# śrī-viṣṇu-purāṇaḥ

# pañcamo’ṁśaḥ

(1)

### prathamo’dhyāyaḥ

## pṛthivī-prārthanā

śrī-maitreya uvāca—

nṛpāṇāṁ kathitaḥ sarvo bhavatā vaṁśa-vistaraḥ |

vaṁśānucaritaṁ caiva yathāvad anuvarṇitam ||1||

aṁśāvatāro brahmarṣe yo’yaṁ yadu-kulodbhavaḥ |

viṣṇos taṁ vistareṇāhaṁ śrotum icchāmi tattvataḥ ||2||

cakāra yāni karmāṇi bhagavān puruṣottamaḥ |

aṁśāṁśenāvatīryorvyāṁ tatra tāni mune vada ||3||

śrī-parāśara uvāca—

maitreya śrūyatām etad yat-pṛṣṭo’ham iha tvayā |

viṣṇor aṁsāṁśa-sambhūti-caritaṁ jagato hitam ||4||

devakasya sutāṁ pūrvaṁ vasudevo mahāmune |

upayeme mahā-bhāgāṁ devakīṁ devatopamām ||5||

kaṁsas tayor vara-rathaṁ codayāmāsa sārathiḥ |

vasudevasya devakyāḥ saṁyoge bhoja-nandanaḥ ||6||

athāntarikṣe vāg uccaiḥ kaṁsam ābhāṣya sādaram |

megha-gambhīra-nirghoṣaṁ samābhāṣyedam abravīt ||7||

yām etāṁ vahase mūḍha saha bhartrā rathe sthitām |

asyās tavāṣṭamo garbhaḥ prāṇān apahariṣyati ||8||

ity ākarṇya samupāṭya khaḍgaṁ kaṁso mahā-balaḥ |

devakīṁ hantum ārabdho vasudevo’bravīd idam ||9||

na hantavyā mahā-bhāga devakī bhavatānagha |

samarpayiṣye sakalān garbhān asyodarodbhavān ||10||

tathety āha tataḥ kaṁso vasudevaṁ dvijottama |

na ghātayāmāsa ca tāṁ devakīṁ satya-gauravāt ||11||

etasminn eva kāle tu bhūribhārāvapīḍitā |

jagāma dharaṇī merau samājaṁ tridivaukasām ||12||

sa-brahmakān surān sarvān praṇipatyātha medinī |

kathayāmāsa tat sarvaṁ khedāt karuṇa-bhāṣiṇī ||13||

bhūmir uvāca—

agniḥ suvarṇasya gurur gavāṁ sūryaḥ paro guruḥ |

mamāpy akhila-lokānāṁ gurur nārāyaṇo guruḥ ||14||

prajāpati-patir brahmā pūrveṣām api pūrvajaḥ |

kalākāṣṭhānimeṣātmā kālaś cāvyakta-mūrtimān ||15||

tad-aṁśa-bhūtaḥ sarveṣāṁ samūho vaḥ surottamāḥ ||16||
ādityā marutaḥ sādhyā rudrā vasv-aśvi-vahnayaḥ |

pitaro ye ca lokānāṁ sraṣṭāro’tri-purogamāḥ ||17||
ete tasyāprameyasya viṣṇo rūpaṁ mahātmanaḥ ||18||
yakṣa-rākṣasa-daiteya-piśācoraga-dānavāḥ |

gandharvāpsarasaś caiva rūpaṁ viṣṇor mahātmanaḥ ||19||

graharkṣa-tārakā-citra-gaganāgni-jalānilāḥ |

ahaṁ ca viṣayāś caiva sarvaṁ viṣṇu-mayaṁ jagat ||20||

tathâpy aneka-rūpasya tasya rūpāṇya aharniśam |

bādhya-bādhakatāṁ yānti kallolā iva sāgare ||21||

tat sāmpratam amī daityāḥ kālanemi-purogamāḥ |

martya-lokaṁ samākramya bādhante’harniśaṁ prajāḥ ||22||

kālanemir hato yo’sau viṣṇunā prabhaviṣṇunā |

ugrasena-sutaḥ kaṁsaḥ sambhūtaḥ sa mahāsuraḥ ||23||

ariṣṭo dhenukaḥ keśī pralambo narakas tathā |

sundo’suras tathātyugro bāṇaś cāpi baleḥ sutaḥ ||24||

tathānye ca mahā-vīryā nṛpāṇāṁ bhavaneṣu ye |

samutpannā durtātmānas tān na saṅkhyātum utsahe ||25||

akṣauhiṇyo’tra bahulā divya-mūrti-dharāḥ surāḥ |

mahā-balānāṁ dṛptānāṁ daityendrāṇāṁ mamopari ||26||

tad-bhūri-bhāra-pīḍārtā na śaknomy amareśvarāḥ |

vibhartum ātmānam aham iti vijñāpayāmi vaḥ ||27||

kriyatāṁ tan mahā-bhāgā mama bhārāvatāraṇam |

yathā rasātalaṁ nāhaṁ gaccheyam ativihvalā ||28||

ity ākarṇya dharā-vākyam aśeṣais tridaśeśvaraiḥ |

bhuvo bhārāvatārārthaṁ brahmā prāha pracoditaḥ ||29||

brahmovāca –

yathāha vasudhā sarvaṁ satyam eva divaukasaḥ |

ahaṁ bhavo bhavantaś ca sarve nārāyaṇātmakāḥ ||30||

vibhūtayaś ca yās tasya tāsām eva parasparam |

ādhikyaṁ nyūnatā bādhya-bādhakatvena vartate ||31||

tad āgacchata gacchāma kṣīrābdhes taṭam uttamam |

tatrārādhya hariṁ tasmai sarvaṁ vijñāpayāma vai ||32||

sarvathaiva jagaty arthe sa sarvātmā jagan-mayaḥ |

sattvāṁśenāvatīryorvyāṁ dharmasya kurute sthitim ||33||

ity uktvā prayayau tatra saha devaiḥ pitāmahaḥ |

samāhitamanāś caiva tuṣṭāva garuḍa-dhvajam ||34||

brahmovāca –

dve vidye tvam anāmnāya parā caivāparā tathā |

ta eva bhavato rūpe mūrtāmūitātmike prabho ||35||

dve brahmaṇī tv aṇīyo’tisthūlātman sarva sarvavit |

śabda-brahma paraṁ caiva brahma brahma-mayasya yat ||36||

ṛg-vedas tvaṁ yajur-vedaḥ sāma-vedas tv artharvaṇaḥ |

śikṣā kalpo niruktaṁ ca cchando jyautiṣam eva ca ||37||

itihāsa-purāṇe ca tathā vyākaraṇaṁ prabho |

mīmāṁsā nyāya-śāstraṁ ca dharma-śāstrāṇy adhokṣaja ||38||

ātmātma-deha-guṇavad vicārācāri yad vacaḥ |

tad apy ādyapate nānyad adhyātmātma-svarūpavat ||39||

tvam avyaktam anirdeśyam acintyānām avarṇavat |

apāṇi-pāda-rūpaṁ ca śuddhaṁ nityaṁ parāt param ||40||

śṛṇoṣy akarṇaḥ paripaśyasi tvam

acakṣur eko bahu-rūpa-rūpaḥ |

apāda-hasto javano grahītā

tvaṁ vetsi sarvaṁ na ca sarva-vedyaḥ ||41||

aṇor aṇīyāṁsam asat-svarūpaṁ

tvāṁ paśyato’jñāna-nivṛttir agryā |

dhīrasya dhīrasya bibharti nānyad

vareṇya-rūpāt parataḥ parātman ||42||

tvaṁ viśva-nābhir bhuvanasya goptā

sarvāṇi bhūtāni tavāntarāṇi |

yad-bhūta-bhavyaṁ yad aṇor aṇīyaḥ

pumāṁs tvam ekaḥ prakṛteḥ parastāt ||43||

ekaś caturdhā bhagavān hutāśo

varco-vibhūtiṁ jagato dadāsi |

tvaṁ viśvataś cakṣur ananta-mūrte

tredhā padaṁ tvaṁ nidadhāsi dhātaḥ ||44||

yathāgnir eko bahudhā samidhyate

vikāra-bhedair avikāra-rūpaḥ |

tathā bhavān sarva-gataika-rūpī

rūpāṇy aśeṣāṇy anupuṣyatīśa ||45||

ekaṁ tvam agryaṁ paramaṁ padaṁ yat

paśyanti tvāṁ sūrayo jñāna-dṛśyam |

tvatto nānyat kiñcid asti svarūpaṁ

yad vā bhūtaṁ yac ca bhavyaṁ parātman ||46||

vyaktāvyakta-svarūpas tvaṁ samaṣṭi-vyaṣṭi-rūpavān |

sarvajñaḥ sarvavit sarva-śakti-jñāna-bala-rddhimān ||47||

anyūnaś cāpy avṛddhiś ca svādhīno nādimān vaśī |

klama-tandraābhaya-krodha-kāmādibhir asaṁyutaḥ ||48||

niravadyaḥ paraḥ prāpter niradhiṣṭho’kṣaraḥ kramaḥ |

sarveśvaraḥ parādhāro dhāmnāṁ dhāmātmako’kṣayaḥ ||49||

sakalāvaraṇātīta nirālmbana-bhāvana |

mahā-vibhūti-saṁsthāna namas te puruṣottama ||50||

nākāraṇāt kāraṇād vā kāraṇākāraṇān na ca |

śarīra-grahaṇaṁ vāpi dharma-trāṇāya kevalam ||51||

śrī-parāśara uvāca—

ity evaṁ saṁstavaṁ śrutvā manasā bhagavān ajaḥ |

brahmāṇam āha prītena viśvarūpaṁ prakāśayan ||52||

śrī-bhagavān uvāca—

bho bho brahmaṁs tvayā mattaḥ saha devair yad iṣyate |

tad ucyatām aśeṣaṁ ca siddham evāvadhāryatām ||53||

śrī-parāśara uvāca—

tato brahmā harer divyaṁ viśvarūpam avekṣya tat |

tuṣṭāva bhūyo deveṣu sādhvasāvanatātmasu ||54|||

brahmovāca –

namo namas te’stu sahasra-kṛtvaḥ

sahasra-bāho bahu-vaktra-pāda |

namo namas te jagataḥ pravṛtti-

vināśa-saṁsthāna-karāprameya ||55||

sūkṣmātisūkṣmāti-bṛhat-pramāṇa

garīyasām apy atigauravātman |

pradhāna-buddhīndriyavat pradhāna-

mūlāt parātman bhagavan prasīda ||56||

eṣā mahī deva mahīprasūtair |

mahāsuraiḥ pīḍitaśailabandhā |

parāyaṇaṁ tvāṁ jagatām upaiti |

bhārāvatārārtham apārapāram ||57||

ete vayaṁ vṛtraripus tathāyaṁ |

nāsatyadasrau varuṇas tathaiṣaḥ |

ime ca rudrā vasavaḥ sasūryāḥ |

samīraṇāgnipramukhās tathānye ||58||

surāḥ samastāḥ suranātha kāryam |

ebhir mayā yac ca tad īśa sarvam |

ājñāpayājñāṁ pratipālayantas |

tavaiva tiṣṭhāma sadāstadoṣāḥ ||59||

śrī-parāśara uvāca—

evaṁ saṁstūyamānas tu bhagavān parameśvaraḥ |

ujjahārātmanaḥ keśau sita-kṛṣṇau mahāmune ||60||

uvāca— ca surān etau mat-keśau vastudhā-tale |

avatīrya bhuvo bhāraṁ kleśa-hāniṁ kariṣyataḥ ||61||

surāś ca sakalāḥ svāṁśair avatīrya mahītale |

kurvantu yuddham unmattaiḥ pūrvotpannair mahāsuraiḥ ||62||

tataḥ kṣayam aśeṣās te daiteyā dharaṇītale |

prayāsyanti na sandeho nānāyudhavicūrṇitāḥ ||63||

vasudevasya yā patnī devakī devatopamā |

tasyā garbho’ṣṭamo’yaṁ tu matkeśo bhavitā surāḥ ||64||

avatīrya ca tatrāyaṁ kaṁsaṁ ghātayitā bhuvi |

kālanemisamudbhūtam ity uktvāntardadhe hariḥ ||65||

adṛśyāya tatas te’pi praṇipatya mahātmane |

merupṛṣṭhaṁ surā jagmur avateruś ca bhūtale ||66||

kaṁsāya cāṣṭamo garbho devakyā dharaṇītale |

bhaviṣyatīty ācacakṣe bhagavān nārado muniḥ ||67||

kaṁso’pi tad upaśrutya nāradāt kupitas tataḥ |

devakīṁ vasudevaṁ ca gṛhe guptāv adhārayat ||68||

jātaṁ jātaṁ ca kaṁsāya tenaivoktaṁ yathā purā |

tathaiva vasudevo’pi putram arpitavān dvijāḥ ||69||

hiraṇyakaśipoḥ putrāḥ ṣaḍgarbhā iti viśrutāḥ |

viṣṇuprayuktā tān nidrā kramād garbhe nyayojayat ||70||

yoganidrā mahāmāyā vaiṣṇavī mohitaṁ yayā |

avidyayā jagat sarvaṁ tām āha bhagavān hariḥ ||71||

śrī-bhagavān uvāca—

gaccha nidre mamādeśāt pātāla-tala-saṁśrayān |

ekaikaśyena ṣaḍ-garbhān devakī-jaṭhare naya ||72||

hateṣu teṣu kaṁsena śeṣākhyo’ṁśas tato’naghaḥ |

aṁśāṁśenodare tasyāḥ saptamaḥ sambhaviṣyati ||73||

gokule vasudevasya bhāryā vai rohiṇī sthitā |

tasyāḥ prasūti-samaye garbho neyas tvayodaram ||74||

saptamo bhoja-rājasya bhayād rodhoparodhataḥ |

devakyāḥ patito garbha iti loko vadiṣyati ||75||

garbha-saṅkarṣaṇāt so’tha loke saṅkarṣaṇeti vai |

saṁjñām avāpsyate vīraḥ śvetādri-śikharopamaḥ ||76||

tato’haṁ sambhaviṣyāmi devakī-jaṭhare śubhe |

garbhe tvayā yaśodāyā gantavyam avilambitam ||77||

prāvṛṭ-kāle ca nabhasi kṛṣṇāṣṭamyām ahaṁ niśi |

utpatsyāmi navamyāṁ ca prasūtiṁ tvam avāpsyasi ||78||

yaśodā-śayane māṁ tu devakyās tvām anindite |

mac-chakti-prerita-matir vasudevo nayiṣyati ||79||

kaṁsaś ca tvām upādāya devi śaila-śilā-tale |

prakṣepsyaty antarikṣe ca tvaṁ sthānaṁ samavāpsyasi ||80||

tatas tvāṁ śatadhā śakraḥ praṇamya mama gauravāt |

praṇipātānata-śirā bhaginītve grahīṣyati ||81||

tataḥ śumbha-niśumbhādīn hatvā daityān sahasraśaḥ |

sthānair anekaiḥ pṛthivīm aśeṣāṁ maṇḍayiṣyasi ||82||

tvaṁ bhūtiḥ saṁnatiḥ kīrtiḥ kāntir vai pṛthivī dhṛtiḥ |

lajjā puṣṭir uṣā yā ca kācid anyā tvam eva sā ||83||

ye tvām āryeti durgeti veda-garbhe’mbiketi ca |

bhadreti bhadrakālīti kṣemyā kṣemaṅkarīti ca ||84||

prātaś caivāparāhṇe ca stoṣyanty ānamra-mūrtayaḥ |

teṣāṁ hi vāñchitaṁ sarvaṁ mat-prasādād bhaviṣyati ||85||

surā-māṁsopahārais tu bhakṣya-bhojyaiś ca pūjitā |

nṛṇām aśeṣa-kāmāṁs tvaṁ prasannāyāṁ pradāsyasi ||86||

te sarve sarvadā bhadrā mat-prasādād asaṁśayam |

asandigdhaṁ bhaviṣyanti gaccha devi yathoditam ||87||

iti śrī-viṣṇu-purāṇe pañcame’ṁśe prathamo’dhyāyaḥ ||1||

 --o)0(o--

(2)

### dvitīyo’dhyāyaḥ

## deva-stutiḥ

śrī-parāśara uvāca—

yathoktaṁ sā jagad-dhātrī deva-devena vai tathā |

ṣaḍ-garbha-garbha-vinyāsaṁ cakre cānyasya karṣaṇam ||1||

saptame rohiṇīṁ garbhe prāpte garbhaṁ tato hariḥ |

loka-trayopakārāya devakyāḥ praviveśa ha ||2||

yoga-nidrā yaśodāyās tasminn eva tathā dine |

sambhūtā jaṭhare tadvad yathoktaṁ parameṣṭhinā ||3||

tato graha-gaṇaḥ samyak pracacāra divi dvija |

viṣṇor aṁśe bhuvaṁ yāte ṛtavaś cāvabhuḥ śubhāḥ ||4||

na sehe devakīṁ draṣṭuṁ kaścid apy atitejasā |

jājvalyamānāṁ tāṁ dṛṣṭvā manāṁsi kṣobham āyayuḥ ||5||

adṛṣṭāḥ puruṣaiḥ strībhir devakīṁ devatā-gaṇāḥ |

bibhrāṇāṁ vapuṣā viṣṇuṁ tuṣṭuvus tām aharniśam ||6||

devatā ūcuḥ –

prakṛtis tvaṁ parā sūkṣmā brahma-garbhābhavaḥ purā |

tato vāṇī jagad-dhātur veda-garbhāsi śobhane ||7||

sṛjya-svarūpa-garbhāsi sṛṣṭi-bhūtā sanātane |

bīja-bhūtā tu sarvasya yajña-bhūtābhavas trayī ||8||

phala-garbhā tvam evejyā vahni-garbhā tathāraṇiḥ |

aditir deva-garbhā tvaṁ daitya-garbhā tathā ditiḥ ||9||

jyotsnā vāsara-garbhā tvaṁ jñāna-garbhāsi sannatiḥ |

naya-garbhā parā nītir lajjā tvaṁ praśrayodvahā ||10||

kāma-garbhā tathecchā tvaṁ tuṣṭiḥ santoṣa-garbhiṇī |

medhā ca bodha-garbhāsi dhairya-garbhodvahā dhṛtiḥ ||11||

graha-rkṣa-tārakā-garbhā dyaur asyākhila-hetukī |

etā vibhūtayo devi tathānyāś ca sahasraśaḥ |

tathāsaṅkhyā jagad-dhātri sāmprataṁ jaṭhare tava ||12||

samudrādri-nadī-dvīpa-pavana-pattana-bhūṣaṇā |

grāma-kharvaṭa-kheṭāḍhyā samastā pṛthivī śubhe ||13||

samasta-vahnayo’mbhāṁsi sakalāś ca samīraṇāḥ |

graha-rkṣa-tārakā-citraṁ vimāna-śata-saṅkulam ||14||

avakāśam aśeṣasya yad dadāti nabhaḥ-sthalam |

bhūr-lokaś ca bhuvar-lokaḥ svar-loko’tha mahar janaḥ ||15||

tapaś ca brahma-lokaś ca brahmāṇḍam akhilaṁ śubhe |

tad-antare sthitā devā daitya-gandharva-cāraṇāḥ ||16||

mahoragās tathā yakṣā rākṣasāḥ preta-guhyakāḥ |

manuṣyāḥ paśavaś cānye ye ca jīvā yaśasvinī ||17||

tair antaḥ-sthair ananto’sau sarvagaḥ sarva-bhāvanaḥ ||18||

rūpa-karma-svarūpāṇi na pariccheda-gocare |

yasyākhila-pramāṇāni sa viṣṇur garbhagas tava ||19||

tvaṁ svāhā tvaṁ svadhā vidyā sudhā tvaṁ jyotir ambare |

tvaṁ sarva-loka-raksārtham avatīrṇā mahī-tale ||20||

prasīda devi sarvasya jagataḥ śaṁ śubhe kuru |

prītyā taṁ dhārayeśānaṁ dhṛtaṁ yenākhilaṁ jagat ||21||

iti śrī-viṣṇu-purāṇe pañcame’ṁśe

dvitīyo’dhyāyaḥ

||2||

 --o)0(o--

(3)

### tṛtīyo’dhyāyaḥ

## bhagavata āvirbhāvaḥ

śrī-parāśara uvāca—

evaṁ saṁstūyamānā sā devair devam adhārayat |

garbheṇa puṇḍarīkākṣaṁ jagatāṁ trāṇakāraṇam ||1||

tato’khilajagatpadmaḥ bodhāyācyutabhānunā |

devakyī-pūrva-sandhyāyām āvirbhūtaṁ mahātmanā ||2||

taj-janma-dinam atyartham āhlādya-mala-diṅ-mukham |

babhūva sarva-lokasya kaumudī śaśino yathā ||3||

santaḥ santoṣam adhikaṁ praśamaṁ caṇḍa-mārutāḥ |

prasādaṁ nimnagā yātā jāyamāne janārdane ||4||

sindhavo nija-śabdena vādyaṁ cakrur manoharam |

jagur gandharva-patayo nanṛtuśrī cāpsaro-gaṇāḥ ||5||

sasṛjuḥ puṣpa-varṣāṇi devā bhuvy antarikṣa-gāḥ |

jajvaluśrī cāgrayaḥ śāntā jāyamāne janārdane ||6||

mandaṁ jagarjur jaladāḥ puṣpa-vṛṣṭi-muco dvija |

ardha-rātre’khilādhāre jāyamāne janārdane ||7||

phullendīvara-patrābhaṁ catur-bāhum udīkṣya tam |

śrīvatsa-vakṣasaṁ jātaṁ tuṣṭāvānaka-dundubhiḥ ||8||

abhiṣṭūya ca taṁ vāgbhiḥ prasannābhir mahā-matiḥ |

vijñāpayāmāsa tadā kaṁsād bhīto dvijottamāḥ ||9||

vasudeva uvāca—

jāto’si deva-deveśa śaṅkha-cakra-gadādhara |

divya-rūpam idaṁ deva prasādenopasaṁhara ||10||

adyaiva deva kaṁso’yaṁ kurute mama ghātanām |

avatīrṇa iti jñātvā tvām asmin mama mandire ||11||

devaky uvāca—

yo’nanta-rūpo’khila-viśva-rūpo

garbhe’pi lokān vapuṣā bibharti |

prasīdatām eṣa sa deva-devaḥ |

sva-māyayāviṣkṛta-bāla-rūpaḥ ||12||

upasaṁhara sarvātman rūpam etac caturbhujam |

jānātu māvatāraṁ te kaṁso’yaṁ ditijāntaka ||13||

śrī-bhagavān uvāca—

stuto’haṁ yat tvayā pūrvaṁ putrārthinyā tad adya te |

saphalaṁ devi saṁjātaṁ jāto’haṁ yat tavodarāt ||14||

śrī-parāśara uvāca—

ity uktvā bhagavāṁs tūṣṇīṁ babhūva muni-sattama |

vasudevo’pi taṁ rātrāv ādāya prayayau bahiḥ ||15||

mohitaś cābhavaṁs tatra rakṣiṇo yoga-nidrayā |

mathurā-dvāra-pālāṁś ca vrajaty ānakadundubhau ||16||

varṣatāṁ jaladānāṁ ca toyam atyulbaṇaṁ niśi |

saṁvṛttyānuyayau śeṣaḥ phaṇair ānakadundubhim ||17||

yamunāṁ cātigambhīrāṁ nānā-varta-śatākulām |

vasudevo vahan viṣṇuṁ jānu-mātra-vahāṁ yayau ||18||

kaṁsasya karam ādāya tatraivābhyāgatāṁs taṭe |

nandādīn gopa-vṛddhāṁś ca yamunāyāṁ dadarśa saḥ ||19||

tasmin kāle yaśodāpi mohitā yoga-nidrayā |

tām eva kanyāṁ munayaḥ prāsūta mohite jane ||20||

vasudevo’pi vinyasya bālam ādāya dārikām |

yaśodā-śayane tūrṇam ājagāmāmita-dyutiḥ ||21||

dadarśa ca vibuddhvā sā yaśodā jātam ātmajam |

nīlotpala-dala-śyāmaṁ tato’tyarthaṁ mudaṁ yayau ||22||

ādāya vasudevo’pi dārikāṁ nija-mandiram |

devakī-śayane nyasya yathā-pūrvam atiṣṭhata ||23||

tato bāla-dhvaniṁ śrutvā rakṣiṇaḥ sahasotthitāḥ |

kaṁsam āvedayām āsur devakī-prasavaṁ dvijāḥ ||24||

kaṁsas tūrṇam upetyaināṁ tato jagrāha bālikām |

muñca muñceti devakyā sanna-kaṇṭhaṁ nivāritaḥ ||25||

cikṣepa ca śilā-pṛṣṭhe sā kṣiptā viyati sthitim |

avāpa rūpaṁ sumahat sāyudhāṣṭa-mahā-bhujam ||26||

prajahāsa tathaivoccaiḥ kaṁsaṁ ca ruṣitābravīt |

kiṁ mayā kṣiptayā kaṁsa jāto yas tvāṁ vadhiṣyati ||27||

sarvasva-bhūto devānām āsīn mṛtyuḥ purā sa te |

tad etat sampradhāryāśu kriyatāṁ hitam ātmanaḥ ||28||

śrī-parāśara uvāca—

ity uktvā prayayau devī divya-srag-gandha-bhūṣaṇā |

paśyato bhoja-rājasya stutā siddhair vihāyasā ||32||

 iti śrī-viṣṇu-purāṇe pañcame’ṁśe

tṛtīyo’dhyāyaḥ

||3||

 --o)0(o--

(4)

### caturtho’dhyāyaḥ

## vasudeva-devakyoḥ kārāgārato mokṣaḥ

śrī-parāśara uvāca—

kaṁsas tv athodvigna-manāḥ prāha sarvān mahāsurān |

pralamba-keśi-pramukhān āhūyāsura-puṅgavān ||1||

kaṁsa uvāca—

he pralamba mahā-bāho keśin dhenuka pūtane |

ariṣṭādyās tathā cānye śrūyatāṁ vacanaṁ mama ||2||

māṁ hantum amarair yatnaḥ kṛtaḥ kila durātmabhiḥ |

mad-vīrya-tāpitān vīrān na tv etān gaṇayāmy aham ||3||

kim indreṇālpa-vīryeṇa kiṁ hareṇaika-cāriṇā |

hariṇā vāpi kiṁ sādhyaṁ chidreṣv asura-ghātinā ||4||

kim ādityaiḥ kiṁ vasubhir alpa-vīryaiḥ kim agnibhiḥ |

kiṁ vānyair amaraiḥ sarvair mad-bāhu-bala-nirjitaiḥ ||5||

kiṁ na dṛṣṭo’mara-patir mayā saṁyugam etya saḥ |

pṛṣṭhenaiva vahan bāṇān apāgacchan na vakṣasā ||6||

mad-rāṣṭre vāritā vṛṣṭir yadā śakreṇa kiṁ tadā |

mad-bāṇa-bhinnair jaladair nāpo muktā yathepsitāḥ ||7||

kim urvyām avanī-pālā mad-bāhu-bala-bhīravaḥ |

na sarve sannatiṁ yātā jarāsandham ṛte gurum ||8||

amareṣu mamāvajñā jāyate daitya-puṅgavāḥ |

hāsyaṁ me jāyate vīrās teṣu yatna-pareṣv api ||9||

tathāpi khalu duṣṭānāṁ teṣām apy adhikaṁ mayā |

apakārāya daityendrā yatanīyaṁ durātmanām ||10||

tad ye yaśasvinaḥ kecit pṛthivyāṁ ye ca yājakāḥ |

kāryo devāpakārāya teṣāṁ sarvātmanā vadhaḥ ||11||

utpannaś cāpi me mṛtyur bhūta-pūrvaḥ sa vai kila |

ity etad dārikā prāha devakī-garbha-sambhavā ||12||

tasmād bāleṣu ca paro yatnaḥ kāryo mahītale |

yatrodriktaṁ balaṁ bāle sa hantavyaḥ prayatnataḥ ||13||

ity ājñāpyāsurān kaṁsaḥ praviśyātma-gṛhaṁ tataḥ |

uvāca— vasudevaṁ ca devakīṁ ca nirodhataḥ ||14||

kaṁsa uvāca—

yuvayor ghātitā garbhā vṛthaivaite mayādhunā |

ko’py anya eva nāśāya bālo mama samudgataḥ ||15||

tad alaṁ paritāpena nūnaṁ tad bhāvino hi te |

arbhakā yuvayor doṣāc cāyuṣo yad viyojitāḥ ||16||

śrī-parāśara uvāca—

ity āśvāsya vimucyaiva kaṁsas tau pariśaṅkitaḥ |

antar-gṛhaṁ dvija-śreṣṭha praviveśa tataḥ svakam ||17||

iti śrī-viṣṇu-purāṇe pañcame’ṁśe

caturtho’dhyāyaḥ

||4||

 --o)0(o--

(5)

### pañcamo’dhyāyaḥ

# pūtanā-vadhaḥ

śrī-parāśara uvāca—

vimukto vasudevo’pi nandasya śakaṭaṁ gataḥ |

prahṛṣṭaṁ dṛṣṭavān nandaṁ putro jāto mameti vai ||1||

vasudevo’pi taṁ prāha diṣṭyā diṣṭyeti sādaram |

vārdhake’pi samutpannas tanayo’yaṁ tavādhunā ||2||

datto hi vārṣikaḥ sarvo bhavadbhir nṛpateḥ karaḥ |

yad-artham āgatas tasmān nātra stheyaṁ mahātmanā ||3||

yad-artham āgataḥ kāryaṁ tan niṣpannaṁ kim āsyate |

bhavadbhir gamyatāṁ nanda tac chīghraṁ nija-gokulam ||4||

mamāpi bālakas tatra rohiṇī-prasavo hi yaḥ |

sa rakṣaṇīyo bhavatā yathāyaṁ tanayo nijaḥ ||5||

ity uktāḥ prayayur gopā nanda-gopapurogamāḥ |

śakaṭāropitair bhāṇḍaiḥ karaṁ dattvā mahā-balāḥ ||6||

vasatāṁ gokule teṣāṁ pūtanā bāla-ghātinī |

suptaṁ kṛṣṇam upādāya rātrau ca pradadau stanam ||7||

yasmai yasmai stanaṁ rātrau pūtanā samprayacchati |

tasya tasya kṣaṇenāṅgaṁ bālakasyopahanyate ||8||

kṛṣṇas tasyāḥ stanaṁ gāḍhaṁ karābhyām atipīḍitam |

gṛhītvā prāṇa-sahitaṁ papau krodha-samanvitaḥ ||9||

sātimukta-mahā-rāvā vicchinna-snāyu-bandhanā |

papāta pūtanā bhūmau mriyamāṇātibhīṣaṇā ||10||

tan-nāda-śruti-santrāsād vibuddhās te vrajaukasaḥ |

dadṛśuḥ pūtanotsaṅge kṛṣṇaṁ tāṁ ca nipātitām ||11||

ādāya kṛṣṇaṁ santrastā yaśodāpi dvijottama |

go-puccha-bhrāmaṇenātha bāla-doṣam apākarot ||12||

go-karīṣam upādāya nanda-gopo’pi mastake |

kṛṣṇasya pradadau rakṣāṁ kurvaṁś caitad udīrayan ||13||

nanda-gopa uvāca—

rakṣatu tvām aśeṣāṇāṁ bhūtānāṁ prabhavo hariḥ |

yasya nābhisamudbhūtāt paṅkajād abhavaj jagat ||14||

yena daṁṣṭrāgra-vidhṛtā dhārayaty avanī jagat |

varāha-rūpa-dhṛg devaḥ sa tvāṁ rakṣatu keśavaḥ ||15||

nakhāṅkura-vinirbhinna-vairi-vakṣaḥ-sthalo vibhuḥ |

nṛsiṁha-rūpī sarvatra rakṣatu tvāṁ janārdanaḥ ||16||

vāmano rakṣatu sadā bhavantaṁ yaḥ kṣaṇād abhūt |

trivikrama-kramākrānta-trailokyaḥ sphurad-āyudhaḥ ||17||

śiras te pātu govindaḥ kaṇṭhaṁ rakṣatu keśavaḥ |

guhyaṁ ca jaṭharaṁ viṣṇur jaṅghe pādau janārdanaḥ ||18||

mukhaṁ bāhū prabāhū ca manaḥ sarvendriyāṇi ca |

rakṣatv avyāhataiśvaryas tava nārāyaṇo’vyayaḥ ||19||

śārṅga-cakra-gadā-pāṇeḥ śaṅkha-nāda-hatāḥ kṣayam |

gacchantu preta-kūṣmāṇḍa-rākṣasā ye tavāhitāḥ ||20||

tvāṁ dikṣu pātu vaikuṇṭho vidikṣu madhusūdanaḥ |

hṛṣīkeśo’mbare bhūmau rakṣatu tvāṁ mahīdharaḥ ||21||

śrī-parāśara uvāca—

evaṁ kṛta-svastyayano nanda-gopena bālakaḥ |

śāyitaḥ śakaṭasyādho bāla-paryaṅkikā-tale ||22||

te ca gopā mahad dṛṣṭvā pūtanāyāḥ kalevaram |

mṛtāyāḥ paramaṁ trāsaṁ vismayaṁ ca tadā yayuḥ ||23||

iti śrī-viṣṇu-purāṇe pañcame’ṁśe pañcamo’dhyāyaḥ

||5||

 --o)0(o--

(6)

### ṣaṣṭho’dhyāyaḥ

# śakaṭa-bhañjanam

śrī-parāśara uvāca—

kadācic chakaṭasyādhaḥ śayāno madhusūdanaḥ |

cikṣepa caraṇāv ūrdhvaṁ stanārthī praruroda ca ||1||

tasya pāda-prahāreṇa śakaṭaṁ parivartitam |

vidhvasta-bhāṇḍa-kumbhaṁ tad viparītaṁ papāta vai ||2||

tato hāhā-kṛtaḥ sarvo gopa-gopī-jano dvijāḥ |

ājagāma tadā jñātvā bālam uttāna-śāyinam ||3||

gopāḥ keneti kenedaṁ śakaṭaṁ parivartitam |

tatraiva bālakāḥ procur bālenānena pātitam ||4||

rudatā dṛṣṭam asmābhiḥ pāda-vikṣepa-tāḍitam |

śakaṭaṁ parivṛttaṁ vai naitad anyasya ceṣṭitam ||5||

tataḥ punar atīvāsan gopā vismita-cetasaḥ |

nanda-gopo’pi jagrāha bālam atyanta-vismitaḥ ||6||

yaśodā śakaṭārūḍha-bhagna-bhāṇḍaka-pālikāḥ |

śakaṭaṁ cārcayāmāsa dadhi-puṣpa-phalākṣataiḥ ||7||

gargaś ca gokule tatra vasudeva-pracoditaḥ |

pracchanna eva gopānāṁ saṁskārān akarot tayoḥ ||8||

jyeṣṭhaṁ ca rāmam ity āha kṛṣṇaṁ caiva tathāparam |

gargo mati-matāṁ śreṣṭho nāma kurvan mahāmatiḥ ||9||

svalpenaiva hi kālena riṅgiṇau tau tadā vraje |

ghṛṣṭa-jānu-karau viprā babhūvatur ubhāv api ||10||

karīṣa-bhasma-digdhāṅgau bhramamāṇāv itas tataḥ |

na nivārayituṁ śeke yaśodā tau na rohiṇī ||11||

go-vāṭa-madhye krīḍantau vatsa-vāṭa-gatau punaḥ |

tad-ahar-jāta-go-vatsa-pucchākarṣaṇa-tat-parau ||12||

yadā yaśodā tau bālāv eka-sthāna-carāv ubhau |

śaśāka no vārayituṁ krīḍantāv aticañcalau ||13||

dāmnā baddhvā tadā madhye nibabandha ulūkhale |

kṛṣṇam akliṣṭa-karmāṇam āha cedam amarṣitā ||14||

yadi śaknoṣi gaccha tvam aticañcala-ceṣṭita |

ity uktvā ca nijaṁ karma sā cakāra kuṭumbinī ||15||

vyagrāyām atha tasyāṁ sa karṣamāṇa ulūkhalam |

yamalārjunayor madhye jagāma kamalekṣaṇaḥ ||16||

karṣatā vṛkṣayor madhye tiryag evam ulūkhalam |

bhagnāv uttuṅga-śākhāgrau tena tau yamalārjunau ||17||

tataḥ kaṭakaṭā-śabdaḥ samākarṇana-tat-paraḥ |

ājagāma vraja-jano dadṛśe ca mahā-drumau ||18||

navodgatālpa-dantāṁśu-sita-hāsaṁ ca bālakam |

tayor madhya-gataṁ dāmnā baddhaṁ gāḍhaṁ tathodare ||19||

tataś ca dāmodaratāṁ sa yayau dāma-bandhanāt ||20||

gopa-vṛddhās tataḥ sarve nanda-gopa-puro-gamāḥ |

mantrayāmāsur udvignā mahotpātātibhīravaḥ ||21||

sthāneneha na naḥ kāryaṁ vrajāmo’nyan mahā-vanam |

utpātā bahavo hy atra dṛśyante nāśa-hetavaḥ ||22||

pūtanāyā vināśaś ca śakaṭasya viparyayaḥ |

vinā vātādi-doṣeṇa drumayoḥ patanaṁ tathā ||23||

vṛndāvanam itaḥ sthānāt tasmād gacchāma mā ciram |

yāvad bhauma-mahotpāta-doṣo nābhibhaved vrajam ||24||

iti kṛtvā matiṁ sarve gamane te vrajaukasaḥ |

ūcuḥ svaṁ svaṁ kulaṁ śīghraṁ gamyatāṁ mā vilambatha ||25||

tataḥ kṣaṇena prayayuḥ śakaṭair godhanais tathā |

yūthaśo vatsa-pālāś ca kālayanto vrajaukasaḥ ||26||

dravyāvayava-nirdhūtaṁ kṣaṇa-mātreṇa tat tathā |

kāka-kākī-samākīrṇaṁ vraja-sthānam abhūd dvija ||27||

vṛndāvanaṁ bhagavatā kṛṣṇenākliṣṭa-karmaṇā |

śubhena manasā dhyātaṁ gavāṁ siddhim abhīpsatā ||28||

tatas tatrātirūkṣe’pi dharma-kāle dvijottamāḥ |

prāvṛṭ-kāla ivābhūc ca nava-śaṣpaṁ samantataḥ ||29||

sa samāvāsitaḥ sarvo vrajo vṛndāvane tataḥ |

śakaṭī-vāṭa-paryantaś candrārdhākāra-saṁsthitiḥ ||30||

vatsapālau ca saṁvṛttau rāma-dāmodarau tataḥ |

eka-sthāna-sthitau goṣṭhe ceratur bāla-līlayā ||31||

barhi-patra-kṛtāpīḍau vanya-puṣpāvataṁsakau |

gopa-veṇu-kṛtātodya-patra-vādya-kṛta-svanau ||32||

kāka-pakṣa-dharau bālau kumārāv iva pāvakī |

hasantau ca ramantau ca ceratuḥ sma mahā-vanam ||33||

kvacid dhasantāv anyonyaṁ krīḍamānau tathā paraiḥ |

gopa-putraiḥ samaṁ vatsāṁś cārayantau viceratuḥ ||34||

kālena gacchatā tau tu sapta-varṣau mahā-vraje |

sarvasya jagataḥ pālau vatsapālau babhūvatuḥ ||35||

prāvṛṭ-kālas tato’tīva meghaugha-sthagitāmbaraḥ |

babhūva vāridhārābhir aikyaṁ kurvan diśām iva ||36||

prarūḍha-nava-puṣpāḍhyā śakra-gopa-vṛtā mahī |

tathā mārakate vāsīt padmarāga-vibhūṣitā ||37||

ūhur unmārga-gāmīni nimnagāmbhāṁsi sarvataḥ |

manāṁsi durvinītānāṁ prāpya lakṣmīṁ navām iva ||38||

na reje’ntaritaś candro nirmalo malinair ghanaiḥ |

sad-vādi-vādo mūrkhāṇāṁ pragalbhābhir ivoktibhiḥ ||39||

nirguṇenāpi cāpena śakrasya gagane padam |

avāpyatāvivekasya nṛpasyeva parigrahe ||40||

megha-pṛṣṭhe balākānāṁ rarāja vimalā tatiḥ |

durvṛtte vṛtta-ceṣṭeva kulīnasyātiśobhanā ||41||

na babandhāmbare sthairyaṁ vidyud atyanta-cañcalā |

maitrīva pravare puṁsi durjanena prayojitā ||42||

mārgā babhūvur aspaṣṭās tṛṇa-śaṣpa-cayāvṛtāḥ |

arthāntaram anuprāptāḥ prajaḍānām ivoktayaḥ ||43||

unmatta-śikhi-sāraṅge tasmin kāle mahā-vane |

kṛṣṇa-rāmau mudā yuktau gopālaiś ceratuḥ saha ||44||

kvacid gobhiḥ samaṁ ramyaṁ geyatānaratāv ubhau |

ceratuḥ kvacid atyarthaṁ śīta-vṛkṣa-talāśritau ||45||

kvacit kadamba-srak-citrau mayūra-srag-virājitau |

viliptau kvacid āsātāṁ vividhair giri-dhātubhiḥ ||46||

parṇa-śayyāsu saṁsuptau kvacin nidrāntaraiṣiṇau |

kvacid garjati jīmūte hā-hā-kāra-ravākulau ||47||

gāyatām anya-gopānāṁ praśaṁsā-paramau kvacit |

mayūra-kekānugatau gopa-veṇu-pravādakau ||48||

iti nānā-vidhair bhāvair uttama-prīti-saṁyutau |

krīḍantau tau vane tasmiṁś ceratus tuṣṭa-mānasau ||49||

vikāle ca samaṁ gobhir gopa-vṛnda-samanvitau |

vihṛtyātha yathā-yogaṁ vrajam etya mahā-balau ||50||

gopaiḥ samānaiḥ sahitau krīḍantāv amarāv iva |

evaṁ tāv ūṣatus tatra rāma-kṛṣṇau mahā-dyutī ||51||

iti śrī-viṣṇu-purāṇe pañcame’ṁśe ṣaṣṭho’dhyāyaḥ

||6||

 --o)0(o--

(7)

### saptamo’dhyāyaḥ

# kāliya-damanam

śrī-parāśara uvāca—

ekadā tu vinā rāmaṁ kṛṣṇo vṛndāvanaṁ yayau |

vicacāra vṛto gopair vanya-puṣpa-srag-ujjvalaḥ ||1||

sa jagāmātha kālindīṁ lola-kallola-śālinīm |

tīra-saṁlagna-phenaughair hasantīm iva sarvataḥ ||2||

tasyāṁ cātimahā-bhīmaṁ viṣāgni-kaṇa-dūṣitam |

hradaṁ kālīya-nāgasya dadarśātivibhīṣaṇam ||3||

viṣāgninā visaratā dagdha-tīra-mahātarum |

vātāhatāmbu-vikṣepaḥ sparśa-dagdha-vihaṅgamam ||4||

tam atīva mahā-raudraṁ mṛtyu-vaktram ivāparam |

vilokya cintayāmāsa bhagavān madhusūdanaḥ ||5||

asmin vasati duṣṭātmā kālīyo’sau viṣāyudhaḥ |

yo mayā nirjitas tyaktvā duṣṭo naṣṭaḥ payonidhau ||6||

teneyaṁ dūṣitā sarvā yamunā sāgaraṅgamā |

na narair go-dhanair vāpi tṛṣārtair upabhujyate ||7||

tad asya nāgarājasya kartavyo nigraho mayā |

nistrāsās tu sukhaṁ yena careyur vrajavāsinaḥ ||8||

etad-arthaṁ tu loke’sminn avatāraḥ kṛto mayā |

yad eṣām utpatha-sthānāṁ kāryā śāntir durātmanām ||9||

tad etaṁ nātidūrasthaṁ kadambam uru-śākhinam |

adhiruhya patiṣyāmi hrade’sminn anilāśinaḥ ||10||

śrī-parāśara uvāca—

itthaṁ vicintya baddhvā ca gāḍhaṁ parikaraṁ tataḥ |

nipapāta hrade tatra sarpa-rājasya vegataḥ ||11||

tenātipatatā tatra kṣobhitaḥ sa mahā-hradaḥ |

atyarthaṁ dūra-jātāṁs tu samasiñcan mahīruhān ||12||

te’hi-duṣṭa-viṣa-jvālā-taptāmbu-tapanokṣitāḥ |

jajvaluḥ pādapāḥ sadyo jvālā-vyāpta-dig-antarāḥ ||13||

āsphoṭayāmāsa tadā kṛṣṇo nāga-hrade bhujam |

tac-chabda-śravaṇāc cāśu nāga-rājo’bhyupāgamat ||14||

ātāmra-nayanaḥ kopād viṣa-jvālā-kulair mukhaiḥ |

vṛto mahā-viṣaiś cānyair uragair anilāśanaiḥ ||15||

nāgapatnyaś ca śataśo hāri-hāropaśobhitāḥ |

prakampita-tanūtkṣepa-calat-kuṇḍala-kāntayaḥ ||16||

tataḥ praveṣṭitaḥ sarpaiḥ sa kṛṣṇo bhoga-bandhanaiḥ |

dadaṁśuś te’pi te kṛṣṇaṁ viṣa-jvālākulair mukhaiḥ ||17||

taṁ tatra patitaṁ dṛṣṭvā nāga-bhogair nipīḍitam |

gopā vrajam upāgamya cukruśuḥ śoka-lālasāḥ ||18||

gopā ūcuḥ—

eṣa kṛṣṇo gato mohaḥ magno vai kāliye hrade |

bhakṣyate nāga[[1]](#footnote-2)-rājena tad āgacchata mā ciram ||19||

tac chrutvā tato gopā vajra-pātopamaṁ vacaḥ |

gopyaś ca tvaritā jagmur yaśodā-pramukhā hradam ||20||

hā hā kvāsāv iti jano gopīnām ativihvalaḥ |

yaśodayā samaṁ bhrānto drutaḥ praskhalito yayau ||21||

nanda-gopaś ca gopāś ca rāmaś cādbhuta-vikramaḥ |

tvaritaṁ yamunāṁ jagmuḥ kṛṣṇa-darśana-lālasāḥ ||22||

dadṛśuś cāpi te tatra sarpa-rāja-vaśaṅgatam |

niṣprayatnaṁ kṛtaṁ kṛṣṇaṁ sarpa-bhogena veṣṭitam ||23||

nanda-gopaś ca niśceṣṭaḥ paśyan putra-mukhaṁ bhṛśam |

yaśodā ca mahā-bhāgā babhūva muni-sattama ||24||

gopyas tv anyā rudatyaś ca dadṛśuḥ śoka-kātarāḥ |

procuś ca keśavaṁ prītyā bhaya-kātara-gadgadam ||25||

gopya ūcuḥ—

sarvā yaśodayā sārdhaṁ viśāmo’tra mahā-hradam |

sarpa-rājasya no gantum asmābhir yujyate vrajam ||26||

divasaḥ ko vinā sūryaṁ vinā candreṇa kā niśā |

vinā vṛṣeṇa kā gāvo vinā kṛṣṇena ko vrajaḥ ||27||

vinākṛtā na yāsyāmaḥ kṛṣṇenānena gokulam |

aramyaṁ nātisevyaṁ ca vāri-hīnaṁ yathā saraḥ ||28||

yatra nendīvara-dala-śyāma-kāntir ayaṁ hariḥ |

tenāpi mātur vāsena ratir astīti vismayaḥ ||29||

utphulla-paṅkaja-dala-spaṣṭa-kānti-vilocanam |

apaśyantyo hariṁ dīnāḥ kathaṁ goṣṭhe bhaviṣyatha ||30||

atyanta-madhurālāpa-hṛtāśeṣa-manoratham |

na vinā puṇḍarīkākṣaṁ yāsyāmo nanda-gokulam ||31||

bhogenāveṣṭitasyāpi sarpa-rājasya paśyata |

smita-śobhi mukhaṁ gopyaḥ kṛṣṇasyāsmad-vilokane ||32||

śrī-parāśara uvāca—

iti gopī-vacaḥ śrutvā rauhiṇeyo mahā-balaḥ |

uvāca— gopān vidhurān vilokya stimitekṣaṇaḥ ||33||

nandaṁ ca dīnam atyarthaṁ nyasta-dṛṣṭiṁ sutānane |

mūrcchākulāṁ yaśodāṁ ca kṛṣṇa-māhātmya-saṁjñayā ||34||

kim ayaṁ[[2]](#footnote-3) deva-deveśa bhāvo’yaṁ mānuṣas tvayā |

vyajyate svaṁ tam ātmānaṁ kim anyaṁ tvaṁ na vetsi yat ||35||

tvam eva[[3]](#footnote-4) jagato nābhir arāṇām iva saṁśrayaḥ |[[4]](#footnote-5)

kartāpahartā pātā ca trailokyaṁ tvaṁ trayī-mayaḥ ||36||

sendrai rudrāgni-vasubhir ādityair marud-aśvibhiḥ |

cintyase tvam acintyātman samas taiś caiva yogibhiḥ ||37||

jagaty arthaṁ jagannātha bhārāvataraṇecchayā |

avatīrṇo’si martyeṣu tavāṁśaś cāham agrajaḥ ||38||

manuṣya-līlāṁ bhagavan bhajatā bhavatā surāḥ |

viḍambayantas tval-līlāṁ sarva eva sahāsate ||39||

avatārya bhavān pūrvaṁ gokule tu surāṅganāḥ |

krīḍārtham ātmanaḥ paścād avatīrṇo’si śāśvata ||40||

atrāvatīrṇayoḥ kṛṣṇa gopā eva hi bāndhavāḥ |

gopyaś ca sīdataḥ kasmāt tvaṁ bandhūn samupekṣase ||41||

darśito mānuṣo bhāvo darśitaṁ bāla-ceṣṭitam |

tad ayaṁ damyatāṁ kṛṣṇa durātmā daśanāyudhaḥ ||42||

śrī-parāśara uvāca—

iti saṁsmāritaḥ kṛṣṇaḥ smita-bhinnauṣṭha-sampuṭaḥ |

āsphoṭya mocayāmāsa sva-dehaṁ bhogi-bandhanāt ||43||

ānāmya cāpi hastābhyām ubhābhyāṁ madhyamaṁ phaṇam |

āruhya bhugna-śirasaḥ prananartoru-vikramaḥ ||44||

vraṇāḥ phaṇe’bhavaṁs tasya kṛṣṇasyāṅghri-vikuṭṭanaiḥ |

yatronnatiṁ ca kurute nanāmāsya tataḥ śiraḥ ||45||

mūrcchām upāyayau bhrāntyā nāgaḥ kṛṣṇasya kuṭṭanaiḥ |

daṇḍa-pāta-nipātena vavāma rudhiraṁ bahu ||46||

taṁ nirbhugna-śiro-grīvam āsya-prasruta-śoṇitam |

vilokya śaraṇaṁ jagmus tat-patnyo madhusūdanam ||47||

nāgapatnya ūcuḥ—

jñāto’si deva-deveśa sarvajñas tvam anuttamaḥ |

paraṁ jyotir acintyaṁ yat tad-aṁśaḥ parameśvaraḥ ||48||

na samarthāḥ sura stotuṁ yam ananya-bhavaṁ prabhum |

svarūpa-varṇanaṁ tasya kathaṁ yoṣit kariṣyati ||49||

yasyākhila-mahī-vyomaḥ jalāgni-pavanātmakam |

brahmāṇḍam alpakāṁśāṁśaḥ stoṣyāmas taṁ kathaṁ vayam ||50||

yatanto na vidur nityaṁ yat svarūpaṁ hi yoginaḥ |

paramārtham aṇor alpaṁ sthūlāt sthūlaṁ natāḥ sma tam ||51||

na yasya janmane dhātā yasya cāntāya nāntakaḥ |

sthiti-kartā na cānyo’sti yasya tasmai namaḥ sadā ||52||

kopaḥ svalpo’pi te nāsti sthiti-pālanam eva te |

kāraṇaṁ kāliyasyāsya damane śrūyatāṁ vacaḥ ||53||

striyo’nukampyāḥ sādhūnāṁ mūḍhā dīnāś ca jantavaḥ |

yatas tato’sya dīnasya kṣamyatāṁ kṣamatāṁ vara ||54||

samasta-jagad-ādhāro bhavān alpa-balaḥ phaṇī |

tvat-pāda-pīḍito jahyān muhūrtārdhena jīvitam ||55||

kva pannago’lpa-vīryo’yaṁ kva bhavān bhuvanāśrayaḥ |

prīti-dveṣau samotkṛṣṭa-gocarau bhavato’vyaya ||56||

tataḥ kuru jagat-svāmin prasādam avasīdataḥ |

prāṇāṁs tyajati nāgo’yaṁ bhartṛ-bhikṣā pradīyatām ||57||

bhuvaneśa jagannātha mahā-puruṣa pūrvaja |

prāṇāṁs tyajati nāgo’yaṁ bhartṛ-bhikṣāṁ prayaccha naḥ ||58||

vedānta-vedya deveśa duṣṭa-daitya-nibarhaṇa |

prāṇāṁs tyajati nāgo’yaṁ bhartṛ-bhikṣā pradīyatām ||59||

śrī-parāśara uvāca—

ity ukte tābhir āśvāsya klānta-deho’pi pannagaḥ |

prasīda deva-deveti prāha vākyaṁ śanaiḥ śanaiḥ ||60||

kālīya uvāca—

tavāṣṭa-guṇam aiśvaryaṁ nātha svābhāvikaṁ param |

nirastātiśayaṁ yasya tasya stoṣyāmi kiṁ nv aham ||61||

tvaṁ paras tvaṁ parasyādyaḥ paraṁ tvaṁ tat-parātmakam |

parasmāt paramo yas tvaṁ tasya stoṣyāmi kiṁ nv aham ||62||

yasmād brahmā ca rudraś ca candrendra-marud-aśvinaḥ |

vasavaś ca sahādityais tasya stoṣyāmi kiṁ nv aham ||63||

ekāvayava-sūkṣmāṁśo yasyaitad akhilaṁ jagat |

kalpanāvayavasyāṁśas tasya stoṣyāmi kiṁ nv aham ||64||

sad-asad-rūpiṇo yasya brahmādyās tridaśeśvarāḥ |

paramārthaṁ na jānanti tasya stoṣyāmi kiṁ nv aham ||65||

brahmādyair arcito yas tu gandha-puṣpānulepanaiḥ |

nandanādi-samudbhūtaiḥ so’rcyate vā kathaṁ mayā ||66||

yasyāvatāra-rūpāṇi devarājaḥ sadārcati |

na vetti paramaṁ rūpaṁ so’rcyate vā kathaṁ mayā ||67||

viṣayebhyaḥ samāvṛtya sarvākṣāṇi ca yoginaḥ |

yam arcayanti dhyānena so’rcyate vā kathaṁ mayā ||68||

hṛdi saṅkalpya yad rūpaṁ dhyānārcanti yoginaḥ

bhāva-puṣpādinā nāthaḥ so’rcyate vā kathaṁ mayā ||69||

so’haṁ te deva-deveśa nārcanādau stutau na ca |

sāmarthyavān kṛpā-mātra-mano-vṛttiḥ prasīda me ||70||

sarpa-jātir iyaṁ krūrā yasyāṁ jāto’smi keśavaḥ |

tat-svabhāvo’yam atrāsti nāparādho mamācyuta ||71||

sṛjyate bhavatā sarvaṁ tathā saṁhriyate jagat |

jāti-rūpa-svabhāvāś ca sṛjyante sṛjatā tvayā ||72||

yathāhaṁ bhavatā sṛṣṭo jātyā rūpeṇa ceśvaraḥ |

svabhāvena ca saṁyuktas tathedaṁ ceṣṭitaṁ mayā ||73||

yady anyathā pravarteya deva-deva tato mayi |

nyāyyo daṇḍanipātas te tavaiva vacanaṁ yathā ||74||

tathāpy ajñe jagat-svāmī daṇḍaṁ pātitavān mayi |

sa soḍho’yaṁ varo daṇḍas tvatto nānyo’stu me varaḥ ||75||

hatavīryo hataviṣo damito’haṁ tvayācyuta |

jīvitaṁ dīyatām ekam ājñāpaya karomi kim ||76||

śrī-bhagavān uvāca—

nātra stheyaṁ tvayā sarpa kadācid yamunā-jale |

sa-putra-parivāras tvaṁ samudra-salilaṁ vraja ||77||

mat-padāni ca te sarpa dṛṣṭvā mūrdhani sāgare |

garuḍaḥ pannaga-ripus tvayi na prahariṣyati ||78||

śrī-parāśara uvāca—

ity uktvā sarpa-rājaṁ taṁ mumoca bhagavān hariḥ |

praṇamya so’pi kṛṣṇāya jagāma payasāṁ nidhim ||79||

paśyatāṁ sarva-bhūtānāṁ sa-bhṛtyāpatya-bandhavaḥ |

samasta-bhāryā-sahitaḥ parityajya svakaṁ hradam ||80||

gate sarpe pariṣvajya mṛtaṁ punar ivāgatam |

gopā mūrdhani govindaṁ siṣicur netrajair jalaiḥ ||81||

kṛṣṇam akliṣṭa-karmāṇam anye vismita-cetasaḥ |

tuṣṭuvur muditā gopā dṛṣṭvā śiva-jalāṁ nadīm ||82||

gīyamānaḥ sa gopībhiś caritaiḥ sādhu-ceṣṭitaiḥ |

saṁstūyamāno gopaiś ca kṛṣṇo vrajam upāgamat ||83||

iti śrī-viṣṇu-purāṇe pañcame’ṁśe saptamo’dhyāyaḥ

||7||

 --o)0(o--

(8)

### aṣṭamo’dhyāyaḥ

# dhenukāsura-vadhaḥ

śrī-parāśara uvāca—

gāḥ pālayantau ca punaḥ sahitau rāma-keśavau |

bhramamāṇau vane tatra ramyaṁ tālavanaṁ gatau ||1||

tac ca tāla-vanaṁ nityaṁ dhenuko nāma dānavaḥ |

mṛga-māṁsa-kṛtāhāraḥ sadādhyāste kharākṛtiḥ ||2||

tatra tāla-vanaṁ ramyaṁ phala-sampat-samanvitam |

dṛṣṭvā spṛhānvitā gopāḥ phalādāne’bruvan vacaḥ ||3||

gopā ūcuḥ—

he rāma he kṛṣṇa sadā dhenukenaiva rakṣyate |

bhū-pradeśo yatas tasmāt tyaktānīmāni santi vai ||4||

phalāni paśya tālānāṁ gandha-moda-yutāni vai |

vayam etāny abhīpsāmaḥ pātyantāṁ yadi rocate ||5||

iti gopa-kumārāṇāṁ śrutvā saṅkarṣaṇo vacaḥ |

kṛṣṇaś ca pātayāmāsa bhuvi tāla-phalāni vai ||6||

tālānāṁ patatāṁ śabdam ākarṇyāsura-rāṭ tataḥ |

ājagāma sa duṣṭātmā kopād daiteya-gardabhaḥ ||7||

padbhyām ubhābhyāṁ sa tadā paścimābhyāṁ ca taṁ balī |

jaghānorasi tābhyāṁ ca sa ca tenāpy agṛhyata ||8||

gṛhītvā bhrāmaṇenaiva cāmbare gata-jīvitam |

tasminn eva pracikṣepa vegena tṛṇa-rājani ||9||

tataḥ phalāny anekāni tālāgrān nipatan kharaḥ |

pṛthivyāṁ pātayāmāsa mahā-vāto’mbudān iva ||10||

anyān apy asya vai jñātīn āgatān daitya-gardabhān |

kṛṣṇaś cikṣepa tālāgre balabhadraś ca līlayā ||11||

kṣaṇenālaṅkṛtā pṛthvī pakvais tāla-phalais tadā |

daitya-gardabha-dehaiś ca munayaḥ śuśubhe’dhikam ||12||

tato gāvo nirābādhās tasmiṁs tāla-vane dvijāḥ |

nava-śaṣpaṁ sukhaṁ cerur yatra bhuktam abhūt purā ||13||

iti śrī-viṣṇu-purāṇe pañcame’ṁśe’ṣṭamo’dhyāyaḥ

||8||

 --o)0(o--

(9)

### atha navamo’dhyāyaḥ

# pralambāsura-vadhaḥ

śrī-parāśara uvāca—

tasmin rāsabha-daiteye sānuje vinipātite |

sarva-gopāla-gopīnāṁ ramyaṁ tāla-vanaṁ babhau ||1||

tatas tau jāta-harṣau tu vasudeva-sutāv ubhau |

hatvā dhenuka-daiteyaṁ bhāṇḍīra-vaṭam āgatau ||2||

kṣvelamānau pragāyantau vicinvantau ca pādapān |

cārayantau ca gā dūre vyāharantau ca nāmabhiḥ ||3||

niryoga-pāśa-skandhau tau vana-mālā-vibhūṣitau |

śuśubhāte mahātmānau bāla-śṛṅgāv iva rṣabhau ||4|

suvarṇāñjana-cūrṇābhyāṁ tadā tau bhūṣitāmbarau |

mahendrāyudha-saṅkāśau śveta-kṛṣṇāv ivāmbudau ||5||

ceratur loka-siddhābhiḥ krīḍābhir itaretaram |

samasta-loka-nāthānāṁ nātha-bhūtau bhuvaṁ gatau ||6||

manuṣya-dharmābhiratau mānayantau manuṣyatām |

taj-jāti-guṇa-yuktābhiḥ krīḍābhiś ceratur vanam ||7||

tatas tv āndolikābhiś ca niyuddhaiś ca mahā-balau |

vyāyāmaṁ cakratus tatra kṣepaṇīyais tathāśmabhiḥ ||8||

tal-lipsur asuras tatra hy ubhayo ramamāṇayoḥ |

ājagāma pralambākhyo gopa-veṣa-tirohitaḥ ||9||

so’vagāhata niḥśaṅkaṁ teṣāṁ madhyama-mānuṣaḥ |

mānuṣaṁ vapur āsthāya pralambo dānavottamaḥ ||10||

tayoś chidrāntara-prepsur atiśīghram amanyata |

kṛṣṇaṁ tato rauhiṇeyaṁ hantuṁ cakre manoratham ||11||

hariṇā krīḍanaṁ nāma bāla-krīḍanakaṁ tataḥ |

prakurvanto hi te sarve dvau dvau yugapad utpatan ||12||

śrīdāmnā saha govindaḥ pralambena tathā balaḥ |

gopālair aparaiś cānye gopālāḥ pupluvus tataḥ ||13||

śrīdāmānaṁ tataḥ kṛṣṇaḥ pralambaṁ rohiṇī-sutaḥ |

jitavān kṛṣṇa-pakṣīyair gopair anyaiḥ parājitāḥ ||14||

te vāhayantas tv anyonyaṁ bhāṇḍīraṁ vaṭam etya vai |

punar nivavṛtuḥ sarve ye ye tatra parājitāḥ ||15||

saṅkarṣaṇaṁ tu skandhena śīghram utkṣipya dānavaḥ |

na tasthau prajagāmaiva sa-candra iva vāridaḥ ||16||

aśakto vahane tasya saṁrambhād dānavottamaḥ |

vavṛdhe sumahākāyaḥ prāvṛṣīva balāhakaḥ ||17||

saṅkarṣaṇas tu taṁ dṛṣṭvā dagdha-śailopamākṛtim |

srag-dāma-lambābharaṇaṁ mukuṭāṭopa-mastakam ||18||

raudraṁ śakaṭa-cakrākṣaṁ pāda-nyāsa-calat-kṣitim |

abhīta-manasā tena rakṣasā rohiṇī-sutaḥ |

hriyamāṇas tataḥ kṛṣṇam idaṁ vacanam abravīt ||19||

kṛṣṇa kṛṣṇa hriye hy eṣa parvatodagra-mūrtinā |

kenāpi paśya daityena gopāla-cchadma-rūpiṇā ||20||

yad atra sāmprataṁ kāryaṁ mayā madhuniṣūdana |

tat kathyatāṁ prayāty eṣa durātmātitvarānvitaḥ ||21||

śrī-parāśara uvāca—

tam āha rāmaṁ govindaḥ smita-bhinnauṣṭha-sampuṭaḥ |

mahātmā rauhiṇeyasya bala-vīrya-pramāṇavit ||22||

śrī-kṛṣṇa uvāca—

kim ayaṁ mānuṣo bhāvo vyaktam evāvalambyate |

sarvātman sarva-guhyānāṁ guhyād guhyātmanā tvayā ||23||

smarāśeṣa-jagad-īśa kāraṇaṁ kāraṇāgraja |

ātmānam ekaṁ tadvac ca jagaty ekārṇave ca yaḥ ||24||

bhavān ahaṁ ca viśvātmann ekam eva hi kāraṇam |

jagato’sya jagaty arthe bhedenāvāṁ vyavasthitau ||25||

kiṁ na vetsi yathāhaṁ ca tvaṁ caikaṁ kāraṇaṁ bhuvaḥ |

bhārāvatāraṇārthāya martya-lokam upāgatau ||26||

nabhaḥ-śiras te’mbuvahāś ca keśāḥ

pādau kṣitir vaktram ananta vahniḥ |

somo manas te śvasitaṁ samīraṇo

diśaś catasro’vyaya bāhavas te ||27||

sahasra-vaktro bhagavan mahātmā

sahasra-hastāṅghri-śarīra-bhedaḥ |

sahasra-padmodbhava-yonir ādyaḥ

sahasraśas tvāṁ munayo gṛṇanti ||28||

divyaṁ hi rūpaṁ tava vetti nānyo

devair aśeṣair avatāra-rūpam |

tad arcyate vetsi na kiṁ yad-ante

tvayy eva viśvaṁ layam abhyupaiti ||29||

attaṁ yathā bāḍava-vahnināmbu

hima-svarūpaṁ parigṛhya kāstam |

himācale bhānumato’ṁśu-saṅgāj

jalatvam abhyeti punas tad eva ||30||

evaṁ tvayā saṁharaṇe’ttam etaj

jagat samastaṁ tvad-adhīnakaṁ punaḥ |

tavaiva sargāya samudyatasya

jagat tvam abhyety anukalpam īśa ||31||

bhavān ahaṁ ca viśvātmann ekam eva ca kāraṇam |

jagato’sya jagaty-arthe bhedenāvāṁ vyavasthitau ||32||

tat smaryatām ameyātmaṁs tvayātmā jahi dānavam |

mānuṣyam evam ālambya bandhūnāṁ kriyatāṁ hitam ||33||

śrī-parāśara uvāca—

iti saṁsmārito viprāḥ kṛṣṇena sumahātmanā |

vihasya pīḍayāmāsa pralambaṁ balavān balaḥ ||34||

muṣṭinā cāhan mūrdhni kopasaṁraktalocanaḥ |

tena cāsya prahāreṇa bahir yāte vilocane ||35||

sa niṣkāsita-mastiṣko mukhāc choṇitam udvaman |

nipapāta mahī-pṛṣṭhe daitya-varyo mamāra ca ||36||

pralambaṁ nihataṁ dṛṣṭvā balenādbhuta-karmaṇā |

prahṛṣṭās tuṣṭuvur gopāḥ sādhu sādhv iti cābruvan ||37||

saṁstūyamāno rāmas tu gopair daitye nipātite |

pralambe saha kṛṣṇena punar gokulam āyayau ||38||

iti śrī-viṣṇu-purāṇe pañcame’ṁśe navamo’dhyāyaḥ

||9||

 --o)0(o--

(10)

### daśamo’dhyāyaḥ

# śaradṛtu-varṇanaṁ govardhana-pūjā ca

śrī-parāśara uvāca—

tayor viharator evaṁ rāma-keśavayor vraje |

prāvṛḍ vyatītā vikasat-sarojā cābhavac charat ||1||

avāpus tāpam atyarthaṁ śapharyaḥ palvalodake |[[5]](#footnote-6)

putra-kṣetrādi-saktena mamatvena yathā gṛhī ||2||

mayūrā maunam ātasthuḥ parityakta-madā vane |

asāratāṁ parijñāya saṁsārasyeva yoginaḥ ||3||

utsṛjya jala-sarvasvaṁ vimalāsmita-mūrtayaḥ |

tatyajuś cāmbaraṁ meghā gṛhaṁ vijñānino yathā ||4||

śarat-sūryāśu-taptāni yayuḥ śoṣaṁ sarāṁsi ca |

bhavālamba-mamatvena hṛdayānīva dehinām ||5||

kumudaiḥ śarad-ambhāṁsi yogyatā-lakṣaṇaṁ yayuḥ |

avabodhair manāṁsīva samatvaṁ amalātmanām ||6||

tārakā-vimale vyomni rarājākhaṇḍa-maṇḍalaḥ |

candraś carama-dehātmā yogī sādhu-kule yathā ||7||

śanakaiḥ śanakais tīraṁ tatyajuś ca jalāśayāḥ |

mamatvaṁ kṣetra-putrādi-rūḍham uccair yathā budhāḥ ||8||

pūrvaṁ tyaktaiḥ saro’mbhobhir haṁsā yogaṁ punar yayuḥ |

kleśaiḥ kuyogino’śeṣair antarāya-hatā iva ||9||

nibhṛto’bhavad atyarthaṁ samudraḥ stimitodakaḥ |

kramāvāpta-mahā-yogo niścalātmā yathā yatiḥ ||10||

sarvatrātiprasannāni salilāni tathābhavan |

jñāte sarva-gate viṣṇau manāṁsīva sumedhasām ||11||

babhūva nirmalaṁ vyoma śaradā dhvasta-toyadam |

yogāgni-dagdha-kleśaughaṁ yoginām iva mānasam ||12||

sūryāṁśu-janitaṁ tāpaṁ ninye tārāpatiḥ śamam |

ahaṁ-mānodbhavaṁ duḥkhaṁ vivekaḥ sumahān iva ||13||

nabhaso’bdaṁ bhuvaḥ paṅkaṁ kāluṣyaṁ cāmbhasaḥ śarat |

indriyāṇīndriyārthebhyaḥ pratyāhāra ivāharat ||14||

prāṇāyāma ivāmbhobhiḥ sarasāṁ kṛta-pūrakaiḥ |

abhyasyate’nudivasaṁ recakā-kumbhakādibhiḥ ||15||

vimalāmbara-nakṣatre kāle cābhyāgate vrajam |

dadarśendrotsavārambhaḥ pravṛttān vraja-vāsinaḥ ||16||

kṛṣṇas tān utsukān dṛṣṭvā gopān utsava-lālasān |

kautūhalād idaṁ vākyaṁ prāha vṛddhān mahāmatiḥ ||17||

ko’yaṁ śakramaho nāma yena vo harṣa āgataḥ |

prāha taṁ nanda-gopaś ca pṛcchantam atisādaram ||18||

nanda-gopa uvāca—

meghānāṁ payasām īśo deva-rājaḥ śatakratuḥ |

yena saṁcoditā meghā varṣanty ambumayaṁ rasam ||19||

tad-vṛṣṭi-janitaṁ sasyaṁ vayam anye ca dehinaḥ |

vartayāmopabhuñjānās tarpayāmaś ca devatāḥ ||20||

kṣīravatya imā gāvo vatsavatyaś ca nirvṛtāḥ |

tena saṁvardhitaiḥ sasyaiḥ puṣṭās tuṣṭā bhavanti vai ||21||

nāsasyā nātṛṇā bhūmir na bubhukṣārdito janaḥ |

dṛśyate yatra dṛśyante vṛṣṭimanto balāhakāḥ ||22||

bhaumam etat payo gobhir dhatte sūryasya vāridaiḥ |

parjanyaḥ sarvalokasya bhavāya bhuvi varṣati ||23||

tasmāt prāvṛṣi rājānaḥ śakraṁ sarve mudā yutāḥ[[6]](#footnote-7) |

makhaiḥ sureśam arcanti vayam anye ca mānavāḥ[[7]](#footnote-8) ||24||

śrī-parāśara uvāca—

nanda-gopasya vacanaṁ śrutvetthaṁ śakra-pūjane |

kopāya tridaśendrasya prāha dāmodaras tadā ||25||

śrī-kṛṣṇa uvāca—

na vayaṁ kṛṣi-kartāro vaṇijyā-jīvino na ca |

gāvo’smad-daivataṁ tāta vayaṁ vana-carā yataḥ ||26||

ānvīkṣikī trayī vārttā daṇḍa-nītis tathāparā |

vidyā-catuṣṭayaṁ tv etad vārttām atra śṛṇuṣva me ||27||

kṛṣir vaṇijyā tadvac ca tṛtīyaṁ paśu-pālanam |

vidyā hy etā mahā-bhāgā vārttā vṛtti-trayāśrayā ||28||

karṣakāṇāṁ kṛṣir vṛttiḥ paṇyaṁ tu paṇa-jīvinām |

asmākaṁ gāḥ parā vṛttir vārttā bhedair iyaṁ tribhiḥ ||29||

vidyayā yo yayā yuktas tasya sā daivataṁ mahat |

saiva pūjyārcanīyā ca saiva tasyopakārikā ||30||

yo yasya[[8]](#footnote-9) phalam aśnan vai pūjayaty aparaṁ naraḥ |

iha ca pretya caivāsau tāta nāpnoti śobhanam ||31||

kṛṣyantāṁ[[9]](#footnote-10) prathitāḥ sīmāḥ sīmāntaṁ ca punar vanam |

vanāntā girayaḥ sarve te cāsmākaṁ parā gatiḥ ||32||

na dvāra-bandhāvaraṇā na gṛha-kṣetriṇas tathā |[[10]](#footnote-11)

sukhinas tv akhile loke yathā vai cakra-cāriṇaḥ ||33||

śrūyante girayaś caiva vane’smin kāma-rūpiṇaḥ |

tat-tad-rūpaṁ samāsthāya ramante sveṣu sānuṣu ||34||

yadā caitaiḥ prabādhyante teṣāṁ ye kānanaukasaḥ |

tadā siṁhādi-rūpais tān ghātayanti mahīdharāḥ ||35||

giri-yajñas tv ayaṁ tasmād go-yajñaś ca pravartyatām |

kim asmākaṁ mahendreṇa gāvaḥ śailāś ca devatāḥ ||36||

mantra-yajña-parā viprāḥ sīra-yajñāś ca karṣakāḥ |

giri-go-yajña-śīlāś ca vayam adri-vanāśrayāḥ ||37||

tasmād govardhanaḥ śailo bhavadbhir vividhārhaṇaiḥ |

arcyatāṁ pūjyatāṁ medhyaṁ paśuṁ hatvā vidhānataḥ ||38||

sarva-ghoṣasya sandohā gṛhyantāṁ mā vicāryatām |

bhojyantāṁ tena vai viprās tathānye cāpi vāñchakāḥ ||39||

tatrārcite kṛte[[11]](#footnote-12) home bhojiteṣu dvijātiṣu |

śarat-puṣpa-kṛtāpīḍāḥ parigacchantu go-gaṇāḥ ||40||

etan mama mataṁ gopāḥ samprītyā kriyate yadi |

tataḥ kṛtā bhavet prītir gavām adres tathā mama ||41||

śrī-parāśara uvāca—

iti tasya vacaḥ śrutvā nandādyās te vrajaukasaḥ |

prīty-utphulla-mukhā viprāḥ sādhu sādhv ity athābruvan ||42||

śobhanaṁ te mataṁ vatsa yad etad bhavatoditam |

tat kariṣyāmy ahaṁ sarvaṁ giri-yajñaḥ pravartyatām ||43||

tathā ca kṛtavantas te giriyajñaṁ vrajaukasaḥ |

dadhipāyasamāṁsādyair daduḥ śailabaliṁ tataḥ ||44||

dvijāṁś ca bhojayām āsuḥ śataśo’tha sahasraśaḥ ||45||

gāvaḥ śailaṁ tataś cakrur arcitās taṁ pradakṣiṇam |

vṛṣabhāś cābhinardantaḥ satoyā jaladā iva ||46||

giri-mūrdhani govindaḥ śailo’ham iti mūrtimān |

bubhuje’nnaṁ bahu-vidhaṁ gopa-varyāhṛtaṁ dvijāḥ ||47||

kṛṣṇas tenaiva rūpeṇa gopaiḥ saha gireḥ śiraḥ |

adhiruhyārcayāmāsa dvitīyām ātmanas tanum ||48||

antardhānaṁ gate tasmin gopā labdhvā tato varān |

kṛtvā girim ahaṁ goṣṭhaṁ nijam abhyāyayuḥ punaḥ ||49||

iti śrī-viṣṇu-purāṇe pañcame’ṁśe daśamo’dhyāyaḥ

||10||

 --o)0(o--

(11)

### ekādaśo’dhyāyaḥ

## indra-kopaḥ kṛṣṇa-kṛta-govardhana-dhāraṇaṁ ca

śrī-parāśara uvāca—

makhe pratihate śakro bhṛśaṁ kopa-samanvitaḥ |

saṁvartakaṁ nāma gaṇaṁ toyadānām athābravīt ||1||

bho bho meghā niśamyaitad vacanaṁ gadato mama |

ājñānantaram evāśu kriyatām avicāritam ||2||

nanda-gopaḥ sudurbuddhir gopair anyaiḥ sahāyavān |

kṛṣṇāśraya-balādhmāto makha-bhaṅgam acīkarat ||3||

ājīvo yaḥ paraṁ teṣāṁ gopatvasya ca kāraṇam |

tā gāvo vṛṣṭi-pātena pīḍyantāṁ vacanān mama ||4||

aham apy adri-śṛṅgābhaṁ tuṅgam āruhya vāraṇam |

sāhāyyaṁ vaḥ kariṣyāmi vāyv-ambūtsarga-yojitam ||5||

śrī-parāśara uvāca—

ity ājñaptāḥ surendreṇa mumucus te balāhakāḥ |

vāta-varṣaṁ mahā-bhīmam abhāvāya gavāṁ dvijāḥ ||6||

tataḥ kṣaṇena pṛthivī kakubho’mbaram eva ca |

ekaṁ dhārā-mahāsāraḥ pūraṇenābhavan mune ||7||

vidyul-laṭākaśāghāta-trastair iva ghanair ghanam |
nādāpūrita-dik-cakrair dhārāsāram apātyatat ||8||

andhakārīkṛte loke varṣadbhir aniśaṁ ghanaiḥ |

adhaś cordhvaṁ ca tiryak ca jagadāpyam ivābhavat ||9||

gāvas tu tena patatā varṣavātena veginā |

dhutāḥ prāṇāñ jahuḥ sarvās tiryaṅmukhaśirodharāḥ ||10||

kroḍena vatsān ākramya tasthur anyā dvijottamāḥ |

gāvo vivatsāś ca kṛtā vāripūreṇa cāparāḥ ||11||

vatsāś ca dīnavadanāḥ pavanākampi-kandharāḥ |

trāhi trāhīty alpaśabdāḥ kṛṣṇam ūcur ivārtakāḥ ||12||

tatas tad gokulaṁ sarvaṁ go-gopī-gopa-saṅkulam |

atīvārtaṁ harir dṛṣṭvā trāṇāyācintayat tadā ||13||

etat kṛtaṁ mahendreṇa makha-bhaṅga-virodhinā |

tad etad akhilaṁ goṣṭhaṁ trātavyam adhunā mayā ||14||

imam adrim ahaṁ vīryād utpāṭyoru-śilātalam |

dhārayiṣyāmi goṣṭhasya pṛthu-cchattram ivopari ||15||

śrī-parāśara uvāca—

iti kṛtvā matiṁ kṛṣṇo govardhanamahīdharam |

utpāṭyaikakareṇaiva dhārayāmāsa līlayā ||16||

gopāṁś cāha jagannāthaḥ samutpāṭita-bhūdharaḥ |

viśadhvam atra sahitāḥ kṛtaṁ varṣa-nivāraṇam ||17||

sunirvāteṣu deśeṣu yathā-yogyam ihāsyatām |

praviśya nātra bhetavyaṁ giri-pātasya nirbhayaiḥ ||18||

ity uktās tena te gopā viviśur godhanaiḥ saha |

śakaṭāropitair bhāṇḍair gopyaś cāsāra-pīḍitāḥ ||19||

kṛṣṇo’pi taṁ dadhāraivaṁ śailam atyanta-niścalam |

vrajauko-vāsibhir harṣaḥ vismitākṣair nirīkṣitaḥ ||20||

gopa-gopī-janair hṛṣṭaiḥ prīti-vistāritekṣaṇaiḥ |

saṁstūyamāna-caritaḥ kṛṣṇaḥ śailam adhārayat ||21||

sapta-rātraṁ mahā-meghā vavarṣur nanda-gokule |

indreṇa coditā meghā gopānāṁ nāśa-kāriṇā ||22||

tato dhṛte mahā-śaile paritrāte ca gokule |

mithyā-pratijño balabhid vārayāmāsa tān ghanān ||23||

vyabhre nabhasi devendre vitathe śakra-mantrite |

niṣkramya gokulaṁ hṛṣṭaḥ svasthānaṁ punar āgamat ||24||

mumoca kṛṣṇo’pi tadā govardhana-mahā-girim |

sva-sthāne vismita-mukhair dṛṣṭas tair vraja-vāsibhiḥ ||25||

iti viṣṇu-purāṇe pañcame’ṁśe ekādaśo’dhyāyaḥ

|| 11 ||

 --o)0(o--

(12)

### dvādaśo’dhyāyaḥ

## śakra-kṛṣṇa-saṁvādaḥ

śrī-parāśara uvāca—

dhṛte govardhane śaile paritrāte ca gokule |

rocayāmāsa kṛṣṇasya darśanaṁ pākaśāsanaḥ ||1||

so’dhiruhya mahā-nāgam airāvatam amitrajit |

govardhana-girau kṛṣṇaṁ dadarśa tridaśādhipaḥ ||2||

cārayantaṁ mahā-vīryaṁ gāś ca gopa-vapur-dharam |

kṛtsnasya jagato gopaṁ vṛtaṁ gopa-kumārakaiḥ ||3||

garuḍaṁ ca dadarśoccair antardhāna-gataṁ dvijāḥ |

kṛta-cchāyaṁ harer mūrdhni pakṣābhyāṁ pakṣi-puṅgavam ||4||

avaruhya sa nāgendrād ekānte madhusūdanam |

śakraḥ sa-smitam āhedaṁ prīti-visphāritekṣaṇaḥ ||5||

indra uvāca—

kṛṣṇa kṛṣṇa śṛṇuṣvedaṁ yad-artham aham āgataḥ |

tvat-samīpaṁ mahā-bāho naitac cintyaṁ tvayānyathā ||6||

bhārāvataraṇārthāya pṛthivyāḥ pṛthivī-talam |

avatīrṇo’khilādhāras tvam eva parameśvara ||7||

makha-bhaṅga-virodhena mayā gokula-nāśakāḥ |

samādiṣṭā mahā-meghās taiś caitat kadanaṁ kṛtam ||8||

trātās tāpāt tvayā gāvaḥ samutpāṭya mahā-girim |

tenāhaṁ toṣito vīra karmaṇātyadbhutena te ||9||

sādhitaṁ kṛṣṇa devānām adya manye prayojanam |

tvayāyam adri-pravaraḥ kareṇaikena coddhṛtaḥ ||10||

gobhiś ca coditaḥ kṛṣṇa tvat-samīpam ihāgataḥ |

tvayā trātābhir atyarthaṁ yuṣmat-satkāra[[12]](#footnote-13)-kāraṇāt ||11||

sa tvāṁ kṛṣṇābhiṣekṣyāmi gavāṁ vākya-pracoditaḥ |

upendratve gavām indro govindas tvaṁ bhaviṣyasi ||12||

śrī-parāśara uvāca—

athopavāhyād ādāya ghaṇṭām airāvatād gajāt |

abhiṣekaṁ tayā cakre pavitra-jala-pūrṇayā ||13||

kriyamāṇe’bhiṣeke tu gāvaḥ kṛṣṇasya tat-kṣaṇāt |

prasravodbhūta-dugdhārdrāṁ sadyaś cakrur vasundharām ||14||

abhiṣicya gavāṁ vākyād devendro vai janārdanam |

prītyā sa-praśrayaṁ kṛṣṇaṁ punar āha śacī-patiḥ ||15||

gavām etat kṛtaṁ vākyāt tathānyad api me śṛṇu |

yad bravīmi mahā-bhāga bhārāvataraṇecchayā ||16||

mamāṁśaḥ puruṣa-vyāghraḥ pṛthivyāṁ pṛthivī-dhara |

avatīrṇo’rjuno nāma sa rakṣyo bhavatā sadā ||17||

bhārāvataraṇe sakhyaṁ sa te vīraḥ kariṣyati |

sa rakṣaṇīyo bhavatā yathātmā madhusūdana ||18||

śrī-bhagavān uvāca—

jānāmi bhārate vaṁśe jātaṁ pārthaṁ tavāṁśataḥ |

tam ahaṁ pālayiṣyāmi yāvad asmi mahī-tale ||19||

yāvan mahī-tale śakra sthāsyāmy aham arindama |

na tāvad arjunaṁ kaścid devendra yudhi jeṣyati ||20||

kaṁso nāma mahā-bāhur daityo’riṣṭas tathāsuraḥ |

keśī kuvalayāpīḍo narakādyās tathāpare ||21||

hateṣu teṣu devendra bhaviṣyati mahāhavaḥ |

tatra viddhi sahasrākṣa bhārāvataraṇaṁ kṛtam ||22||

sa tvaṁ gaccha na santāpaṁ putrārthe kartum arhasi |

nārjunasya ripuḥ kaścin mamāgre prabhaviṣyati ||23||

arjunārthe tv ahaṁ sarvān yudhiṣṭhira-purogamān |

nivṛtte bhārate yuddhe kuntyai dāsyāmy avikṣatān[[13]](#footnote-14) ||24||

śrī-parāśara uvāca—

ity uktaḥ sampariṣvajya deva-rājo janārdanam |

āruhyairāvataṁ nāgaṁ punar eva divaṁ yayau ||25||

kṛṣṇo’pi sahito gobhir gopālaiś ca punar vrajam |

ājagāmātha gopīnāṁ dṛṣṭi-pūtena vartmanā ||26||

iti viṣṇu-purāṇe pañcame’ṁśe dvādaśo’dhyāyaḥ

|| 12 ||

 --o)0(o--

(13)

### trayodaśo’dhyāyaḥ

## rāsa-krīḍanam

śrī-parāśara uvāca—

gate śakre tu gopālāḥ kṛṣṇam akliṣṭa-kāriṇam |

ūcuḥ prītyā dhṛtaṁ dṛṣṭvā tena govardhanācalam ||1||

vayam asmān mahā-bhāga bhavatā mahato bhayāt |

gāvaś ca bhavatā trātā giri-dhāraṇa-karmaṇā ||2||

bāla-krīḍeyam atulā gopālatvaṁ jugupsitam |

divyaṁ ca karma bhavataḥ kim etat tāta kathyatām ||3||

kāliyo damitas toye pralambo vinipātitaḥ |

dhṛto govardhanaś cāyaṁ śaṅkitāni manāṁsi naḥ ||4||

satyaṁ satyaṁ hareḥ pādau śrayāmo’mita-vikrama |

yathā tvad-vīryam ālokya na tvāṁ manyāmahe naram ||5||

prītiḥ sa-strī-kumārasya vrajasya tvayi keśava |

karma cedam aśakyaṁ yat samastais tridaśair api ||6||

bālatvaṁ cātivīryatvaṁ janma āsmāsv aśobhanam |

cintyamānam ameyātman śaṅkāṁ kṛṣṇa prayacchati ||7||

devo vā dānavo vā tvaṁ yakṣo gandharva eva vā |

kim asmākaṁ vicāreṇa bāndhavo’sti namo’stu te ||8||

śrī-parāśara uvāca—

kṣaṇaṁ bhūtvā tv asau tūṣṇīṁ kiṁcit praṇayakopavān |

ity evam uktas tair gopair kṛṣṇo’py āha mahāmatiḥ ||9||

śrī-bhagavān uvāca—

mat-sambandhena vo gopā yadi lajjā na jāyate |

ślāghyo vāhaṁ tataḥ kiṁ vo vicāreṇa prayojanam ||10||

yadi vo’sti mayi prītiḥ ślāghyo’haṁ bhavatāṁ yadi |

tad-ātma-bandhu-sadṛśī buddhir vaḥ kriyatāṁ mayi ||11||

nāhaṁ devo na gandharvo na yakṣo na ca dānavaḥ |

ahaṁ vo bāndhavo jāto nātaś cintyam ito’nyathā ||12||

śrī-parāśara uvāca—

iti śrutvā harer vākyaṁ baddha-maunās tato balam |

yayur gopā mahā-bhāgās tasmin praṇaya-kopini ||13||

kṛṣṇas tu vimalaṁ vyoma śarac-candrasya candrikām |

tadā kumudinīṁ phullām āmodita-dig-antarām ||14||

vana-rājīṁ tathā kūjad bhṛṅga-mālā-manoramām |

vilokya saha gopībhir manaś cakre ratiṁ prati ||15||

vinā rāmeṇa madhuram atīva vanitā-priyam |

jagau kala-padaṁ śauris tāra-mandra-kṛta-kramam ||16||

ramyaṁ gīta-dhvaniṁ śrutvā santyajyāvasathāṁs tadā |

ājagmus tvaritā gopyo yatrāste madhusūdanaḥ ||17||

śanaiḥ śanair jagau gopī kācit tasya padānugā |

dattāvadhānā kācic ca tam eva manasāsmarat ||18||

kācit kṛṣṇeti kṛṣṇeti coktvā lajjām upāyayau |

yayau ca kācit premāndhā tat-pārśvam avilajjitā ||19||

kācid āvasathasyāntaḥ sthitvā dṛṣṭvā bahir gurum |

tan-mayatvena govindaṁ dadhyau mīlita-locanā ||20||

tac-citta-vimalāhlāda-kṣīṇa-puṇya-cayā tathā |

tad-aprāpti-mahā-duḥkha-vilīnāśeṣa-pātakā ||21||

cintayantī jagat-sūtiṁ para-brahma-svarūpiṇam |

nirucchvāsatayā muktiṁ gatānyā gopa-kanyakā ||22||

gopī-parivṛto rātriṁ śarac-candra-manoramām |

mānayāmāsa govindo rāsārambha-rasotsukaḥ ||23||

gopyaś ca vṛndaśaḥ kṛṣṇaḥ ceṣṭābhyāyatta-mūrtayaḥ |

anya-deśa-gate kṛṣṇe cerur vṛndāvanāntaram ||24||

kṛṣṇe nibaddha-hṛdayā idam ūcuḥ parasparam ||25||

kṛṣṇo'ham eṣa lalitaṁ vrajāmy ālokyatāṁ gatiḥ |

anyā bravīti kṛṣṇasya mama gītir niśamyatām ||26||

duṣṭa-kāliya tiṣṭhādya kṛṣṇo’ham iti cāparā |

bāhum āsphoṭya kṛṣṇasya līlā-sarvasvam ādade ||27||

anyā bravīti bho gopā niḥśaṅkaiḥ sthīyatām iti |

alaṁ vṛṣṭi-bhayenātra dhṛto govardhano mayā ||28||

dhenuko'yaṁ mayā kṣipto vicarantu yathecchayā |

gāvo bravīti caivānyā kṛṣṇa-līlānusāriṇī ||29||

evaṁ nānā-prakārāsu kṛṣṇa-ceṣṭāsu tāsu ca |

gopyo vyagrāḥ samaṁ cerū ramyaṁ vṛndāvanaṁ vanam ||30||

vilokyaikā bhuvaṁ prāha gopī gopa-varāṅganā |

pulakāñcita-sarvāṅgī vikāsi-nayanotpalā ||31||

dhvaja-vajrāṅkuśābjāṅka-rekhāvantyāli paśyata |

padāny etāni kṛṣṇasya līlā-lalita-gāminaḥ ||32||

kāpi tena samāyātā kṛta-puṇyā madālasā |

padāni tasyāś caitāni ghanāny alpa-tanūni ca ||33||

puṣpāvacayam atroccaiś cakre dāmodaro dhruvam |

yenāgrākrānta-mātrāṇi padāny atra mahātmanaḥ ||34||

atropaviśya vai tena kācit puṣpair alaṅkṛtā |

anya-janmani sarvātmā viṣṇur abhyarcitas tayā ||35||[[14]](#footnote-15)

puṣpa-bandhana-sammāna-kṛtamānām apāsya tām |

nanda-gopla-suto yāto mārgeṇānena paśyata ||36||

anuyātainam atrānyā[[15]](#footnote-16) nitamba-bhara-mantharā |

yā gantavye drutaṁ yāti nimna-pādāgra-saṁsthitiḥ ||37||

hasta-nyastāgra-steyaṁ tena yāti tathā sakhi |

anāyatta-pada-nyāsā lakṣyate pada-paddhatiḥ ||38||

hasta-saṁsparśa-mātreṇa dhūrteṇaiṣā vimānitā |

nairāśyān manda-gaminyā nivṛttaṁ lakṣyate padam ||39||

nūnam uktā tvarāmīti punar eṣyāmi te’ntikam |

tena kṛṣṇena yenaiṣā tvaritā pada-paddhatiḥ ||40||

praviṣṭo gahanaṁ kṛṣṇaḥ padam atra na lakṣyate |

nivartadhvaṁ śaśāṅkasya naitad dīdhiti-gocare[[16]](#footnote-17) ||41||

nivṛttās tās tadā gopyo nirāśāḥ kṛṣṇa-darśane |

yamunā-tīram āsādya jagus tac-caritaṁ tathā ||42||

tato dadṛśur āyāntaṁ vikāsi-mukha-paṅkajam |

gopyas trailokya-goptāraṁ kṛṣṇam akliṣṭa-ceṣṭitam ||43||

kācid āyāntam ālokya govindam atiharṣitā |

kṛṣṇa kṛṣṇeti kṛṣṇeti prāha nānyad udīritam ||44||

kācid bhrū-bhaṅguraṁ kṛtvā lalāṭa-phalakaṁ harim |

vilokya netra-bhṛṅgābhyāṁ papau tan-mukha-paṅkajam ||45||

kācid ālokya govindaṁ nimīlita-vilocanā |

tasyaiva rūpaṁ dhyāyantī yogārūḍheva sā babhau ||46||

tataḥ kāṁcit priyālāpaiḥ kāṁcid bhrū-bhaṅga-vīkṣitaiḥ |

ninye’nunayam anyāś ca kara-sparśena mādhavaḥ ||47||

tābhiḥ prasanna-cittābhir gopībhiḥ saha sādaram |

rarāma rāsa-goṣṭhībhir udāra-carito hariḥ ||48||

rāsa-maṇḍala-baddho’pi kṛṣṇa-pārśvam anūdgatā |

gopī-jano na caivābhūd eka-sthāna-sthirātmanā ||49||

haste pragṛhya caikaikāṁ gopikāṁ rāsa-maṇḍalam |

cakāra ca kara-sparśaḥ nimīlita-dṛśaṁ hariḥ ||50||

tataḥ pravavṛte ramyā calad-valaya-nisvanaiḥ |

anuyāta-śarat-kāvyaḥ geya-gītir anukramām ||51||

kṛṣṇaḥ śarac-candramasaṁ kaumudī-kumudākaram |

jagau gopī-janas tv ekaṁ kṛṣṇa-nāma punaḥ punaḥ ||52||

parivṛttā śrameṇaikā calad-valaya-tāpinī |

dadau bāhulatāṁ skandhe gopī madhu-vighātinaḥ ||53||

kācit pravilasad-bāhuḥ parirabhya cucumba tam |

gopī gīta-stuti-vyājaḥ nipuṇā madhusūdanam ||54||

gopī-kapola-saṁśleṣam abhipatya harer bhujau |

pulakodgama-śasyāya svedāmbu-ghanatāṁ gatau ||55||

rāsa-geyaṁ jagau kṛṣṇo yāvat tārataradhvaniḥ |

sādhu kṛṣṇeti kṛṣṇeti tāvat tā dviguṇaṁ jaguḥ ||56||

gate’nugamanaṁ cakrur valane saṁmukhaṁ yayuḥ |

pratilomānulomena bhejur gopāṅganā harim ||57||

sa tathā saha gopībhī rarāma madhusūdanaḥ |

yathābda-koṭi-pratimaḥ kṣaṇas tena vinābhavat ||58||

tā vāryamāṇāḥ patibhiḥ pitṛbhir bhrātṛbhis tathā |

kṛṣṇaṁ gopāṅganā rātrau ramayanti rati-priyāḥ ||59||

so’pi kaiśoraka-vayo mānayan madhusūdanaḥ |

reme tābhir ameyātmā kṣapāsu kṣaptāhitaḥ ||60||

tad bhartṛṣu tathā tāsu sarva-bhūteṣu ceśvaraḥ |

ātma-svarūpa-rūpo’sau vyāpī vāyur iva sthitaḥ ||61||

yathā samasta-bhūteṣu nabho’gniḥ pṛthivī jalam |

vāyuś cātmā tathaivāsau vyāpya sarvam avasthitaḥ ||62||

iti śrī-viṣṇu-purāṇe pañcame’ṁśe trayodaśo’dhyāyaḥ

||13||

 --o)0(o--

(14)

**caturdaśo’dhyāyaḥ**

## vṛṣabhāsura-vadhaḥ

śrī-parāśara uvāca—

pradoṣārdhe kadācit tu rāsāsakte janārdane |

trāsayan samado goṣṭhān ariṣṭaḥ samupāgataḥ ||1||

sa-toya-toyadākāras tīkṣṇa-śṛṅgo’rka-locanaḥ |

khurāgra-pātair atyarthaṁ dārayan dharaṇī-talam ||2||

lelihānaḥ saniṣpeṣaṁ jihvayauṣṭhau punaḥ punaḥ |

saṁrambhākṣiptalāṅgūlaḥ kaṭhinaskandhabandhanaḥ ||3||

udagrakakudābhogaḥ pramāṇād duratikramaḥ |

viṇmūtrāliptapṛṣṭhāṅgo gavām udvegakārakaḥ ||4||

pralambakaṇṭho’bhimukhas tarughātāṅkitānanaḥ |

pātayan sa gavāṁ garbhān daityo vṛṣabharūpadhṛk ||5||

sūdayaṁs tarasā sarvān vanāny aṭati yaḥ sadā ||6||

tatas tam atighorākṣam avekṣyātibhayāturāḥ |

gopā gopastriyaś caiva kṛṣṇa kṛṣṇeti cukruśuḥ ||7||

siṁhanādaṁ tataś cakre talaśabdaṁ ca keśavaḥ |

tacchabdaśravaṇāc cāsau dāmodaramukhaṁ yayau ||8||

agranyastaviṣāṇāgraḥ kṛṣṇakukṣikṛtekṣaṇaḥ |

abhyadhāvata duṣṭātmā daityo vṛṣabharūpadhṛk ||9||

āyāntaṁ daityavṛṣabhaṁ dṛṣṭvā kṛṣṇo mahā-balam |

na cacāla tataḥ sthānād avajñāsmitalīlayā ||10||

āsannaṁ caiva jagrāha grāhavan madhusūdanaḥ |

jaghāna jānunā kukṣau viṣāṇagrahaṇācalam ||11||

tasya darpabalaṁ hatvā gṛhītasya viṣāṇayoḥ |

āpīḍayad ariṣṭasya kaṇṭhaṁ klinnam ivāmbaram ||12||

utpāṭya śṛṅgam ekaṁ ca tenaivātāḍayat tataḥ |

mamāra sa mahādaityo mukhāc choṇitam udvaman ||13||

tuṣṭuvur nihate tasmin gopā daitye janārdanam |

jambhe hate sahasrākṣaṁ purā deva-gaṇā yathā ||14||

iti śrī-viṣṇu-purāṇe pañcame’ṁśe caturdaśo’dhyāyaḥ

||14||

--o)0(o--

(15)

### atha pañcadaśo’dhyāyaḥ

## kaṁsenākrūra-preṣaṇam

śrī-parāśara uvāca—

kakudmini hate’riṣṭe dhenuke ca nipātite |

pralambe nidhanaṁ nīte dhṛte govardhanācale ||1||

damite kāliye nāge bhagne tuṅgadrumadvaye |

hatāyāṁ pūtanāyāṁ ca śakaṭe parivartite ||2||

kaṁsāya nāradaḥ prāha yathāvṛttam anukramāt |

yaśodādevakīgarbhaḥ parivartādy aśeṣataḥ ||3||

śrutvā tat sakalaṁ kaṁso nāradād devadarśanāt |

vasudevaṁ prati tadā kopaṁ cakre sa durmatiḥ ||4||

so’tikopād upālabhya sarvayādavasaṁsadi |

jagarhe yādavāṁś cāpi kāryaṁ caitad acintayat ||5||

yāvan na balam ārūḍhau balakṛṣṇau subālakau |

tāvad eva mayā vadhyāv asādhyau rūḍhayauvanau ||6||

cāṇūro’tra mahā-vīryo muṣṭikaś ca mahā-balaḥ |

etābhyāṁ mallayuddhe tau ghātayiṣyāmi durmadau ||7||

dhanurmahamahāyāgaḥ vyājenānīya tau vrajāt |

tathā tathā kariṣyāmi yāsyataḥ saṅkṣayaṁ yathā ||8||

śrī-parāśara uvāca—

ity ālocya sa duṣṭātmā kaṁso rāma-janārdanau |

hantuṁ kṛtamatir vīram akrūraṁ vākyam abravīt ||9||

kaṁsa uvāca—

bho bho dānapate vākyaṁ kriyatāṁ prītaye mama |

itaḥ syandanam āruhya gamyatāṁ nandagokulam ||10||

vasudevasutau tatra viṣṇor aṁśasamudbhavau |

nāśāya kila sambhūtau mama duṣṭau pravardhataḥ ||11||

dhanurmahamahāyāgaś caturdaśyāṁ bhaviṣyati |

āneyau bhavatā tau tu mallayuddhāya tatra vai ||12||

cāṇūramuṣṭikau mallau niyuddhakuśalau mama |

tābhyāṁ sahānayor yuddhaṁ sarvaloko’tra paśyatu ||13||

nāgaḥ kuvalayāpīḍo mahāmātrapracoditaḥ |

sa tau nihaṁsyate pāpau vasudevātmajau śiśū ||14||

tau hatvā vasudevaṁ ca nanda-gopaṁ ca durmatim |

haniṣye pitaraṁ caiva ugrasenaṁ ca durmatim ||15||

tataḥ samastagopānāṁ godhanāny akhilāny aham |

vittaṁ cāpahariṣyāmi duṣṭānāṁ madvadhaiṣiṇām ||16||

tvām ṛte yādavāś ceme duṣṭā dānapate mama |

eteṣāṁ ca vadhāyāhaṁ prayatiṣyāmy anukramāt ||17||

tato niṣkaṇṭakaṁ sarvaṁ rājyam etad ayādavam |

prasādhiṣye tvayā tasmān matprītyā vīra gamyatām ||18||

yathā ca māhiṣaṁ sarpir dadhi cāpy upahārya vai |

gopāḥ samānayanty āśu tvayā vācyās tathā tathā ||19||

śrī-parāśara uvāca—

ity ājñaptas tadākrūro mahā-bhāgavato dvijāḥ |

prītimān abhavat kṛṣṇaṁ śvo drakṣyāmīti satvaraḥ ||23||

tathety uktvā tu rājānaṁ ratham āruhya satvaraḥ |

niścakrāma tadā puryā mathurāyā madhupriyaḥ ||24||

iti śrī-viṣṇu-purāṇe pañcame’ṁśe pañcadaśo’dhyāyaḥ

||15||

--o)0(o—

(16)

### atha ṣoḍaśo’dhyāyaḥ

## keśi-vadhaḥ

śrī-parāśara uvāca—

keśī cāpi balodagraḥ kaṁsa-dūtaḥ pracoditaḥ |

kṛṣṇasya nidhanākāṅkṣī vṛndāvanam upāgamat ||1||

sa khura-kṣata-bhū-pṛṣṭhaḥ saṭākṣepa-dhutāmbudaḥ |

punar vikrānta-candrārka-mārgo gopān upādravat[[17]](#footnote-18) ||2||

tasya hreṣita-śabdena gopālā daitya-vājinaḥ |

gopyaś ca bhaya-saṁvignā govindaṁ śaraṇaṁ yayuḥ ||3||

trāhi trāhīti govindas teṣāṁ śrutvā tato vacaḥ |

satoya-jalada-dhvānaḥ gambhīram idam uktavān ||4||

alaṁ trāsena gopālāḥ keśinaḥ kiṁ bhayāturaiḥ |

bhavadbhir gopa-jātīyair vīra-vīryaṁ vilopyate ||5||

kim anenālpa-sāreṇa hreṣitāṭopa-kāriṇā |

daiteya-bala-bāhyena valgatā duṣṭa-vājinā ||6||

ehy ehi duṣṭa kṛṣṇo’haṁ pūṣṇas tv iva pinākadhṛk |

pātayiṣyāmi daśanān vadanād akhilāṁs tava ||7||

ity uktvā sa tu govindaḥ keśinaḥ saṁmukhaṁ yayau |

vivṛtāsyaś ca so’py enaṁ daiteyaś ca upādravat ||8||

bāhum ābhoginaṁ kṛtvā mukhe tasya janārdanaḥ |

praveśayāmāsa tadā keśino duṣṭa-vājinaḥ ||9||

keśino vadanaṁ tena viśatā kṛṣṇa-bāhunā |

śātitā daśanās tasya sitābhrāvayavā iva ||10||

kṛṣṇasya vavṛdhe bāhuḥ keśi-deha-gato dvijāḥ |

vināśāya yathā vyādhir āpta-bhūtair upekṣitaḥ ||11||

vipāṭitauṣṭho bahulaṁ sa-phenaṁ rudhiraṁ vaman |

sṛkkaṇī vivṛte cakre viśliṣṭe mukta-bandhane ||12||

jagāma dharaṇīṁ pādaiḥ śakṛn-mūtraṁ samutsṛjan |

svedārdra-gātraḥ śrāntaś ca niryatnaḥ so’bhavat tataḥ ||13||

vyāditāsyo mahā-raudraḥ so’suraḥ kṛṣṇa-bāhunā |

nipapāta dvidhā-bhūto vaidyutena yathā drumaḥ ||14||

dvipāda-pṛṣṭha-pucchārdhaḥ śravaṇaikākṣa-nāsike |

keśinas te dvidhā bhūte śakale ca virejatuḥ ||15||

hatvā tu keśinaṁ kṛṣṇo gopālair muditair vṛtaḥ |

anāyasta-tanuḥ svastho hasaṁs tatraiva tasthivān[[18]](#footnote-19) ||16||

tato gopāś ca gopyaś ca hate keśini vismitāḥ |

tuṣṭuvuḥ puṇḍarīkākṣam anurāga-manoramam ||17||

athāhāntarhito vipra[[19]](#footnote-20) nārado jalade sthitaḥ |

keśinaṁ nihataṁ dṛṣṭvā harṣa-nirbhara-mānasaḥ ||18||

nārada uvāca—

sādhu sādhu jagannātha līlayaiva yad acyuta |

nihato’yaṁ tvayā keśī kleśadas tridivaukasām ||19||

yuddhotsuko’ham atyarthaṁ nara-vāji-mahāhavam |

abhūta-pūrvam anyatra draṣṭuṁ svargād ihāgataḥ ||20||[[20]](#footnote-21)

karmāṇy atrāvatāre tu kṛtāni madhusūdana |

yāni tair vismitaṁ cetas toṣam etena me gatam ||21||

turagasyāsya śakro’pi kṛṣṇa devāś ca bibhyati |

dhuta-kesara-jālasya hreṣato’bhrāvalokinaḥ ||22||

yasmāt tvayaiṣa duṣṭātmā hataḥ keśī janārdana |

tasmāt keśava-nāmnā tvaṁ loke geyo bhaviṣyasi ||23||

svasty astu te gamiṣyāmi kaṁsa-yuddhe’dhunā punaḥ |

paraśvo’haṁ sameṣyāmi tvayā keśiniṣūdana ||24||

ugrasena-sute kaṁse sānuge vinipātite |

bhārāvatāra-kartā tvaṁ pṛthivyā dharaṇī-dhara ||25||

tatrāneka-prakāreṇa yuddhāni pṛthivī-kṣitām |

draṣṭavyāni mayā yuṣmat-praṇītāni janārdana ||26||

so’haṁ yāsyāmi govinda deva-kāryaṁ mahat kṛtam |

tvayā sabhājitaś cāhaṁ svasti te’stu vrajāmy aham ||27||

nārade tu gate kṛṣṇaḥ saha gopair avismitaḥ |

viveśa gokulaṁ gopī-netra-pānaika-bhājanam ||28|||

iti śrī-viṣṇu-purāṇe pañcame’ṁśe ṣoḍaśo’dhyāyaḥ

||16||

 --o)0(o—

(17)

### atha saptadaśo’dhyāyaḥ

# akrūrasya vrajāgamanam

śrī-parāśara uvāca—

akrūro’pi viniṣkramya syandanenāśu-gāminā |

kṛṣṇasandarśanākāṅkṣī prayayau nanda-gokulam ||1||

cintayāmāsa cākrūro nāsti dhanyataro mayā |

yo’ham aṁśāvatīrṇasya mukhaṁ drakṣyāmi cakriṇaḥ ||2||

adya me saphalaṁ janma suprabhātābhavan niśā |

yad unnidrābja-patrākṣaṁ viṣṇor drakṣyāmy aham mukham ||3||

pāpaṁ harati yat puṁsāṁ smṛtaṁ saṅkalpanām ayam |

tat puṇḍarīka-nayanaṁ viṣṇor drakṣyāmy ahaṁ mukham ||4||

vinirjagmur yato vedā vedāṅgāny akhilāni ca |

drakṣyāmi tat paraṁ dhāma dhāmnāṁ bhagavato mukham ||5||

yajñeṣu yajña-puruṣaḥ puruṣaiḥ puruṣottamaḥ |

ijyate yo’khilādhāras taṁ drakṣyāmi jagat-patim ||6||

iṣṭvā yam indro yajñānāṁ śatenāmara-rājatām |

avāpa tam anantādim ahaṁ drakṣyāmi keśavam ||7||

na brahmā nendra-rudrāśvi-vasv-āditya-marud-gaṇāḥ |

yasya svarūpaṁ jānanti pratyakṣaṁ yāti me hariḥ ||8||

sarvātmā sarvavit sarvaḥ sarva-bhūteṣv avasthitaḥ |

yo hy acintyo’vyayo vyāpī sa vakṣyati mayā saha ||9||

matsya-kūrma-varāhādyaiḥ siṁha-rūpādibhiḥ sthitam |

cakāra jagato yo’jaḥ so’dya mām pralapiṣyati ||10||

sāmprataṁ ca jagat-svāmī kāryam ātma-hṛdi sthitim |

kartuṁ manuṣyatāṁ prāptaḥ svecchā-deha-dhṛg avyayaḥ ||11||

yo’nantaḥ pṛthivīṁ dhatte śikhara-sthiti-saṁsthitām |

so’vatīrṇo jagaty arthe mām akrūreti vakṣyati ||12||

pitṛ-bandhu-suhṛd-bhrātṛ-mātṛ-bandhu-mayīm imām |

yan-māyāṁ nālam uttartuṁ jagat tasmai namo namaḥ ||13||

taranty avidyāṁ vitatāṁ hṛdi yasmin niveśite |

yogamāyām ameyāya tasmai vidyātmane namaḥ ||14||

yajvabhir yajña-puruṣo vāsudevaś ca sātvataiḥ |

vedānta-vedibhir viṣṇuḥ procyate yo nato’smi tam ||15||

yathā yatra jagad dhāmni dhāryate tat pratiṣṭhitam |

sad asat tena satyena mayy asau yātu saumyatām ||16||

smṛte sakala-kalyāṇa-bhājanaṁ yatra jāyate |

puruṣa-pravaraṁ nityaṁ vrajāmi śaraṇaṁ harim ||17||

śrī-parāśara uvāca—

itthaṁ saṁcintayan viṣṇuṁ bhakti-namrātma-mānasaḥ |

akrūro gokulaṁ prāptaḥ kiṁcit sūrye virājati ||18||

sa dadarśa tadā tatra kṛṣṇam ādohane gavām |

vatsa-madhya-gataṁ phulla-nīlotpala-dala-cchavim ||19||

praphulla-padma-patrākṣaṁ śrīvatsāṅkita-vakṣasam |

pralamba-bāhum āyāmaḥ tuṅgora-sthalam unnasam ||20||

savilāsa-smitādhāraṁ bibhrāṇaṁ mukha-paṅkajam |

tuṅga-rakta-nakhaṁ padbhyāṁ dharaṇyāṁ supratiṣṭhitam ||21||

bibhrāṇaṁ vāsasī pīte vanya-puṣpa-vibhūṣitam |

sāndra-nīla-latā-hastaṁ sitāmbhojāvataṁsakam ||22||

haṁsendu-kunda-dhavalaṁ nīlāmbara-dharaṁ dvijāḥ |

tasyānu balabhadraṁ ca dadarśa yadu-nandanam ||23||

prāṁśum uttuṅga-bāhuṁ ca vikāśi-mukha-paṅkajam |

megha-mālā-parivṛtaṁ kailāsādrim ivāparam ||24||

tau dṛṣṭvā vikasad-vaktraḥ sarojaḥ sa mahā-matiḥ |

pulakāñcita-sarvāṅgas tadākrūro’bhavad dvijāḥ ||25||

ya etat paramaṁ dhāma etat tat paramaṁ padam |

abhavad vāsudevo’sau dvidhā yo’yaṁ vyavasthitaḥ ||26||

sāphalyam akṣṇor yugapan mamāstu

dṛṣṭe jagad-dhātari yātam uccaiḥ |

apy aṅgam etad bhagavat-prasādāt

tad-aṅga-saṅge phala-van mama syāt ||27||

apy eṣa spṛṣṭvā mama hasta-padmaṁ

kariṣyati śrīmad-ananta-mūrtiḥ |

yasyāṅguli-sparśa-hatākhilāghair

avāpyate siddhir apāsta-doṣā ||28||

yenāgni-vidyud-ravi-raśmi-mālā

karālam atyugram apeta-cakram |

cakraṁ ghnatā daitya-pater hṛtāni

daityāṅganānāṁ nayanāñjanāni ||29||

yatrāmbu vinyasya balir manojñān

avāpa bhogān vasudhā-tala-sthaḥ |

tathāmaratvaṁ tridaśādhipatyaṁ

manvantaraṁ pūrṇam apeta-śatrum ||30||

apy eṣa māṁ kaṁsa-parigraheṇa

doṣāspadī-bhūtam adoṣa-duṣṭam |

kartāvamānopahataṁ dhig astu

taj janman yat sādhu-bahiṣkṛtasya ||31||

jñānātmakasyākhila-sattva-rāśer

apeta-doṣasya sadā sphuṭasya |

kiṁ vā jagaty atra samasta-puṁsām

ajñātam asyāsti hṛdi sthitasya ||32||

tasmād ahaṁ bhakti-vinamra-cetā

vrajāmi sarveśvaram īśvarāṇām |

aṁśāvatāraṁ puruṣottamasya

anādi-madhyāntam ajasya viṣṇoḥ ||33||

iti śrī-viṣṇu-purāṇe pañcame’ṁśe saptadaśo’dhyāyaḥ

||17||

--o)0(o--

(18)

### athāṣṭadaśamo’dhyāyaḥ

# mathurā-prasthānam

śrī-parāśara uvāca—

cintayann iti govindam upagamya sa yādavaḥ |

akrūro’smīti caraṇau nanāma śirasā hareḥ ||1||

so’py enaṁ dhvaja-vajrābjaḥ kṛta-cihnena pāṇinā |

saṁspṛśyākṛṣya ca prītyā sugāḍhaṁ pariṣasvaje ||2||

kṛta-saṁvadanau tena yathāvad bala-keśavau |

tataḥ praviṣṭau sahasā tam ādāyātma-mandiram ||3||

saha tābhyāṁ tadākrūraḥ kṛta-saṁvandanādikaḥ |

bhukta-bhojyo yathā-nyāyam ācacakṣe tatas tayoḥ ||4||

yathā nirbhartsitas tena kaṁsenānakadundubhiḥ |

yathā ca devakī devī dānavena durātmanā ||5||

ugrasene yathā kaṁsaḥ sa durātmā ca vartate |

yaṁ caivārthaṁ samuddiśya kaṁsena sa visarjitaḥ ||6||

tat sarvaṁ vistarāc chrutvā bhagavān keśisūdanaḥ |

uvācākhilam etat tu jñātaṁ dānapate mayā ||7||

kariṣye ca mahā-bhāga yad atraupāyikaṁ matam |

vicintyaṁ nānyathaitat te viddhi kaṁsaṁ hataṁ mayā ||8||

ahaṁ rāmaś ca mathurāṁ śvo yāsyāvaḥ samaṁ tvayā |

gopa-vṛddhāś ca yāsyanti ādāyopāyanaṁ bahu ||9||

niśeyaṁ nīyatāṁ vīra na cintāṁ kartum arhasi |

trirātrābhyantare kaṁsaṁ haniṣyāmi sahānugam ||10||

śrī-parāśara uvāca—

samādiśya tato gopān akrūro’pi sa-keśavaḥ |

suṣvāpa balabhadraś ca nanda-gopa-gṛhe gataḥ ||11||

tataḥ prabhāte vimale rāma-kṛṣṇau mahā-balau |

akrūreṇa samaṁ gantum udyatau mathurāṁ purīm ||12||

dṛṣṭvā gopī-janaḥ sāsraḥ ślathad-valaya-bāhukaḥ |

niśvasaṁś cātiduḥkhārtaḥ prāha cedaṁ parasparam ||13||

mathurāṁ prāpya govindaḥ kathaṁ gokulam eṣyati |

nāgara-strī-kalālāpaḥ madhu śrotreṇa pāsyati ||14||

vilāsi-vākya-jāteṣu nāgarīṇāṁ kṛtāspadam |

cittam asya kathaṁ grāmyaḥ gopa-gopīṣu yāsyati ||15||

sāraṁ samasta-goṣṭhasya vidhinā haratā harim |

prahṛtaṁ gopa-yoṣitsu nighṛṇena durātmanā ||16||

bhāva-garbha-smitaṁ vākyaṁ vilāsa-lalitā gatiḥ |

nāgarīṇām atīvaitat kaṭākṣekṣitam eva tu ||17||

grāmyo harir ayaṁ tāsāṁ vilāsa-nigaḍair yataḥ |

bhavatīnāṁ punaḥ pārśvaṁ kayā yuktyā sameṣyati ||18||

eṣo hi ratham āruhya mathurāṁ yāti keśavaḥ |

akrūra-krūrakeṇāpi hatāśena pratāritaḥ ||19||

kiṁ na vetti nṛśaṁso’yam anurāga-paraṁ janam |

yenemam akṣarāhlādaṁ nayaty anyatra no harim ||20||

eṣa rāmeṇa sahitaḥ prayāty atyanta-nirghṛṇaḥ |

ratham āruhya govindas tvaryatām asya vāraṇe ||21||

gurūṇām agrato vaktuṁ kiṁ bravīṣi na naḥ kṣamam |

guravaḥ kiṁ kariṣyanti dagdhānāṁ virahāgninā ||22||

nanda-gopa-mukhā gopā gantum ete samudyatāḥ |

nodyamaṁ kurute kaścid govinda-vinivartane ||23||

suprabhātādya rajanī mathurā-vāsi-yoṣitām |

yāsām acyuta-vaktrābje yāti netrāli-bhogyatām ||24||

dhanyās te pathi ye kṛṣṇam ito yāntam avāritāḥ |

udvahiṣyanti paśyantaḥ sva-dehaṁ pulakāñcitam ||25||

mathurā-nagarī-pauraḥ nayanānāṁ mahotsavaḥ |

govinda-vadanālokād atīvādya bhaviṣyati ||26||

ko nu svapnaḥ sabhāgyābhir dṛṣṭas tābhir adhokṣajam |

vistāri-kānta-nayanā yā drakṣyanty anivāritam ||27||

aho gopī-janasyāsya darśayitvā mahā-nidhim |

uddhṛtāny adya netrāṇi vidhātrākaruṇātmanā ||28||

anurāgeṇa śaithilyam asmāsu vrajato hareḥ |

śaithilyam upayānty āśu kareṣu valayāny api ||29||

akrūraḥ krūra-hṛdayaḥ śīghraṁ prerayate hayān |

evam ārtāsu yoṣitsu ghṛṇā kasya na jāyate ||30||

he he kṛṣṇa rathasyoccaiś cakra-reṇur nirīkṣyatām |

dūrīkṛto harir yena so’pi reṇur na lakṣyate ||31||

ity evam atihārdena gopī-jana-nirīkṣitaḥ |

tatyāja vraja-bhū-bhāgaṁ saha rāmeṇa keśavaḥ ||32||

gacchanto javanāśvena rathena yamunā-taṭam |

prāptā madhyāhna-samaye rāmākrūra-janārdanāḥ ||33||

athāha kṛṣṇam akrūro bhavadbhyāṁ tāvad āsyatām |

yāvat karomi kālindyām āhnikārhaṇam ambhasi ||34||

tathety ukte tataḥ snātaḥ svācāntaḥ sa mahā-matiḥ |

dadhyau brahma paraṁ viprāḥ praviśya yamunā-jale ||35||

phaṇā-sahasra-mālāḍhyaṁ balabhadraṁ dadarśa saḥ |

kundāmalāṅgam unnidraḥ padma-patrāyatekṣaṇam ||36||

vṛtaṁ vāsuki-ḍimbhaughair mahadbhiḥ pavanāśibhiḥ |

saṁstūyamānam udgandhiḥ vana-mālā-vibhūṣitam ||37||

dadhānam asite vastre cāru-rūpāvataṁsakam |

cāru-kuṇḍalinaṁ mattam antar-jala-tale sthitam ||38||

tasyotsaṅge ghana-śyāmam ātāmrāyata-locanam |

catur-bāhum udārāṅgaṁ cakrādy-āyudha-bhūṣaṇam ||39||

pīte vasānaṁ vasane citra-mālya-vibhūṣitam |

śakra-cāpa-taḍin-mālāḥ vicitram iva toyadam ||40||

śrīvatsa-vakṣasaṁ cāruḥ keyūra-mukuṭojjvalam |

dadarśa kṛṣṇam akliṣṭaṁ puṇḍarīkāvataṁsakam ||41||

sa-nandanādyair munibhiḥ siddha-yogair akalmaṣaiḥ |

saṁcintyamānaṁ manasā nāsāgra-nyasta-locanaiḥ ||42||

bala-kṛṣṇau tadākrūraḥ pratyabhijñāya vismitaḥ |

acintayad atho śīghraṁ katham atrāgatāv iti ||43||

vivakṣoḥ stambhayāmāsa vācaṁ tasya janārdanaḥ |

tato niṣkramya salilād ratham abhyāgataḥ punaḥ ||44||

dadarśa tatra caivobhau rathasyopari saṁsthitau |

rāma-kṛṣṇau yathā pūrvaṁ manuṣya-vapuṣānvitau ||45||

nimagnaś ca punas toye dadṛśe sa tathaiva tau |

saṁstūyamānau gandharvair muni-siddha-mahoragaiḥ ||46||

tato vijñāta-sad-bhāvaḥ sa tu dānapatis tadā |

tuṣṭāva sarva-vijñānaḥ mayam acyutam īśvaram ||47||

akrūra uvāca—

san[[21]](#footnote-22)-mātra-rūpiṇe’cintyaḥ mahimne paramātmane |

vyāpine naika-rūpaika-svarūpāya namo namaḥ ||48||

sarva[[22]](#footnote-23)-rūpāya te’cintya havir-bhūtāya te namaḥ |

namo vijñāna-rūpāya parāya prakṛteḥ prabho ||49||

bhūtātmā cendriyātmā ca pradhānātmā tathā bhavān |

ātmā ca paramātmā ca tvam ekaḥ pañcadhā sthitaḥ ||50||

prasīda sarva sac-cid-ānandn kṣarākṣara-mayeśvara |

brahma-viṣṇu-śivākhyābhiḥ kalpanābhir udīritaḥ ||51||[[23]](#footnote-24)

anākhyeya-svarūpātmann anākhyeya-prayojana |

anākhyeyābhidhānaṁ tvāṁ nato’smi parameśvara ||52||

na yatra nātha vidyante nāma-jātyādi-kalpanāḥ |

tad brahma paramaṁ nityam avikāri bhavān aja ||53||

na kalpanāmṛte’rthasya sarvasyādhigamo yathaḥ |

tataḥ kṛṣṇācyutānanta-viṣṇu-nāmabhir īḍyase ||54||

sarvātmaṁs[[24]](#footnote-25) tvam aja vikalpanābhir etair

devās tvaṁ jagad akhilaṁ tvam eva viśvam |

viśvātmaṁs tvam iti vikāra[[25]](#footnote-26)-bheda-hīnaḥ

sarvasmin na hi bhavato’sti kiṁcid anyat ||55||

tvaṁ brahmā paśupatir aryamā vidhātā

tvaṁ dhātā tridaśa-patiḥ samīraṇo’gniḥ |

toyeśo dhana-patir antakas tvam eko

bhinnātmā jagad api pāsi śakti-bhedaiḥ ||56||

viśvaṁ bhavān sṛjati hanti gabhasti-rūpo

viśvaṁ ca te guṇamayo’yam aja prapañcaḥ |

rūpaṁ paraṁ sad iti vācakam akṣaraṁ yaj

jñānātmane sad-asate praṇato’smi tasmai ||57||

oṁ namo vāsudevāya namaḥ saṅkarṣaṇāya ca |

pradyumnāya namas tubhyam aniruddhāya te namaḥ ||58||

iti śrī-viṣṇu-purāṇe pañcame’ṁśe’ṣṭadaśo’dhyāyaḥ

||18||

--o)0(o--

(19)

### athaikonaviṁśatitamo’dhyāyaḥ

# mathurā-praveśaḥ

śrī-parāśara uvāca—

evam antar jale kṛṣṇam abhiṣṭūya sa yādavaḥ |

arghayāmāsa sarveśaṁ dhūpa-puṣpair mano-mayaiḥ ||1||

parityajyānya-viṣayaṁ manas tatra niveśya saḥ |

brahma-bhūte ciraṁ sthitvā virarāma samādhitaḥ ||2||

kṛta-kṛtyam ivātmānaṁ manyamāno dvijottamāḥ |

ājagāma rathaṁ bhūyo nirgamya yamunāmbhasaḥ ||3||

rāma-kṛṣṇau dadarśātha yathā-pūrvam avasthitau |

vismitākṣaṁ tadākrūraṁ taṁ ca kṛṣṇo’bhyabhāṣata ||4||

śrī-kṛṣṇa uvāca—

nūnaṁ te dṛṣṭam āścaryam akrūra yamunā-jale |

vismayotphulla-nayano bhavān saṁlakṣyate yataḥ ||5||

akrūra uvāca—

antar jale yad āścaryaṁ dṛṣṭaṁ tatra mayācyuta |

tad atraiva hi paśyāmi mūrtimat purataḥ sthitam ||6||

jagad etan mahāścaryaḥ rūpaṁ yasya mahātmanaḥ |

tenāścarya-pareṇāhaṁ bhavatā kṛṣṇa saṅgataḥ ||7||

tat kim etena mathurāṁ prayāmo madhusūdana |

bibhemi kaṁsād dhig janma para-piṇḍopajīvinaḥ ||8||

ity uktvā codayāmāsa tān hayān vāta-raṁhasaḥ |

samprāptaś cāpi sāyāhne so’krūro mathurāṁ purīm ||9||

vilokya mathurāṁ kṛṣṇaṁ rāmaṁ cāha sa yādavaḥ |

padbhyāṁ yātaṁ mahā-vīryau rathenaiko viśāmy aham ||10||

gantavyaṁ vasudevasya no bhavadbhyāṁ tathā gṛhe |

yuvayor hi kṛte vṛddhaḥ kaṁsena sa nirasyate ||11||

śrī-parāśara uvāca—

ity uktvā praviveśāsāv akrūro mathurāṁ purīm |

praviṣṭau rāma-kṛṣṇau ca rāja-mārgam upāgatau ||12||

strībhir naraiś ca sānandaḥ locanair abhivikṣitau |

jagmatur līlayā vīrau prāptau bālagajāv iva ||13||

bhramamāṇau tu tau dṛṣṭvā rajakaṁ raṅga-kārakam |

ayācetāṁ svarūpāṇi vāsāṁsi rucirāṇi tau ||14||

kaṁsasya rajakaḥ so’tha prasādārūḍha-vismayaḥ |

bahūny ākṣepa-vākyāni prāhoccai rāma-keśavau ||15||

tatas tala-prahāreṇa kṛṣṇas tasya durātmanaḥ |

pātayāmāsa kopena rajakasya śiro bhuvi ||16||

hatvādāya ca vastrāṇi pīta-nīlāmbarau tataḥ |

kṛṣṇa-rāmau mudā-yuktau mālākāra-gṛhaṁ gatau ||17||

vikāsi-netra-yugalo mālākāro’tivismitaḥ |

etau kasya kuto yātau manasācintayat tataḥ ||18||

pīta-nīlāmbara-dharau dṛṣṭvātisumanoharau |

sa tarkayāmāsa tadā bhuvaṁ devāv upāgatau ||19||

vikāśi-mukha-padmābhyāṁ tābhyāṁ puṣpāṇi yācitaḥ |

bhuvaṁ viṣṭabhya hastābhyāṁ pasparśa śirasā mahīm ||20||

prasāda-sumukhau nāthau mama geham upāgatau |

dhanyo’ham arcayiṣyāmīty āha tau mālya-jīvikaḥ ||21||

tataḥ prahṛṣṭa-vadanas tayoḥ puṣpāṇi kāmataḥ |

cārūṇy etāni caitāni pradadau sa vilobhayan ||22||

punaḥ punaḥ praṇamyāsau mālākārottamo dadau |

puṣpāṇi tābhyāṁ cārūṇi gandhavanty amalāni ca ||23||

mālākārāya kṛṣṇo’pi prasannaḥ pradadau varam |

śrīs tvāṁ mat-saṁśrayā bhadra na kadācit tyajiṣyati ||24||

balahānir na te saumya dhana-hānir athāpi vā |

yāvad dharaṇi-sūryau ca santatiḥ putra-pautrikī ||25||

bhuktvā ca vipulān bhogāṁs tvam ante mat-prasādataḥ |

mamānusmaraṇaṁ prāpya divya-lokam avāpsyasi ||26||

dharme manaś ca te bhadra sarva-kālaṁ bhaviṣyati |

yuṣmat-santati-jātānāṁ dīrgham āyur bhaviṣyati ||27||

nopasargādikaṁ doṣaṁ yuṣmat-santati-sambhavaḥ |

avāpsyati mahā-bhāga yāvat sūryo bhaviṣyati ||28||

śrī-parāśara uvāca—

ity uktvā tad-gṛhāt kṛṣṇo baladeva-sahāyavān |

nirjagāma muni-śreṣṭhā mālākāreṇa pūjitaḥ ||29||

iti śrī-viṣṇu-purāṇe pañcame’ṁśe

ekonaviṁśo’dhyāyaḥ

||19||

--o)0(o—

(20)

### viṁśo’dhyāyaḥ

## kaṁsa-vadhaḥ

śrī-parāśara uvāca—

rāja-mārge tataḥ kṛṣṇaḥ sānulepana-bhājanām |

dadarśa kubjām āyāntīṁ nava-yauvana-gocarām ||1||

tām āha lalitaṁ kṛṣṇaḥ kasyedam anulepanam |

bhavatyā nīyate satyaṁ vadendīvara-locane ||2||

sakāmenaiva sā proktā sānurāgā hariṁ prati |

prāha sā lalitaṁ kubjā dadarśa ca balāt tataḥ ||3||

kānta kasmān na jānāsi kaṁsenāpi niyojitā |

naikavakreti vikhyātām anulepana-karmaṇi ||4||

nānya-piṣṭaṁ hi kaṁsasya prītaye hy anulepanam |

bhavaty aham atīvāsya prasāda-dhana-bhājanam ||5||

śrī-kṛṣṇa uvāca—

sugandham etad rājārhaṁ ruciraṁ rucirānane |

āvayor gātra-sadṛśaṁ dīyatām anulepanam ||6||

śrī-parāśara uvāca—

śrutvaitad āha sā kubjā[[26]](#footnote-27) gṛhyatām iti sādaram |

anulepaṁ ca pradadau gātra-yogyam athobhayoḥ ||7||

bhakti-cchedānuliptāṅgau tatas tau puruṣarṣabhau |

sendra-cāpau virājantau sita-kṛṣṇāv ivāmbudau ||8||

tatas tāṁ cibuke śaurir ullāpana-vidhāna-vit |

utpāṭya[[27]](#footnote-28) tolayāmāsa dvy-aṅgulenāgra-pāṇinā ||9||

cakarṣa padbhyāṁ ca tadā ṛjutvaṁ keśavo’nayat |

tataḥ sā ṛjutāṁ prāptā yoṣitām abhavad varā ||10||

vilāsa-lalitaṁ prāha prema-garbha-bharālasam |

vastre pragṛhya govindaṁ vraja gehaṁ mameti vai ||11||

evam uktas tayā śaurī rāmasyālokya cānanam |

prahasya kubjāṁ tām āha naikavakrām aninditām ||12||[[28]](#footnote-29)

āyāsye bhavatī-geham iti tāṁ prāha keśavaḥ |

visasarja jahāsoccai rāmasyālokya cānanam ||13||

bhakti-bhedānuliptāṅgau nīla-pītāmbarāv ubhau |

dhanuḥ-śālāṁ tato yātau citra-mālyopaśobhitau ||14||

adhyāsya ca dhanū-ratnaṁ tābhyāṁ pṛṣṭais tu rakṣibhiḥ |

ākhyātaṁ sahasā kṛṣṇo gṛhītvāpūrayad dhanuḥ ||15||

tataḥ pūrayatā tena bhajyamānaṁ balād dhanuḥ |

cakārātimahā-śabdaṁ mathurā tena pūritā ||16||

anuyuktau tatas tau ca bhagne dhanuṣi rakṣibhiḥ |

rakṣi-sainyaṁ nikṛtyobhau niṣkrāntau kārmukālayāt ||17||

akrūrāgama-vṛttāntam upalabhya tathā dhanuḥ |

bhagnaṁ śrutvātha kaṁso’pi prāha cāṇūra-muṣṭikau ||18||

kaṁsa uvāca—

gopāla-dārakau prāptau bhavadbhyāṁ tau mamāgrataḥ |

malla-yuddhena hantavyau mama prāṇa-harau hi tau ||19||

niyuddhe tad-vināśena bhavadbhyāṁ toṣito hy aham |

dāsyāmy abhimatān kāmān nānyathaitan mahā-balau ||20||

nyāyato’nyāyato vāpi bhavadbhyāṁ tau mamāhitau |

hantavyau tad-vadhād rājyaṁ sāmānyaṁ vo bhaviṣyati ||21||

ity ādiśya sa tau mallau tataś cāhūya hastipam |

provācoccais tvayā mattaḥ samāja-dvāri kuñjaraḥ ||22||

sthāpyaḥ kuvalayāpīḍas tena tau gopa-dārakau |

ghātanīyau niyuddhāya raṅga-dvāram upāgatau ||23||

tam ājñāpyātha dṛṣṭvā ca mañcān sarvān upāhṛtān |

āsanna-maraṇaḥ kaṁsaḥ sūryodayam udaikṣata ||24||

tataḥ samasta-mañceṣu nāgaraḥ sa tadā janaḥ |

rāja-mañceṣu cārūḍhāḥ saha bhṛtyair mahī-bhṛtaḥ ||25||

malla-prāśnika-vargaś ca raṅga-madhye samīpagaḥ |

kṛtaḥ kaṁsena kaṁso’pi tuṅga-mañce vyavasthitaḥ ||26||

antaḥ-purāṇāṁ mañcāś ca yathānye parikalpitāḥ |

anye ca vāra-mukhyānām anye nagara-yoṣitām ||27||

nanda-gopādayo gopā mañceṣv anyeṣv avasthitāḥ |

akrūra-vasudevau ca mañca-prānte vyavasthitau ||28||

nagarī-yoṣitāṁ madhye devakī putra-gardhinī |

anta-kāle’pi putrasya drakṣyāmīti mukhaṁ sthitā ||29||

vādyamāneṣu tūryeṣu cāṇūre cātivalgati |

hāhā-kāra-pare loka āsphoṭayati muṣṭike ||30||

[[29]](#footnote-30)īṣad dhasantau tau vīrau balabhadra-janārdanau |

gopa-veṣa-dharau bālau raṅga-dvāram upāgatau ||31||

tataḥ kuvalayāpīḍo mahā-mātra-pracoditaḥ |

abhyadhāvata vegena hantuṁ gopa-kumārakau ||32||

hāhā-kāro mahāñ jajñe raṅga-madhye dvijottama |

baladevo’nujaṁ dṛṣṭvā vacanaṁ cedam abravīt ||33||

hantavyo hi mahā-bhāga nāgo’yaṁ śatru-coditaḥ ||34||

ity uktaḥ so’grajenātha baladevena vai dvija |

siṁha-nādaṁ tataś cakre mādhavaḥ para-vīrahā ||35||

kareṇa karam ākṛṣya tasya keśi-niṣūdanaḥ |

bhrāmayāmāsa taṁ śaurir airāvata-samaṁ bale ||36||

īśo’pi sarva-jagatāṁ bāla-līlānusārataḥ |

krīḍitvā suciraṁ kṛṣṇaḥ kari-danta-padāntare ||37||

utpāṭya vāma-dantaṁ tu dakṣiṇenaiva pāṇinā |

tāḍayāmāsa yantāraṁ tasyāsīc chatadhā śiraḥ ||38||

dakṣiṇaṁ dantam utpāṭya balabhadro’pi tat-kṣaṇāt |

sa-roṣas tena pārśvasthān gaja-pālān apothayat ||39||

tatas tūtplutya vegena rauhiṇeyo mahā-balaḥ |

jaghāna vāma-pādena mastake hastinaṁ ruṣā ||40||

sa papāta hatas tena balabhadreṇa līlayā |

sahasrākṣeṇa vajreṇa tāḍitaḥ parvato yathā ||41||

hatvā kuvalayāpīḍaṁ hasty-āroha-pracoditam |

madāsṛg-anuliptāṅgau gaja-danta-varāyudhau ||42||

mṛga-madhye yathā siṁhau garva-līlāvalokinau |

praviṣṭau sumahā-raṅgaṁ baladeva-janārdanau ||43||

hāhā-kāro mahāñ jajñe sarva-raṅgeṣv anantaram |

kṛṣṇo’yaṁ balabhadro’yam iti lokasya vismayāt ||44||

so’yaṁ yena hatā ghorā pūtanā sā niśācarī |

prakṣiptaṁ śakaṭaṁ yena bhagnau ca yamalārjunau ||45||

so’yaṁ yaḥ kāliyaṁ nāgaṁ nanartāruhya bālakaḥ |

dhṛto govardhano yena sapta-rātraṁ mahā-giriḥ ||46||

ariṣṭo dhenukaḥ keśī līlayaiva mahātmanā |

hato yena ca durvṛtto dṛśyate so’yam acyutaḥ ||47||

ayaṁ cāsya mahā-bāhur baladevo’grajo’grataḥ |

prayāti līlayā yoṣin mano-nayana-nandanaḥ ||48||

ayaṁ sa kathyate prājñaiḥ purāṇārthāvalokibhiḥ |

gopālo yādavaṁ vaṁśaṁ magnam abhyuddhariṣyati ||49||

ayaṁ sa sarva-bhūtasya viṣṇor akhila-janmanaḥ |

avatīrṇo mahīm aṁśo nūnaṁ bhāra-haro bhuvaḥ ||50||

ity evaṁ varṇite paurai rāme kṛṣṇe ca tat-kṣaṇāt |

uras tatāpa devakyāḥ sneha-snuta-payodharam ||51||

mahotsavam ivālokya putrāv eva vilokayan |

yuveva vasudevo’bhūd vihāyābhyāgatāṁ jarām ||52||

vistāritākṣi-yugalā rājāntaḥ-pura-yoṣitaḥ |

nāgara-strī-samūhaś ca draṣṭuṁ na virarāma tau ||53||

sakhyaḥ paśyata kṛṣṇasya mukham apy ambujekṣaṇam |

gaja-yuddha-kṛtāyāsa-svedāmbu-kaṇikāñcitam ||54||

vikāsīva sarombhojam avaśyāya-jalokṣitam |

paribhūtākṣaraṁ janma saphalaṁ kriyatāṁ dṛśaḥ ||55||

śrīvatsāṅkaṁ jagad-dhāma bālasyaitad vilokyatām |

vipakṣa-kṣapaṇaṁ vakṣo bhuja-yugmaṁ ca bhāmini ||56||

kiṁ na paśyasi dugdhendu-mṛṇāla-dhavalākṛtim |

balabhadram imaṁ nīla-paridhānam upāgatam ||57||[[30]](#footnote-31)

valgatā muṣṭikenaiva cāṇūreṇa tathā paraiḥ |

krīḍato[[31]](#footnote-32) balabhadrasya hāsyam īṣad vilokyatām ||58||

sakhyaḥ paśyata cāṇūraṁ niyuddhārtham ayaṁ hariḥ |

samupaiti na santy atra kiṁ vṛddhā mukta[[32]](#footnote-33)-kāriṇaḥ ||59||

kva yauvanonmukhī-bhūtaḥ sukumāra-tanur hariḥ |

kva vajra-kaṭhinābhogaḥ śarīro’yaṁ mahāsuraḥ ||60||

imau sulalitau raṅge vartete nava-yauvanau |

daiteya-mallāś cāṇūraḥ pramukhās tv atidāruṇāḥ ||61||

niyuddha-prāśnikānāṁ tu mahān eṣa vyatikramaḥ |

yad bāla-balinor yuddhaṁ madhya-sthaiḥ samupekṣyate ||62||

śrī-parāśara uvāca—

itthaṁ pura-strī-lokasya vadataś cālayan bhuvam |

vavarṣa harṣotkarṣaṁ ca janasya bhagavān hariḥ ||63||

balabhadro’pi cāsphoṭya vavalga lalitaṁ yadā |

pade pade tadā bhūmir na śīrṇā yat tad adbhutam ||64||

cāṇūreṇa tataḥ kṛṣṇo yuyudhe’mitavikramaḥ |

niyuddha-kuśalo daityo baladevena muṣṭikaḥ ||65||

saṁnipātāvadhūtaiś ca cāṇūreṇa samaṁ hariḥ |

kṣepaṇair muṣṭibhiś caiva kīlā-vajra-nipātanaiḥ ||66||

pādodbhūtaiḥ pramṛṣṭaiś ca tayor yuddham abhūn mahat ||67||

aśastram atighoraṁ tat tayor yuddhaṁ sudāruṇam |

sva-bala-prāṇa-niṣpādyaṁ samājotsava-saṁnidhau ||68||

yāvad yāvac ca cāṇūro yuyudhe hariṇā saha |

prāṇa-hānim avāpāgryāṁ tāvat tāvan na bāndhavam ||69||

kṛṣṇo’pi yuyudhe tena līlayaiva jagan-mayaḥ |

khedāc cālayatā kopān nija-śeṣa-kare karam ||70||

bala-kṣayaṁ vivṛddhiṁ ca dṛṣṭvā cāṇūra-kṛṣṇayoḥ |

vārayāmāsa tūryāṇi kaṁsaḥ kopa-parāyaṇaḥ ||71||

mṛdaṅgādiṣu vādyeṣu pratiṣiddheṣu tat-kṣaṇāt |

kha-saṅgatāny avādyanta daiva-tūryāṇy anekaśaḥ ||72||

jaya govinda cāṇūraṁ jahi keśava dānavam |

ity antardhi-gatā devās tuṣṭuvus te praharṣitāḥ ||73||

cāṇūreṇa ciraṁ kālaṁ krīḍitvā madhusūdanaḥ |

utpāṭya bhrāmayāmāsa tadvadhāya kṛtodyamaḥ ||74||

bhrāmayitvā śataguṇaṁ daityamallam amitrajit |

bhūmāv āsphoṭayāmāsa gagane gatajīvitam ||75||

bhūmāv āsphoṭitas tena cāṇūraḥ śatadhā bhavan |

raktasrāvamahāpaṅkāṁ cakāra sa tadā bhuvam ||76||

baladevas tu tatkālaṁ muṣṭikena mahā-balaḥ |

yuyudhe daityamallena cāṇūreṇa yathā hariḥ ||77||

so’py enaṁ muṣṭinā mūrdhni vakṣasy āhatya jānunā |

pātayitvā dharā-pṛṣṭhe niṣpipeṣa gatāyuṣam ||78||

kṛṣṇas tośalakaṁ bhūyo malla-rājaṁ mahā-balam |

vāma-muṣṭi-prahāreṇa pātayāmāsa bhū-tale ||79||

cāṇūre nihate malle muṣṭike ca nipātite |

nīte kṣayaṁ tośalake sarve mallāḥ pradudruvuḥ ||80||

vavalgatus tadā raṅge kṛṣṇa-saṅkarṣaṇāv ubhau |

samāna-vayaso gopān balād ākṛṣya harṣitau ||81||

kaṁso’pi kopa-raktākṣaḥ prāhoccair vyāyatān narān |

gopāv etau samājaughān niṣkramyetāṁ balād itaḥ ||82||

nando’pi gṛhyatāṁ pāpo nigaḍair āśu badhyatām |

avṛddhārheṇa daṇḍena vasudevo’pi vadhyatām ||83||

valganti gopāḥ kṛṣṇena ye ceme sahitāḥ punaḥ |

gāvo hriyantām eṣāṁ ca yac cāsti vasu kiñcana ||84||

evam ājñāpayantaṁ taṁ prahasya madhusūdanaḥ |

utpatyāruhya tan-mañcaṁ kaṁsaṁ jagrāha vegitaḥ ||85||

keśeṣv ākṛṣya vigalatḥ kirīṭam avanītale |

sa kaṁsaṁ pātayāmāsa tasyopari papāta ca ||86||

niḥśeṣa-jagad-ādhāraḥ guruṇā patatopari |

kṛṣṇena tyājitaḥ prāṇānn ugrasenātmajo nṛpaḥ ||87||

mṛtasya keśeṣu tadā gṛhītvā madhusūdanaḥ |

cakarṣa dehaṁ kaṁsasya raṅga-madhye mahā-balaḥ ||88||

gauraveṇātimahatā paripātena kṛṣyatā |

kṛtā kaṁsasya dehena vegitena mahātmanā ||89||

kaṁse gṛhīte kṛṣṇena tad-bhrātābhyāgato ruṣā |

sunāmā balabhadreṇa līlayaiva nipātitaḥ ||90||

tato hāhā-kṛtaṁ sarvam āsīt tad raṅga-maṇḍalam |

avajñayā hataṁ dṛṣṭvā kṛṣṇena mathureśvaram ||91||

kṛṣṇo’pi vasudevasya pādau jagrāha satvaram |

devakyāś ca mahā-bāhur baladevasahāyavān ||92||

utthāpya vasudevas tu devakī ca janārdanam |

smṛta-janmokta-vacanau tāv eva praṇatau sthitau ||93||

śrī-vasudeva uvāca—

prasīda sīdatāṁ datto devānāṁ yo varaḥ prabho |[[33]](#footnote-34)

tathāvayoḥ prasādena kṛtoddhāraḥ sa[[34]](#footnote-35) keśava ||94||

ārādhito yad bhagavān avatīrṇo gṛhe mama |

durvṛtta-nidhanārthāya tena naḥ pāvitaṁ kulam ||95||

tvam antaḥ sarva-bhūtānāṁ sarva-bhūteṣv avasthitaḥ |

pravartate[[35]](#footnote-36) samastātmaṁs tvatto bhūta-bhaviṣyatī ||96||

yajñais tvam ijyase’cintya sarva-devamayācyuta |

tvam eva yajño yaṣṭā ca yajvanāṁ parameśvara ||97||

samudbhavaḥ samastasya jagatas tvaṁ janārdana ||98||[[36]](#footnote-37)

sāpahnavaṁ mama mano yad etat tvayi jāyate |

devakyāś cātmaja prītyā tad atyanta-viḍambanā ||99||

tvaṁ kartā sarva-bhūtānām anādi-nidhano bhavān |

kva ca me mānuṣasyaiṣā jihvā putreti vakṣyati ||100||

jagad etaj jagannātha sambhūtam akhilaṁ yataḥ |

kayā yuktyā vinā māyāṁ so’smattaḥ sambhaviṣyati ||101||

yasmin pratiṣṭhitaṁ sarvaṁ jagat sthāvara-jaṅgamam |

sa koṣṭhotsaṅga-śayano manuṣyāj jāyate katham ||102||

sa tvaṁ prasīda parameśvara pāhi viśvam

aṁśāvatāra-karaṇair na mamāsi putraḥ |

ābrahma-pādapa-mayaṁ jagad īśa sarvaṁ

citte vimohayasi kiṁ parameśvarātman ||103||

māyā-vimohita-dṛśā tanayo mameti

kaṁsād bhayaṁ kṛtavatā tu mayātitīvram |

nīto’si gokulam arāti-bhayākulasya

vṛddhiṁ gato’si mama caiva gavām adhīśa ||104||

karmāṇi rudra-marud-aśviśata-kratūnāṁ

sādhyāni yāni na bhavanti nirīkṣitāni |

tvaṁ viṣṇur īśa jagatām upakāra-hetoḥ

prāpto’si naḥ parigataḥ paramo vimohaḥ ||105||

iti śrī-viṣṇu-purāṇe pañcame’ṁśe

viṁśo’dhyāyaḥ

||20||

—o)0(o—

(21)

### ekaviṁśo’dhyāyaḥ

## kṛṣṇasya vidyādhyayanam

śrī-parāśara uvāca—

tau samutpanna-vijñānau bhagavat-karma-darśanāt |

devakī-vasudevau tu dṛṣṭvā māyāṁ punar hariḥ |

mohāya yadu-cakrasya vitatāna sa vaiṣṇavīm ||1||

uvāca— cāmba bhos tāta cirād utkaṇṭhitena tu |

bhavantau kaṁsa-bhītena dṛṣṭau saṅkarṣaṇena ca ||2||

kurvatāṁ yāti yaḥ kālo mātā-pitror apūjanam |

sa vṛthā kleśakārī vai sādhūnām upajāyate ||3||

guru-deva-dvijātīnāṁ mātā-pitroś ca pūjanam |

kurvatāṁ saphalaḥ kālo dehināṁ tāta jāyate ||4||

tat kṣantavyam idaṁ sarvam atikrama-kṛtaṁ pitaḥ |

kaṁsa-vīrya-pratāpābhyām āvayoḥ para-vaśyayoḥ ||5||

śrī-parāśara uvāca—

ity uktvātha praṇamyobhau yadu-vṛddhān anukramāt |

pādānatibhiḥ sa-snehaṁ cakratuḥ paura-mānanam ||6||

kaṁsa-patnyas tataḥ kaṁsaṁ parivārya hataṁ bhuvi |

vilepur mātaraś cāsya duḥkha-śoka-pariplutāḥ ||7||

bahu-prakāram atyarthaṁ paścāt-tāpāturo hariḥ |

tāḥ samāśvāsayāmāsa svayam asrāvilekṣaṇaḥ ||8||

ugrasenaṁ tato bandhān mumoca madhusūdanaḥ |

abhyaṣiñcat tathaivainaṁ nija-rājye hatātmajam ||9||

rājye’bhiṣiktaḥ kṛṣṇena yadu-siṁhaḥ sutasya saḥ |

cakāra preta-kāryāṇi ye cānye tatra ghātitāḥ ||10||

kṛtordhva-daihikaṁ cainaṁ siṁhāsana-gataṁ hariḥ |

uvācājñāpaya vibho yat kāryam aviśaṅkitaḥ ||11||

yayāti-śāpād vaṁśo’yam arājyārho’pi sāmpratam |

mayi bhṛtye sthite devān ājñāpayatu kiṁ nṛpaiḥ ||12||

śrī-parāśara uvāca—

ity uktvā cograsenaṁ tu vāyuṁ prati jagāda ha |

uvācā caiva bhagavān keśavaḥ kārya-mānuṣaḥ ||13||

gacchedaṁ brūhi vāyo tvam alaṁ garveṇa vāsava |

dīyatām ugrasenāya sudharmā bhavatā sabhā ||14||

kṛṣṇo bravīti rājārham etad ratnam anuttamam |

sudharmākhyā sabhā yuktam asyāṁ yadubhir āsitum ||15||

śrī-parāśara uvāca—

ity uktaḥ pavano gatvā sarvam āha śacī-patim |

dadau so’pi sudharmākhyāṁ sabhāṁ vāyoḥ purandaraḥ ||16||

vāyunā cāhṛtāṁ divyāṁ te sabhāṁ yadu-puṅgavāḥ |

bubhujuḥ sarva-ratnāḍhyāṁ govinda-bhuja-saṁśrayāḥ ||17||

viditākhila-vijñānau sarva-jñāna-mayāv api |

śiṣyācārya-kramaṁ vīrau khyāpayantau yadūttamau ||18||

tataḥ sāndīpaniṁ kāśyam avanti-pura-vāsinam |

vidyārthaṁ jagmatur bālau kṛtopanayana-kramau[[37]](#footnote-38) ||19||

vedābhyāsa-kṛta-prītī saṅkarṣana-janārdanau |

tasya śiṣyatvam abhyetya guru-vṛtti-parau hi tau |

darśayāṁ cakratur vīrāv ācāram akhile jane ||20||

sa-rahasyaṁ dhanur-vedaṁ sa-saṅgraham adhīyatām |

aho-rātraiś catuḥṣaṣṭyā tad adbhutam abhūd dvijāḥ ||21||

sāndīpanir asambhāvyaṁ tayoḥ karmātimānuṣam |

vicintya tau tadā mene prāptau candra-divākarau ||22||

sāṅgāṁś ca caturo vedān sarva-śāstrāṇi caiva hi |

astra-grāmam aśeṣaṁ ca prokta-mātram avāpya tau ||23||

ūcatur vriyatāṁ yā te dātavyā guru-dakṣiṇā ||24||

so’py atīndriyam ālokya tayoḥ karma mahāmatiḥ |

ayācata mṛtaṁ putraṁ prabhāse lavaṇārṇave ||25||

gṛhītāstrau tatas tau tu sārghya-hastau mahodadhim |

uvāca na mayā putro hṛtaḥ sāndīpaner iti ||26||

daityaḥ pañcajano nāma śaṅkha-rūpaḥ sa bālakam |

jagrāha so’sti salile mamaivāsura-sūdana ||27||

śrī-parāśara uvāca—

ity ukto’ntar jalaṁ gatvā hatvā pañcajanaṁ tathā |

kṛṣṇo jagrāha tasyāsthiḥ prabhavaṁ śaṅkham uttamam ||28||

yasya nādena daityānāṁ bala-hāniḥ prajāyate |

devānāṁ vardhate tejo yāty adharmaś ca saṅkṣayam ||29||

taṁ pāñcajanyam āpūrya gatvā yama-purīṁ hariḥ |

baladevaś ca balavāñ jitvā vaivasvataṁ yamam ||30||

taṁ bālaṁ yātanā-saṁsthaṁ yathā-pūrva-śarīriṇam |

pitre pradattavān kṛṣṇo balaś ca balināṁ varaḥ ||31||

mathurāṁ ca punaḥ prāptāv ugrasenena pālitām |

prahṛṣṭa-puruṣa-strīkāv ubhau rāma-janārdanau ||32||

iti śrī-viṣṇu-purāṇe pañcame’ṁśe

ekaviṁśo’dhyāyaḥ

||21||

--o)0(o—

(22)

### dvāviṁśo’dhyāyaḥ

## jarāsandha-parājayaḥ

śrī-parāśara uvāca—

jarāsandha-sute kaṁsa upayeme mahā-balaḥ |

astiḥ prāptiś ca bho viprās tayor bhartṛ-haṇaṁ harim ||1||

mahā-bala-parīvāro māgadhādhipatir balī |

hantum abhyāyayau kopāj jarāsandhaḥ sa-yādavam ||2||

upetya mathurāṁ so’tha rurodha magadheśvaraḥ |

akṣauhiṇībhiḥ sainyasya trayoviṁśatibhir vṛtaḥ ||3||

niṣkramyālpaparīvārāv ubhau rāma-janārdanau |

yuyudhāte samaṁ tasya balinau bali-sainikaiḥ ||4||

tato balaś ca kṛṣṇaś ca matiṁ cakre mahā-balaḥ |

āyudhānāṁ purāṇānām ādāne muni-sattama ||5||

anantaraṁ cakra-śārṅge tūṇau cāpy akṣayau śaraiḥ |

ākāśād āgatau vīrau tadā kaumodakī gadā ||6||

halaṁ ca balabhadrasya gaganād āgamat karam |

balasyābhimataṁ viprāḥ sunandaṁ muśalaṁ tathā ||7||

tato yuddhe parājitya sva-sainyaṁ magadhādhipam |

purīṁ viviśatur vīrāv ubhau rāma-janārdanau ||8||

jite tasmin sudurvṛtte jarāsandhe dvijottamāḥ |

jīvamāne gate tatra kṛṣṇo mene na taṁ jitam ||9||

punar apy ājagāmātha jarāsandho balānvitaḥ |

jitaś ca rāma-kṛṣṇābhyām apakṛtya dvijottamāḥ ||10||

daśa cāṣṭau ca saṅgrāmān evam atyanta-durmadaḥ |

yadubhir māgadho rājā cakre kṛṣṇa-purogamaiḥ ||11||

sarveṣv eva ca yuddheṣu yadubhiḥ sa parājitaḥ |

apakrānto jarāsandhaḥ svalpa-sainyair balādhikaḥ ||12||

tad balaṁ yādavānāṁ vai rakṣitaṁ yad anekaśaḥ |

tat tu saṁnidhi-māhātmyaṁ viṣṇor aṁśasya cakriṇaḥ ||13||

manuṣya-dharma-śīlasya līlā sā jagataḥ pateḥ |

astrāṇy aneka-rūpāṇi yad arātiṣu muñcati ||14||

manasaiva jagat-sṛṣṭiḥ saṁhāraṁ tu karoti yaḥ |

tasyāri-pakṣa-kṣapaṇe kiyān udyama-vistaraḥ ||15||

tathāpi ca manuṣyāṇāṁ dharmas tad-anuvartanam |

kurvan balavatā sandhiṁ hīnair yuddhaṁ karoty asau ||16||

sāma copapradānaṁ ca tathā bhedaṁ ca darśayan |

karoti daṇḍa-pātaṁ ca kvacid eva palāyanam ||17||

manuṣya-dehināṁ ceṣṭām ity evam anuvartate |

līlā jagat-pates tasya cchandataḥ parivartate ||18||

iti śrī-viṣṇu-purāṇe pañcame’ṁśe

dvāviṁśo’dhyāyaḥ

||22||

 --o)0(o--

(23)

### trayoviṁśo’dhyāyaḥ

## kālayavana-vadho mucukunda-stutiś ca

śrī-parāśara uvāca—

gārgyaṁ goṣṭhe dvijo śyālaḥ ṣaṇḍha ity uktavān dvijāḥ |

yadūnāṁ saṁnidhau sarve jahasur yādavās tadā ||1||

tataḥ kopa-samāviṣṭo dakṣiṇā-patham etya saḥ |

sutam icchaṁs tapas tepe yadu-cakra-bhayāvaham ||2||

ārādhayan mahā-devaṁ so’yaś cūrṇam abhakṣayat |

dadau varaṁ ca tuṣṭo’sau varṣe dvādaśake haraḥ ||3||

sambhāvayāmāsa sa taṁ yavaneśo hy anātmajam |

tad-yoṣit-saṅgamāc cāsya putro’bhūd alisa-prabhaḥ ||4||

taṁ kālayavanaṁ nāma rājye sve yavaneśvaraḥ |

abhiṣicya vanaṁ yāto vajrāgra-kaṭhinorasam ||5||

sa tu vīrya-madonmattaḥ pṛthivyāṁ balino nṛpān |

papraccha nāradaś cāsmai kathayāmāsa yādavān ||6||

mleccha-koṭi-sahasrāṇāṁ sahasraiḥ so’pi saṁvṛtaḥ |

gajāśva-ratha-sampannaiś cakāra paramodyamam ||7||

prayayau cātava-cchinnaiḥ prayāṇaiḥ sa dine dine |

yādavān prati sāmarṣo munayo mathurāṁ purīm ||8||

kṛṣṇo’pi cintayāmāsa kṣapitaṁ yādavaṁ balam |

yavanena samālokya māgadhaḥ samprayāsyati ||9||

māgadhasya balaṁ kṣīṇaṁ sa kālayavano balī |

hantā tad idam āyātaṁ yadūnāṁ vyasanaṁ dvidhā ||10||

tasmād durgaṁ kariṣyāmi yadūnām atidurjayam |

striyo’pi yatra yudhyeyuḥ kiṁ punar vṛṣṇiyādavāḥ ||11||

mayi matte pramatte vā supte pravasite’pi vā |

yādavābhibhavaṁ duṣṭā mā kurvan vairiṇo’dhikam ||12||

iti saṁcintya govindo yojanāni mahodadhim |

yayāce dvādaśa purīṁ dvārakāṁ tatra nirmame ||13||

mahodyānāṁ mahāvaprāṁ taḍāga-śata-śobhitām |

prākāra-śata-sambādhām indrasyevāmarāvatīm ||14||

mathurā-vāsinaṁ lokaṁ tatrānīya janārdanaḥ |

āsanne kālayavane mathurāṁ ca svayaṁ yayau ||15||

bahir āvāsite sainye mathurāyā nirāyudhaḥ |

nirjagāma sa govindo dadarśa yavanaś ca tam ||16||

sa jñātvā vāsudevaṁ taṁ bāhu-praharaṇo nṛpaḥ |

anuyāto mahā-yogiḥ cetobhiḥ prāpyate na yaḥ ||17||

tenānuyātaḥ kṛṣṇo’pi praviveśa mahā-guhām |

yatra śete mahā-vīryo mucukundo nareśvaraḥ ||18||

so’pi praviṣṭo yavano dṛṣṭvā śayyā-gataṁ naram |

pādena tāḍayāmāsa kṛṣṇaṁ matvā sa durmatiḥ ||19||

utthāya mucukundo’pi dadarśa yavanaṁ nṛpaḥ ||20||[[38]](#footnote-39)

dṛṣṭa-mātraś ca tenāsau jajvāla yavano’gninā |

tat-krodhajena munayo bhasmī-bhūtaś ca tat-kṣaṇāt ||21||

sa hi devāsure yuddhe gatvā jitvā mahāsurān |

nidrārtaḥ sumahā-kālaṁ nidrāṁ vavre varaṁ surān ||22||

proktaś ca devaiḥ saṁsuptaṁ yas tvām utthāpayiṣyati |

dehajenāgninā sadyaḥ sa tu bhasmī-bhaviṣyati ||23||

evaṁ dagdhvā sa taṁ pāpaṁ dṛṣṭvā ca madhusūdanam |

kas tvam ity āha so’py āha jāto’haṁ śaśinaḥ kule |

vasudevasya tanayo yadu-vaṁśa-samudbhavaḥ ||24||

mucukundo’pi tatrāsau[[39]](#footnote-40) vṛddha-gārgya-vacaḥ smaran ||25||

saṁsmṛtya praṇipatyainaṁ sarvaṁ sarveśvaraṁ harim |

prāha jñāto bhavān viṣṇor aṁśas tvaṁ parameśvaraḥ ||26||

purā gārgyeṇa kathitam aṣṭāviṁśatime yuge |

dvāparānte harer janma yadu-vaṁśe bhaviṣyati ||27||

sa tvaṁ prāpto na sandeho martyānām upakāra-kṛt |

tathāpi sumahat tejo nālaṁ soḍhum ahaṁ tava ||28||

tathā hi sujalāmbhodaḥ nāda-dhīrataraṁ tava |[[40]](#footnote-41)

vākyaṁ namati caivorvī[[41]](#footnote-42) yuṣmat-pāda-prapīḍitā[[42]](#footnote-43) ||29||

devāsure mahā-yuddhe daityāś ca sumahā-bhaṭāḥ |

na śekus te mahat tejas tat tejo na sahāmy aham ||30||

saṁsāra-patitasyaiko jantos tvaṁ śaraṇaṁ param |

samprasīda prapannārtiḥ hartā hara mamāśubham ||31||

tvaṁ payo-nidhayaḥ śailāḥ saritaś ca vanāni ca |

medinī gaganaṁ vāyur āpo’gnis tvaṁ tathā pumān ||32||

buddhir avyākṛta-prāṇāḥ prāṇeśas tvaṁ tathā pumān |[[43]](#footnote-44)

puṁsaḥ parataraṁ sarvaṁ vyāpya janma vikalpavat ||33||

śabdādi-hīnam ajaraṁ vṛddhi-kṣaya-vivarjitam |

avṛddhi-nāśaṁ tad brahma tvam ādy-anta-vivarjitam ||34||[[44]](#footnote-45)

tvatto’marās tu pitaro yakṣa-gandharva-rākṣasāḥ |

siddhāś cāpsarasas tvatto manuṣyāḥ paśavaḥ khagāḥ ||35||

sarīsṛpā mṛgāḥ sarve tvattaś caiva mahīruhāḥ |

yac ca bhūtaṁ bhaviṣyad vā kiṁcid atra carācare ||36||

amūrtaṁ mūrtam athavā sthūlaṁ sūkṣmataraṁ tathā |

tat sarvaṁ tvaṁ jagatkartar nāsti kiṁcit tvayā vinā ||37||

mayā saṁsāra-cakre’smin bhramatā bhagavan sadā |

tāpa-trayābhibhūtena na prāptā nirvṛtiḥ kvacit ||38||

duḥkhāny eva sukhānīti mṛgatṛṣṇā-jalāśayaḥ |

mayā nātha gṛhītāni tāni tāpāya me’bhavan ||39||

rājyam urvī balaṁ kośo mitra-pakṣas tathātmajāḥ |

bhāryā bhṛtya-janā ye ca śabdādyā viṣayāḥ prabho ||40||

sukha-buddhyā mayā sarvaṁ gṛhītam idam avyayam |

pariṇāme ca deveśa tāpātmakam abhūn mama ||41||

deva-loka-gatiṁ prāpto nātha deva-gaṇo’pi hi |

mattaḥ sāhāyya-kāmo’bhūc chāśvatī kutra nirvṛtiḥ ||42||

tvām anārādhya jagatāṁ sarveṣāṁ prabhavāspadam |

śāśvatī prāpyate kena parameśvara nirvṛtiḥ ||43||

tvan-māyā-mūḍha-manaso janma-mṛtyu-jarādikān |

avāpya pāpān paśyanti preta-rājānam antarā ||44||

tataḥ pāśa-śatair baddhā narakeṣv atidāruṇam |

prāpnuvanti mahad duḥkhaṁ viśva-rūpam idaṁ tava ||45||

aham atyanta-viṣayī mohitas tava māyayā |

mamatvāgādha-gartānte bhramāmi parameśvara ||46||

so’haṁ tvāṁ śaraṇam apāram īśam īḍyaṁ

samprāptaḥ parama-padaṁ yato na kiṁcit |

saṁsāra-śrama-paritāpa-tapta-cetā

nirviṇṇe pariṇata-dhāmni sābhilāṣaḥ ||47||

iti śrī-viṣṇu-purāṇe pañcame’ṁśe

trayoviṁśo’dhyāyaḥ

||23||

 --o)0(o--

(24)

+++śrī-parāśara uvāca—

itthaṁ stutas tadā tena mucukundena dhīmatā |
prāheśaḥ sarva-bhūtānām anādinidhano hariḥ ||1||

śrī-bhagavān uvāca—

yathābhivāñchitān lokān divyān gaccha nareśvara |
avyāhata-paraiśvaryo mat-prasādopabṛṁhitaḥ ||2||
bhuktvā divyān mahā-bhogān bhaviṣyasi mahā-kule |
jāti-smaro mat-prasādāt tato mokṣam avāpsyasi ||3||

śrī-parāśara uvāca—

ity uktaḥ praṇipatyeśaṁ jagatām acyutaṁ nṛpaḥ |
guhā-mukhād viniṣkrānto dadṛśe so’lpakān narān ||4|
tataḥ kali-yugaṁ jñātvā prāptaṁ taptuṁ tato nṛpaḥ |
nara-nārāyaṇa-sthānaṁ prayayau gandhamādanam ||5||
kṛṣṇo’pi ghātayitvārim upāyena hi tad-balam |
jagrāha mathurām etya hasty-aśva-syandanojjvalam ||6||
ānīya cograsenāya dvāravatyāṁ nyavedayat |
parābhibhava-niḥśaṅkaṁ babhūva ca yadoḥ kulam ||7||
baladevo’pi viprendrāḥ praśāntākhila-vigrahaḥ |
jñāti-darśana-sotkaṇṭhaḥ prayayau nanda-gokulam ||8||
tato gopāś ca gopyaś ca yathā-pūrvam amitrajit |
tathaivābhyavadat premṇā bahu-māna-puraḥsaram ||9||
kaiś cāpi sampariṣvaktaḥ kāṁścit sa pariṣasvaje |
hāsaṁ cakre samaṁ kaiścid gopa-gopī-janais tathā ||10||
priyāṇy anekāny avadan gopās tatra halāyudham |
gopyaś ca prema-muditāḥ procuḥ serṣyam athāparāḥ ||11||
gopyaḥ papracchur aparā nāgarī-jana-vallabhaḥ |
kaccid āste sukhaṁ kṛṣṇaś calat-prema-rasākulaḥ ||12||
asmac-ceṣṭopahasanaṁ na kaccit pura-yoṣitām |
saubhāgya-mānam adhikaṁ karoti kṣaṇa-sauhṛdaḥ ||13||
kaccit smarati naḥ kṛṣṇo gītānugamanaṁ kṛtam |
apy asau mātaraṁ draṣṭuṁ sakṛd apy āgamiṣyati ||14||
athavā kiṁ tad-ālāpaiḥ kriyantām aparāḥ kathāḥ |
yad asmābhir vinā tena vināsmākaṁ bhaviṣyati ||15||
pitā mātā tathā bhrātā bhartā bandhu-janaś ca kaḥ |
na tyaktas tat-kṛte’smābhir akṛtajñas tato hi saḥ ||16||
tathāpi kaccid ātmīyam ihāgamana-saṁśrayam |
karoti kṛṣṇo vaktavyaṁ bhavatā vacanāmṛtam ||17||
dāmodaro’sau govindaḥ pura-strī-sakta-mānasaḥ |
apeta-prītir asmāsu durdarśaḥ pratibhāti naḥ ||18||

śrī-parāśara uvāca—

āmantritaḥ sa kṛṣṇeti punar dāmodareti ca |
jahasuḥ susvaraṁ gopyo hariṇākṛṣṭa-cetasaḥ ||19||
sandeśaiḥ saumya-madhuraiḥ prema-garbhair agarvitaiḥ |
rāmeṇāśvāsitā gopyaḥ kṛṣṇasyātimadhu-svaraiḥ ||20||
gopaiś ca pūrvavad rāmaḥ parihāsa-manoharaiḥ |
kathāś cakāra premṇā ca saha tair vraja-bhūmiṣu ||21||

iti viṣṇu-purāṇe pañcame’ṁśe

caturviṁśo’dhyāyaḥ

||24||

 --o)0(o--

 (25)

### pañcaviṁśo’dhyāyaḥ

## balabhadrasya vraja-vihāro yamunākarṣaṇaṁ ca

śrī-parāśara uvāca—

vane viharatas tasya saha gopair mahātmanaḥ |
mānuṣa-cchadma-rūpasya śeṣasya dharaṇī-bhṛtaḥ ||1|
niṣpāditoru-kāryasya kāryeṇaivāvatāriṇaḥ |
upabhogārtham atyarthaṁ varuṇaḥ prāha vāruṇīm ||2||
abhīṣṭāṁ sarvadā hy asya madire tvaṁ mahaujasaḥ |
anantasyopabhogāya tasya gaccha mude śubhe ||3||
ity uktā vāruṇī tena saṁnidhānam athākarot |
vṛndāvana-samutpannaḥ kadamba-taru-koṭare ||4|||
vicaran baladevo’pi madirā-gandham uddhatam |
āghrāya madirā-harṣam avāpātha purātanam ||5||
tataḥ kadambāt sahasā madya-dhārāṁ sa lāṅgalī |
patantīṁ vīkṣya maitreya prayayau paramāṁ mudam ||6||
papau ca gopa-gopībhiḥ samaveto mudānvitaḥ |
upagīyamāno lalitaṁ gīta-vādya-viśāradaiḥ ||7||
sa matto’tyanta-gharmāmbhaḥ-kaṇikā-mauktikojjvalaḥ |
āgaccha yamune snātum icchāmīty āha vihvalaḥ ||8||
tasya vācaṁ nadī sā tu mattoktām avamanya vai |
nājagāma tataḥ kruddho halaṁ jagrāha lāṅgalī ||9||
gṛhītvā tāṁ taṭenaiva cakarṣa mada-vihvalaḥ |
pāpe nāyāsi nāyāsi gamyatām icchayānyataḥ ||10||
sā kṛṣṭā tena sahasā mārgaṁ santyajya nimnagā |
yatrāste baladevo’sau plāvayāmāsa tad vanam ||11||
śarīriṇī tathopetya trāsa-vihvala-locanā |
prasīdety abravīd rāmaṁ muñca māṁ muśalāyudha ||12||
so’bravīd avajānāsi mama śaurya-balaṁ yadi |
so’haṁ tvāṁ hala-pātena nayiṣyāmi sahasradhā ||13||

śrī-parāśara uvāca—

ity uktayātisantrasāt tayā nadyā prasāditaḥ |
bhū-bhāge plāvite tatra mumoca yamunāṁ balaḥ ||14||
tataḥ snātasya vai kāntir ājagāma mahā-vane |
avataṁsotpalaṁ cāru gṛhītvaikaṁ ca kuṇḍalam ||15||
varuṇa-prahitāṁ cāsmai mālām amlāna-paṅkajām |
samudrārhe tathā vastre nīle lakṣmīr ayacchata ||16||
kṛtāvataṁsaḥ sa tadā cāru-kuṇḍala-bhūṣitaḥ |
nīlāmbara-dharaḥ sragvī śuśubhe kānti-saṁyutaḥ ||17||
itthaṁ vibhūṣito reme tatra rāmas tadā vraje |
māsa-dvayena yātaś ca punaḥ sa mathurāṁ purīm ||18||
revatīṁ caiva tanayāṁ raivatasya mahī-pateḥ |
upayeme balas tasyāṁ jajñāte niśaṭholmukau ||19||

iti viṣṇu-purāṇe pañcame’ṁśe pañcaviṁśo’dhyāyaḥ

||25||

 --o)0(o--

(26)

### ṣaḍviṁśo’dhyāyaḥ

## rukmiṇī-haraṇam

śrī-parāśara uvāca—

bhīṣmakaḥ kuṇḍine rājā vidarbha-viṣaye’bhavat |

rukmī asyābhavat putro rukmiṇī ca varānanā ||1||

rukmiṇīṁ cakame kṛṣṇaḥ sā ca taṁ cāru-hāsinī |

na dadau yācate caināṁ rukmī dveṣeṇa cakriṇe ||2||

dadau ca śiśupālāya jarāsandha-pracoditaḥ |

bhīṣmako rukmiṇā sārdhaṁ rukmiṇīm uru-vikramaḥ ||3||

vivāhārthaṁ tataḥ sarve jarāsandha-mukhā nṛpāḥ |

bhīṣmakasya puraṁ jagmuḥ śiśupāla-priyaiṣiṇaḥ ||4||

kṛṣṇo’pi balabhadrādyair yadubhiḥ parivāritaḥ |

prayayau kuṇḍinaṁ draṣṭuṁ vivāhaṁ caidya-bhūbhṛtaḥ ||5||

śvo bhāvini vivāhe tu tāṁ kanyāṁ hṛtavān hariḥ |

vipakṣa-bhāram āsajya rāmādiṣv atha bandhuṣu ||6||

tataś ca pauṇḍrakaḥ śrīmān dantavakro vidūrathaḥ |

śiśupāla-jarāsandha-śālvādyāś ca mahībhṛtaḥ ||7||

kupitās te hariṁ hantuṁ cakrur udyogam uttamam |

nijitāś ca samāgamya rāmādyair yadu-puṅgavaiḥ ||8||

kuṇḍinaṁ na pravekṣyāmi hy ahatvā yudhi keśavam |

kṛtvā pratijñāṁ rukmī ca hantuṁ kṛṣṇam anudrutaḥ ||9||

hatvā balaṁ sanāgāśvaṁ pattisyandana-saṅkulam |

nirjitaḥ pātitaś corvyāṁ līlayaiva sa cakriṇā ||10||

nirjitya rukmiṇaṁ samyag upayeme ca rukmiṇīm |

rākṣasena vivāhena samprāptāṁ madhusūdanaḥ ||11||

tasyāṁ jajñe ca pradyumno madanāṁśaḥ sa-vīryavān |

jahāra śambaro yaṁ vai yo jaghāna ca śambaram ||12||

iti śrī-viṣṇu-purāṇe pañcame’ṁṣe ṣaḍ-viṁśo’dhyāyaḥ

||26||

 --o)0(o--

(27)

### saptaviṁśo’dhyāyaḥ

## pradyumna-haraṇaṁ śambara-vadhaś ca

śrī-maitreya uvāca—

śambareṇa hṛto vīraḥ pradyumnaḥ sa kathaṁ punaḥ |
śambaraś ca mahā-vīryaḥ pradyumnena kathaṁ hataḥ ||1||

yas tenāpahṛtaḥ pūrvaṁ sa kathaṁ vijaghāna tam |

etad vistarataḥ śrotum icchāmi sakalaṁ guro ||2||

śrī-parāśara uvāca—
ṣaṣṭhe’hni jāta-mātraṁ tu pradyumnaṁ sūtikā-gṛhāt |
mamaiṣa hanteti dvijā hṛtavān kāla-śambaraḥ ||3||
hṛtvā cikṣepa caivainaṁ grāho’gre lavaṇārṇave |
kallola-janitāvarte sughore makarālaye ||4||
patitaṁ tatra caivaiko matsyo jagrāha bālakam |
na mamāra ca tasyāpi jaṭharāgni-pradīpitaḥ ||5||
matsya-bandhaiś ca matsyo’sau matsyair anyaiḥ saha dvijāḥ |
ghātito’sura-varyāya śambarāya niveditaḥ ||6||
tasya māyāvatī nāma patnī sarva-gṛheśvarī |
kārayāmāsa sūdānām ādhipatyam aninditā ||7||
dārite matsya-jaṭhare dadṛśe sātiśobhanam |
kumāraṁ manmatha-taror dagdhasya prathamāṅkuram ||8||
ko’yaṁ katham ayaṁ matsya-jaṭhare praviveśitaḥ |
ity evaṁ kautukāviṣṭāṁ tanvīṁ prāhātha nāradaḥ ||9||
ayaṁ samasta-jagataḥ sṛṣṭi-saṁhāra-kāriṇaḥ |
śambareṇa hṛto viṣṇos tanayaḥ sūtikā-gṛhāt ||10||
kṣiptaḥ samudre matsyena nigīrṇas te gṛhaṁ gataḥ |

nara-ratnam idaṁ subhru viśrabdhā paripālaya ||11||

śrī-parāśara uvāca—
nāradenivam uktā sā pālayāmāsa taṁ śiśum |
bālyād evātirāgeṇa rūpātiśaya-mohitā ||12||
sa yadā yauvanābhoga-bhūṣito’bhūn mahā-mate |
sābhilāṣā tadā sāpi babhūva gaja-gāminī ||13||
māyāvatī dadau tasmai māyāḥ sarvā mahāmune |
pradyumnāyānurāgāndhā tan-nyasta-hṛdayekṣaṇā ||14||
prasajjantīṁ tu tāṁ prāha sa kārṣṇiḥ kamalekṣaṇām |

mātṛtvam apahāyādya kim evaṁ vartaye’nyathā ||15||

sā tasmai kathayāmāsa na putras tvaṁ mameti vai |
tanayaṁ tvām ayaṁ viṣṇor hṛtavān kāla-śambaraḥ ||16||
kṣiptaḥ samudre matsyasya samprāpto jaṭharān mayā |
sā hi roditi te mātā kāntādyāpy ativatsalā ||17||

parāśara uvāca—
ity uktaḥ śambaraṁ yuddhe pradyumnaḥ sa samāhvayat |
krodhākulīkṛta-manā yuyudhe ca mahā-balaḥ ||18||
hatvā sainyam aśeṣaṁ tu tasya daityasya yādavaḥ |
sapta māyā vyatikramya māyāṁ saṁyuyuje’ṣṭamīm ||19||
tayā jaghāna taṁ daityaṁ māyayā kāla-śambaram |
utpatya ca tayā sārdham ājagāma pituḥ puram ||20||
antaḥpure ca patitaṁ māyāvatyā samanvitam |
taṁ dṛṣṭvā hṛṣṭa-saṅkalpā babhūvuḥ kṛṣṇa-yoṣitaḥ ||21||
rukmiṇī cābravīt premṇā sāsra-dṛṣṭir aninditā |
dhanyāyāḥ khalv ayaṁ putro vartate nava-yauvane ||22||
asmin vayasi putro me pradyumno yadi jīvati |
sabhāgyā jananī vatsa tvayā kāpi vibhūṣitā ||23||
athavā yādṛśaḥ sneho mama yādṛg vapus tava |
harer apatyaṁ suvyaktaṁ bhavān vatsa bhaviṣyati ||24||

parāśara uvāca—
etasminn antare prāptaḥ saha kṛṣṇena nāradaḥ |
antaḥpura-carāṁ devīṁ rukmiṇīṁ prāha harṣitaḥ ||25||
eṣa te tanayaḥ subhru hatvā śambaram āgataḥ |
hṛto yenābhavat pūrvaṁ putras te sūtikā-gṛhāt ||26||
iyaṁ māyāvatī bhāryā tanayasyāsya te satī |
śambarasya na bhāryeyaṁ śrūyatām atra kāraṇam ||27||
manmathe tu gate nāśaṁ tad-udbhava-parāyaṇā |
śambaraṁ mohayāmāsa māyā-rūpeṇa rukmiṇi ||28||
vivāhādy-upabhogeṣu rūpaṁ māyā-mayaṁ śubham |
darśayāmāsa daityasya yasyeyaṁ madirekṣaṇā ||29||
kāmo’vatīrṇaḥ putras te tasyeyaṁ dayitā ratiḥ |
viśaṅkā nātra kartavyā snuṣeyaṁ tava śobhanā ||30||
tato harṣa-samāviṣṭau rukmiṇī-keśavau tadā |
nagarī ca samastā sā sādhu sādhv ity abhāṣata ||31||
ciraṁ naṣṭena putreṇa saṅgatāṁ prekṣya rukmiṇīm |
avāpa vismayaṁ sarvo dvāravatyāṁ janas tadā ||32||

iti śrī-viṣṇu-purāṇe pañcame’ṁśe

saptaviṁśo’dhyāyaḥ

||27||

 --o)0(o—

(28)

### athāṣṭaviṁśatitamo’dhyāyaḥ

## rukmi-vadhaḥ

parāśara uvāca—
cārudeṣṇaṁ sudeṣṇaṁ ca cārudehaṁ ca śobhanam |
suṣeṇaṁ cāruguptaṁ ca bhadracāruṁ tathāparam ||1||
cāruvindaṁ sucāruṁ ca cāruṁ ca balināṁ varam |
rukmiṇy ajanayat putrān kanyāṁ cārumatīṁ tathā ||2||
anyāś ca bhāryāḥ kṛṣṇasya babhūvuḥ sapta śobhanāḥ |
kālindī mitravindā ca satyā nāgnajitī tathā ||3||
devī jāmbavatī cāpi sadā tuṣṭā tu rohiṇī |
madrarāja-sutā cānyā suśīlā śīla-maṇḍalā ||4||
sātrājitī satyabhāmā lakṣmaṇā cāru-hāsinī |
ṣoḍaśātra sahasrāṇi strīṇām anyāni cakriṇaḥ ||5||
pradyumno’pi mahā-vīryo rukmiṇas tanayāṁ śubhām |
svayaṁvara-sthāṁ jagrāha sāpi taṁ tanayaṁ hareḥ ||6||
tasyām asyābhavat putro mahā-bala-parākramaḥ |
aniruddho raṇe ruddho vīryodadhir arindamaḥ ||7||
tasyāpi rukmiṇaḥ pautrīṁ varayāmāsa keśavaḥ |
dauhitrāya dadau rukmī spardhayann api śauriṇā ||8||
tasyā vivāhe rāmādyā yādavā hariṇā saha |
rukmiṇo nagaraṁ jagmur nāmnā bhojakaṭaṁ dvijāḥ ||9||
vivāhe tatra nirvṛtte prādyumnes tu mahātmanaḥ |
kaliṅga-rāja-pramukhā rukmiṇaṁ vākyam abruvan ||10||
anakṣajño halī dyūte tathāsya vyasanaṁ mahat |
tan nayāmo balaṁ tasmād dyūtenainaṁ mahā-balam ||11||

parāśara uvāca—
tatheti tān āha nṛpān rukmī bala-madānvitaḥ |
sabhāyāṁ saha rāmeṇa cakre dyūtaṁ ca vai tadā ||12||
sahasram ekaṁ niṣkāṇāṁ rukmiṇā vijito balaḥ |
dvitīye’pi paṇe cānyat sahasraṁ rukmiṇā jitaḥ ||13||
tato daśa sahasrāṇi niṣkāṇāṁ paṇam ādade |
balabhadro’jayat tāni rukmī dyūta-vidāṁ varaḥ ||14||
tato jahāsa svanavat kaliṅgādhipatir dvija |
dantān vidarśayan mūḍho rukmī cāha madoddhataḥ ||15||

avidyo’yaṁ mayā dyūte balabhadraḥ parājitaḥ |
mṛṣaivākṣāvalepāndho yo’vamene’kṣa-kovidān ||16||
dṛṣṭvā kaliṅga-rājaṁ tu prakāśa-daśanānanam |

rukmiṇaṁ cāpi durvākyaṁ kopaṁ cakre halāyudhaḥ ||17||

tataḥ kopa-parītātmā niṣka-koṭiṁ halāyudhaḥ |
glahaṁ jagrāha rukmī ca tatas tv akṣān apātayat ||18||
ajayad baladevas taṁ prāhoccais taṁ jitaṁ mayā |

mayeti rukmī prāhoccair alīkokter alaṁ bala ||19||
tvayokto’yaṁ glahaḥ satyaṁ na mayaiṣo’numoditaḥ |
evaṁ tvayā codvijitaṁ vijitaṁ na mayā katham ||20||
tato’ntarikṣe vāg uccaiḥ prāha gambhīra-nādinī |
baladevasya taṁ kopaṁ vardhayantī mahātmanaḥ ||21||
jitaṁ balena dharmeṇa rukmiṇā bhāṣitaṁ mṛṣā |
anuktvāpi vacaḥ kiṁcit kṛtaṁ bhavati karmaṇā ||22||
tato balaḥ samutthāya krodha-saṁrakta-locanaḥ |
jaghānāṣṭāpadenaiva rukmiṇaṁ sa mahā-balaḥ ||23||
kaliṅga-rājaṁ cādāya visphurantaṁ balād balaḥ |
babhañja dantān kupito yaiḥ prakāśaṁ jahāsa saḥ ||24||
ākṛṣya ca mahā-stambhaṁ jāta-rūpa-mayaṁ balaḥ |
jaghāna ye tat-pakṣās tān bhū-bhṛtaḥ kupito bhṛśam ||25||
tato hāhā-kṛtaṁ sarvaṁ palāyana-paraṁ dvija |
tad rāja-maṇḍalaṁ sarvaṁ babhūva kupite bale ||26||
balena nihataṁ śrutvā rukmiṇaṁ madhusūdanaḥ |
novāca vacanaṁ kiṁcid rukmiṇī-balayor bhayāt ||27||
tato’niruddham ādāya kṛtodvāhaṁ dvijottamāḥ |
dvārakām ājagāmātha yadu-cakraṁ ca keśavaḥ ||28||

iti śrī-viṣṇu-purāṇe pañcame’ṁśe

aṣṭaviṁśo’dhyāyaḥ

||28||

--o)0(o--

(29)

### athaikonatriṁśo’dhyāyaḥ

## narakāsura-vadhaḥ

parāśara uvāca—
dvāravatyāṁ tataḥ śauriṁ śakras tribhuvaneśvaraḥ |
ājagāmātha maitreya mattairāvata-pṛṣṭhagaḥ ||1||
praviśya dvārakāṁ so’tha samīpe ca hares tadā |
kathayāmāsa daityasya narakasya viceṣṭitam ||2||

indra uvāca—

tvayā nāthena devānāṁ manuṣyatve’pi tiṣṭhatā |
praśamaṁ sarva-duḥkhāni nītāni madhusūdana ||3||

tapasvi-jana-rakṣāyai so’riṣṭo dhenukas tathā |
pralambādyās tathā keśī te sarve nihatās tvayā ||4||
kaṁsaḥ kuvalayāpīḍaḥ pūtanā bāla-ghātinī |
nāśaṁ nītās tvayā sarve ye’nye jagad-upadravāḥ ||5||
yuṣmad-dor-daṇḍa-sambuddhiḥ paritrāte jagat-traye |
yajñe yajña-haviḥ prāśya tṛptiṁ yānti divaukasaḥ ||6||
so’haṁ sāmpratam āyāto yan-nimittaṁ janārdana |
tac chrutvā tat-pratīkāraḥ prayatnaṁ kartum arhasi ||7||
bhaumo’yaṁ narako nāma prāgjyotiṣa-pureśvaraḥ |

karoti sarva-bhūtānām apaghātam arindama ||8||
deva-siddha-surādīnāṁ nṛpāṇāṁ ca janārdana |
hatvā tu so’suraḥ kanyā rurodha nija-mandire ||9||
chatraṁ yat salila-srāvi taj jahāra pracetasaḥ |

mandarasya tathā śṛṅgaṁ hṛtavān maṇi-parvatam ||10||
amṛta-srāviṇī divye mātur me’mṛta-kuṇḍale |

jahāra so’suro’dityā vāñchaty airāvataṁ dvipam ||11||
durnītam etad govinda mayā tasya tavoditam |

yad atra pratikartavyaṁ tat svayaṁ parimṛśyatām ||12||

śrī-parāśara uvāca—
iti śrutvā smitaṁ kṛtvā bhagavān devakī-sutaḥ |
gṛhītvā vāsavaṁ haste samuttasthau varāsanāt ||13||
sañcintitam upāruhya garuḍaṁ gagane-caram |
satyabhāmāṁ samāropya yayau prāgjyotiṣaṁ puram ||14||
āruhyairāvataṁ nāgaṁ śakro’pi tridaśālayam |
tato jagāma kṛṣṇaś ca paśyatāṁ dvārakaukasām ||15||
prāgjyotiṣa-purasyāpi samantāc chata-yojanam |
ācitaṁ mauravaiḥ pāśaiḥ kṣurāntair bhūr dvijottama[[45]](#footnote-46) ||16||
tāṁś ciccheda hariḥ pāśān kṣiptvā cakraṁ sudarśanam |
tato muraḥ samuttasthau taṁ jaghāna ca keśavaḥ ||17||
murasya tanayān sapta sahasrāṁs tāṁs tato hariḥ |
cakra-dhārāgni-nirdagdhāṁś cakāra śalabhān iva ||18||
hatvā muraṁ hayagrīvaṁ tathā pañcajanaṁ dvijāḥ |
prāgjyotiṣa-puraṁ dhīmāṁs tvarāvān samupādravat ||19||
narakenāsya tatrābhūn mahā-sainyena saṁyugaḥ |
kṛṣṇasya yatra govindo jaghne daityān sahasraśaḥ ||20||
śastrāstra-varṣaṁ muñcantaṁ taṁ bhaumaṁ narakaṁ balī |
kṣiptvā cakraṁ dvidhā cakre cakrī daiteya-cakrahā ||21||
hate tu narake bhūmir gṛhītvāditi-kuṇḍale |
upatasthe jagannāthaṁ vākyaṁ cedam athābravīt ||22||

dharaṇy uvāca—

yadāham uddhṛtā nātha tvayā śūkara-mūrtinā |
tvat-saṁsparśa-bhavaḥ putras tadāyaṁ mayy ajāyata ||23||
so’yaṁ tvayaiva datto me tvayaiva vinipātitaḥ |
gṛhāṇa kuṇḍale ceme pālayāsya ca santatim ||24||
bhārāvataraṇārthāya mamaiva bhagavān imam |
aṁśena lokam āyātaḥ prasāda-sumukha prabho ||25||
tvaṁ kartā ca vikartā ca saṁhartā prabhavo’vyayaḥ |
jagat-svarūpo yaś ca tvaṁ stūyase’cyuta kiṁ mayā ||26||
vyāpī vyāpyaḥ kriyā kartā kāryaṁ ca bhagavān sadā |
sarva-bhūtātma-bhūtātmā stūyase’cyuta kiṁ mayā ||27||
paramātmā ca bhūtātmā tvam ātmā cāvyayo bhavān |
yathā tathā stutir nātha kim-arthaṁ te pravartatām ||28||
prasīda sarva-bhūtātman narakena tu yat kṛtaṁ |
tat kṣamyatām adoṣāya tvat-sutas tvan-nipātitaḥ ||29||

parāśara uvāca—
tatheti coktvā dharaṇīṁ bhagavān bhūta-bhāvanaḥ |
ratnāni narakāvāsāj jagrāha muni-sattama ||30||
kanyā-pure sa kanyānāṁ ṣoḍaśātula-vikramaḥ |
śatādhikāni dadṛśe sahasrāṇi dvijottamāḥ ||31||
catur-daṁṣṭrān gajāṁś cāgryān[[46]](#footnote-47) ṣaṭ sahasrāṁś ca dṛṣṭavān |
kāmbojānāṁ tathāśvānāṁ niyutāny eka-viṁśatim ||32||
tāḥ kanyās tāṁs tathā nāgāṁs tān aśvān dvārakāṁ purīm |
prāpayāmāsa govindaḥ sadyo naraka-kiṅkaraiḥ ||33||
dadṛśe vāruṇaṁ chatraṁ tathaiva maṇi-parvatam |
āropayāmāsa harir garuḍe patageśvare ||34||
āruhya ca svayaṁ kṛṣṇaḥ satyabhāmā-sahāyavān |
adityāḥ kuṇḍale dātuṁ jagāma tridaśālayam ||35||

iti śrī-viṣṇu-purāṇe pañcame’ṁśe

ekonatriṁśo’dhyāyaḥ

||29||

 --o)0(o--

(30)

### triṁśo’dhyāyaḥ

## pārijāta-haraṇam

śrī-parāśara uvāca—
garuḍo vāruṇaṁ chatraṁ tathaiva maṇi-parvatam |
sa-bhāryaṁ ca hṛṣīkeśaṁ līlayaiva vahan yayau ||1||
tataḥ śaṅkham upādhmāya svarga-dvāraṁ gato hariḥ |
upatasthus tato devāḥ sārghya-hastā janārdanam ||2||
sa devair arcitaḥ kṛṣṇo deva-mātur niveśanam |
sitābhra-śikharākāraṁ praviśya dadṛśe’ditim ||3||
sa tāṁ praṇamya śakreṇa sahitaḥ kuṇḍalottame |
dadau naraka-nāśaṁ ca śaśaṁsāsyai janārdanaḥ ||4||
tataḥ prītā jagan-mātā dhātāraṁ jagatāṁ harim |
tuṣṭāvāditir avyagraṁ kṛtvā tat-pravaṇaṁ manaḥ ||5||

aditir uvāca—

namas te puṇḍarīkākṣa bhaktānām abhayaṅkara |
sanātanātman bhūtātman sarvātman bhūta-bhāvana ||6||
praṇetar manaso buddher indriyāṇāṁ guṇātmaka |
triguṇātīta nirdvandva śuddha-sattva hṛdi sthita ||7||

sita-dīrghādi-niḥśeṣaḥ kalpanā-parivarjita |
janmādibhir asaṁspṛṣṭaḥ svapnādi-pārivarjitaḥ ||8||
sandhyā rātrir ahar bhūmir gaganaṁ vāyur ambu ca |
hutāśano mano buddhir bhūtādis tvaṁ tathācyuta ||9||

sarga-sthiti-vināśānāṁ kartā kartṛ-patir bhavān |
brahma-viṣṇu-śivākhyābhir ātma-mūrtibhir īśvaraḥ ||10||

devā daityās tathā yakṣā rākṣasāḥ siddha-pannagāḥ |

kūṣmāṇḍāś ca piśācāś ca gandharvā manujās tathā ||11||

paśavaś ca mṛgāś caiva pataṅgāś ca sarīsṛpāḥ |

vṛkṣa-gulma-latā bahvyaḥ samastās tṛṇa-jātayaḥ ||12||

sthūlā madhyās tathā sūkṣmāḥ sūkṣmāt sūkṣmatarāś ca ye |

deha-bhedā bhavān sarve ye kecit puḍgalāśrayāḥ ||13||
māyā taveyam ajñāta-paramārthati-mohinī |[[47]](#footnote-48)

anātmany ātma-vijñānaṁ yayā mūḍho niruddhyate[[48]](#footnote-49) ||14||

asve svam iti bhāvo’tra yat puṁsām upajāyate |

ahaṁ mameti bhāvo’tra yat prāyeṇaivābhijāyate |
saṁsāra-mātur[[49]](#footnote-50) māyāyās tavaitan nātha ceṣṭitam ||15||
yaiḥ sva-dharma-parair nātha narair ārādhito bhavān |
te taranty akhilām etāṁ māyām ātma-vimuktaye ||16||
brahmādyāḥ sakalā devā manuṣyāḥ paśavas tathā |
viṣṇu-māyā-mahāvarta-mohāndha-tamasāvṛtāḥ ||17||
ārādhya tvām abhīpsante kāmān ātma-bhava-kṣaye |
yad ete puruṣā māyā saiveyaṁ bhagavaṁs tava ||18||
mayā tvaṁ putra-kāminyā vairi-pakṣa-kṣayāya ca |

ārādhito na mokṣāya māyā-vilasitaṁ hi tat ||19||
kaupīnācchādana-prāyā vāñchā kalpa-drumād api |

jāyate yad apuṇyānāṁ so’parādhaḥ sva-doṣajaḥ ||20||
tat prasīdākhila-jagan-māyā-moha-karāvyaya |
ajñānaṁ jñāna-sadbhāva bhūta-bhūteśa nāśaya ||21||
namas te cakra-hastāya śārṅga-hastāya te namaḥ |

gadā-hastāya te viṣṇo śaṅkha-hastāya te namaḥ ||22||
etat paśyāmi te rūpaṁ sthūla-cihnopaśobhitam |
na jānāmi paraṁ yat te prasīda parameśvara ||23||

śrī-parāśara uvāca—
adityaivaṁ stuto viṣṇuḥ prahasyāha surāraṇim |

mātā devi tvam asmākaṁ prasīda varadā bhava ||24||

aditir uvāca—
evam astu yathecchā te tvam aśeṣaiḥ surāsuraiḥ |
ajeyaḥ puruṣa-vyāghra martya-loke bhaviṣyasi ||25||

parāśara uvāca—
tato’nantaram evāsya śakrāṇī-sahitāṁ ditim |
satyabhāmā praṇamyāha prasīdeti punaḥ punaḥ ||26||

aditir uvāca—
mat-prasādān na te subhru jarā vairūpyam eva ca |
bhaviṣyaty anavadyāṅgi susthiraṁ nava-yauvanam[[50]](#footnote-51) ||27||

parāśara uvāca—
adityā tu kṛtānujño deva-rājo janārdanam |
yathāvat pūjayāmāsa bahu-māna-puraḥ-saram ||28||

śacī ca satyabhāmāyai pārijātasya puṣpakam |

na dadau mānuṣīṁ matvā svayaṁ puṣpair alaṅkṛtā ||29||
tato dadarśa kṛṣṇo’pi satyabhāmā-sahāyavān |
devodyānāni sarvāṇi nandanādīni sattamāḥ ||30||
dadarśa ca sugandhāḍhyaṁ mañjarī-puñja-dhāriṇam |
nityāhlāda-karaṁ tāmra-bāla-pallava-śobhitam[[51]](#footnote-52) ||31||
mathyamāne’mṛte jātaṁ jāta-rūpopama-tvacam[[52]](#footnote-53) |
pārijātaṁ jagannāthaḥ keśavaḥ keśi-sūdanaḥ ||32||
tutoṣa parama-prītyā taru-rājam anuttamam |

taṁ dṛṣṭvā prāha govindaṁ satyabhāmā dvijottama |
kasmān na dvārakām eṣa nīyate kṛṣṇa pādapaḥ ||33||
yadi cet tvad-vacaḥ satyaṁ tvam atyarthaṁ priyeti me |
mad-geha-niṣkuṭārthāya tad ayaṁ nīyatāṁ taruḥ ||34||
na me jāmbavatī tādṛg abhīṣṭā na ca rukmiṇī |
satye yathā tvam ity uktaṁ tvayā kṛṣṇāsakṛt priyam ||35||
satyaṁ tad yadi govinda nopacāra-kṛtaṁ mama |

tad astu pārijāto’yaṁ mama geha-vibhūṣaṇam ||36||
bibhratī pārijātasya keśa-pakṣeṇa mañjarīm |
sapatnīnām ahaṁ madhye śobheyam iti kāmaye ||37||

śrī-parāśara uvāca—
ity uktaḥ sa prahasyainaṁ pārijātaṁ garutmati |
āropayāmāsa haris tam ūcur vana-rakṣiṇaḥ ||38||
bhoḥ śacī devarājasya mahiṣī tat-parigraham |
pārijātaṁ na govinda hartum arhasi pādapam ||39||
utpanno devarājāya dattaḥ so’pi dadau punaḥ |

mahiṣyai sumahā-bhāga devyai śacyai kutūhalāt ||40||

śacī-vibhūṣaṇārthāya devair amṛta-manthane |
utpādito’yaṁ na kṣemī gṛhītvainaṁ gamiṣyasi ||41||

devarājo mukha-prekṣī yasyās tasyāḥ parigraham |
mauḍhyāt prārthayase kṣemī gṛhītvainaṁ hi ko vrajet ||42||
avaśyam asya devendro niṣkṛtiṁ kṛṣṇa yāsyati |
vajrodyata-karaṁ śakram anuyāsyanti cāmarāḥ ||43||
tad alaṁ sakalair devair vigraheṇa tavācyuta |
vipāka-kaṭu yat karma tan na chaṁsanti paṇḍitāḥ ||44||

śrī-parāśara uvāca—
ity ukte tair uvāca—itān satyabhāmātikopinī |
kā śacī pārijātasya ko vā śakraḥ surādhipaḥ ||45||
sāmānyaḥ sarva-lokānāṁ yady eṣo’mṛta-manthane |
samutpannas taruḥ kasmād eko gṛhṇāti vāsavaḥ ||46||
yathā surā yathaivendur yathā śrīr vana-rakṣiṇaḥ |
sāmānyaḥ sarva-lokasya pārijātas tathā drumaḥ ||47||
bhartṛ-bāhu-mahāgarvād ruṇaddhy enam atho śacī |
tat kathyatām alaṁ kṣāntyā satyā hārayati drumam ||48||

kathyatāṁ ca drutaṁ gatvā paulomyā vacanaṁ mama |
satyabhāmā vadaty etad iti garvoddhatākṣaram ||49||
yadi tvaṁ dayitā bhartur yadi vaśyaḥ patis tava |
mad-bhartur harato vṛkṣaṁ tat kāraya nivāraṇam ||50||
jānāmi te patiṁ śakraṁ jānāmi tridaśeśvaram |
pārijātaṁ tathāpy enaṁ mānuṣī hārayāmi te ||51||

parāśara uvāca—
ity uktā rakṣiṇo gatvā śacyāḥ procur yathoditam |
śrutvā cotsāhayām śacī śakraṁ surādhipam ||52||
tataḥ samasta-devānāṁ sainyaiḥ parivṛto harim |
prayayau pārijātārtham indro yoddhuṁ dvijottama ||53||
tataḥ parigha-nistriṁśa-gadā-śūla-varāyudhāḥ |
babhūvus tridaśāḥ sajjāḥ śakre vajrakare sthite ||54||
tato nirīkṣya govindo nāgarājopari sthitam |
śakraṁ deva-parīvāraṁ yuddhāya samupasthitam ||55||
cakāra śaṅkha-nirghoṣaṁ diśaḥ śabdena pūrayan |
mumoca ca śara-saṅghātān sahasrāyutasaḥ śitān ||56||
tato diśo nabhaś caiva dṛṣṭvā śara-śataiś citam |
mumucus tridaśāḥ sarve śastrāṇy astrāṇy anekaśaḥ ||57||
ekaikam astraṁ śastraṁ ca devair muktaṁ sahasraśaḥ |
ciccheda līlayaiveśo jagatāṁ madhusūdanaḥ ||58||
pāśaṁ salila-rājasya samākṛṣyoragāśanaḥ |
cacāla khaṇḍaśaś cañcvā bāla-pannaga-dehavat ||59||
yamena prahitaṁ daṇḍaṁ gadā-prakṣepa-khaṇḍitam |
pṛthivyāṁ pātayāmāsa bhagavān devakī-sutaḥ ||60||
śibikāṁ ca dhaneśasya cakreṇa tilaśo vibhuḥ |
cakāra śaurir arkendū dṛṣṭi-pāta-hataujasau ||61||
nīto’gniḥ śataśo bāṇair drāvitā vasavo diśaḥ |
cakra-vicchinna-śūlāgrā rudrā bhuvi nipātitāḥ ||62||
sādhyā viśve ca maruto gandharvāś caiva sāyakaiḥ |
śārṅgiṇā preritāḥ sarve vyomni śālmali-tūlavat ||63||
garutmān api tuṇḍeṇa pakṣābhyāṁ ca nakhāṅkuraiḥ |
bhakṣayaṁs tāḍayan devān dārayaṁś ca cacāra vai ||64||
tataḥ śara-sahasreṇa devendra-madhusūdanau |
parasparaṁ vavarṣāte dhārābhir iva toyadau ||65||
airāvatena garuḍo yuyudhe tatra saṅkule |
devaiḥ sametair yuyudhe śakreṇa ca janārdanaḥ ||66||
bhinneṣv aśeṣa-bāṇeṣu śastreṣv astreṣu ca tvaran |
jagrāha vāsavo vajraṁ kṛṣṇaś cakraṁ sudarśanam ||67||
tato hāhākṛtaṁ sarvaṁ trailokyaṁ dvija-sattama |
vajra-cakra-karau dṛṣṭvā devarāja-janārdanau ||68||
kṣiptaṁ vajram athendreṇa jagrāha bhagavān hariḥ |
na mumoca tadā cakraṁ śakraṁ tiṣṭheti cābravīt ||69||
pranaṣṭa-vajraṁ devendraṁ garuḍa-kṣata-vāhanam |
satyabhāmābravīd vīraṁ palāyana-parāyaṇam ||70||
trailokyeśvara no yuktaṁ śacī-bhartuḥ palāyanam |
pārijāta-srag-ābhogāt tvām upasthāsyate śacī ||71||
kīdṛśaṁ deva-rājyaṁ te pārijāta-srag-ujjvalām |
apaśyato yathā-pūrvaṁ praṇayābhyāgatāṁ śacīm ||72||
alaṁ śakra prayāsena na vrīḍāṁ yātum arhasi |
nīyatāṁ pārijāto’yaṁ devāḥ santu gata-vyathāḥ ||73||
pati-garvāvalepena bahu-māna-puraḥsaram |
na dadarśa gṛhāyātām upacāreṇa māṁ śacī ||74||
strītvād aguru-cittāhaṁ sva-bhartuḥ ślāghanā-parā |
tataḥ kṛtavatī śakra bhavatā saha vigraham ||75||
tad alaṁ pārijātena parasvena hṛtena vā |
rūpeṇa yaśasā caiva bhavet strī kā na garvitā ||76||

śrī-parāśara uvāca—
ity ukte vai nivavṛte devarājas tayā dvijāḥ |
prāha cainām alaṁ caṇḍi sakhi khedāti-vistaraiḥ ||77||
na cāpi sarga-saṁhāra-sthiti-kartākhilasya yaḥ |
jitasya tena me vrīḍā jāyate viśva-rūpiṇā ||78||

yasmiñ jagat sakalam etad anādi-madhyādy
asmin yataś ca na bhaviṣyati sarva-bhūtāt |
tenodbhava-pralaya-pālana-kāraṇena
vrīḍā kathaṁ bhavati devi nirākṛtasya ||79||

sakala-bhuvana-mūrtir alpā susūkṣmā
vidita-sakala-vedair jñāyate yasya nānyaiḥ |
tam ajam akṛtam īśaṁ śāśvataṁ svecchayainaṁ
jagad-upakṛtim ādyaṁ ko vijetuṁ samarthaḥ ||80||

iti śrī-viṣṇu-purāṇe pañcame’ṁśe

triṁśo’dhyāyaḥ

||30||

 --o)0(o--

(31)

### athaikatriṁśo’dhyāyaḥ

## ṣoḍaśa-sahasra-rāja-kanyābhiḥ saha vivāhaḥ

śrī-parāśara uvāca—
saṁstuto bhagavān itthaṁ devarājena keśavaḥ |
prahasya bhāva-gambhīram uvācedaṁ dvijottama ||1||

śrī-kṛṣṇa uvāca—

devarājo bhavān indro vayaṁ martyā jagat-pate |
kṣantavyaṁ bhavataivedam aparādhaṁ kṛtaṁ mama ||2||
pārijāta-taruś cāyaṁ nīyatām ucitāspadam |
gṛhīto’yaṁ mayā śakra satyā-vacana-kāraṇāt ||3||
vajraṁ cedaṁ gṛhāṇa tvaṁ yaṣṭavyaṁ prahitaṁ tvayā |
tavaivaitat praharaṇaṁ śakra vairi-vidāraṇam ||4||

indra uvāca—

vimohayasi mām īśa martyo’ham iti kiṁ vadan |
jānīmas tvāṁ bhagavato’nanta-saukhya-vido vayam ||5||
yo’si so’si jagannātha pravṛttau nātha saṁsthitaḥ |
jagataḥ śalya-niṣkarṣaṁ karoṣy asura-sūdana ||6||
nīyatāṁ pārijāto’yaṁ kṛṣṇa dvāravatīṁ purīm |
martya-loke tvayā tyakte nāyaṁ saṁsthāsyate bhuvi ||7||
deva deva jagannātha kṛṣṇa viṣṇo mahābhuja |

śaṅkha-cakra-gadā-pāṇe kṣamasvaitad vyatikramam ||8||

śrī-parāśara uvāca—
tathety uktvā tu devendram ājagāma bhuvaṁ hariḥ |
prasaktaiḥ siddha-gandharvaiḥ stūyamānas tu surarṣibhiḥ ||9||
tataḥ śaṅkham upādhmāya dvārakopari saṁsthitaḥ |

harṣam utpādayāmāsa dvārakā-vāsināṁ dvija ||10||
avatīryātha garuḍāt satyabhāmā-sahāyavān |
niṣkuṭe sthāpayāmāsa pārijātaṁ mahā-tarum ||11||
yam abhyetya janaḥ sarvo jātiṁ smarati paurvikīm |

vāsyate yasya puṣpāṇāṁ gandhenorvī tri-yojanam ||12||
tatas te yādavāḥ sarve deha-bandhān amānuṣān |
dadṛśuḥ pādape tasmin kurvato mukha-darśanam ||13||
kiṅkaraiḥ samupānītaṁ hasty-aśvādi tato dhanam |
vibhajya pradadau kṛṣṇo bāndhavānāṁ mahā-matiḥ ||14||

kanyāś ca kṛṣṇo jagrāha narakasya parigrahān ||15||
tataḥ kāle śubhe prāpta upayeme janārdanaḥ |
tāḥ kanyā narakeṇāsan sarvato yāḥ samāhṛtāḥ ||16||
ekasminn eva govindaḥ kāle tāsāṁ mahā-mune |
jagrāha vidhivat pāṇīn pṛthag-dehe sva-dharmataḥ ||17||
ṣoḍaśa strī-sahasrāṇi śatam ekaṁ tato’dhikam |

tāvanti cakre rūpāṇi bhagavān madhusūdanaḥ ||18||
ekaikam eva tāḥ kanyā menire madhusūdanaḥ |
mamaiva pāṇi-grahaṇaṁ maitreya kṛtavān iti ||19||
niśāsu jagataḥ sraṣṭā tāsāṁ geheṣu keśavaḥ |
uvāsa viprāḥ sarvāsāṁ viśva-rūpa-dharo hariḥ ||20||

iti śrī-viṣṇu-purāṇe pañcame’ṁśe

ekatriṁśo’dhyāyaḥ

||31||

 --o)0(o--

(32)

### atha dvitriṁśo’dhyāyaḥ

## uṣā-caritram

parāśara uvāca—
pradyumnādyā hareḥ putrā rukmiṇyāṁ kathitā dvijāḥ |
bhānvādikāṁś ca vai putrān satyabhāmā vyajāyata ||1||
dīptimantaḥ prapakṣādyā rohiṇyās tanayā hareḥ |
babhūvur jāmbavatyāś ca sāmbādyā bāhuśālinaḥ ||2||
tanayā bhadravindādyā nāgnajityāṁ mahā-balāḥ |
saṅgrāmajit-pradhānās tu śaibyāyāṁ cābhavan sutāḥ ||3||
vṛkādyās tu sutā mādrī gātravat pramukhān sutān |
avāpa lakṣmaṇā putrān kālindyāś ca śrutādayaḥ ||4||
anyāsāṁ caiva bhāryāṇāṁ samutpannāni cakriṇaḥ |
aṣṭāyutāni putrāṇāṁ sahasrāṇi śataṁ tathā ||5||
pradyumnaḥ pramukhas teṣāṁ rukmiṇyās tu sutas tataḥ |
pradyumnād aniruddho’bhūd vajras tasmād ajāyata ||6||
aniruddho raṇe ruddho baleḥ pautrīṁ mahā-balaḥ |
bāṇasya tanayām ūṣām upayeme dvijottamāḥ ||7||
yatra yuddham abhūd ghoraṁ hari-śaṅkarayor mahat |
chinnaṁ sahasraṁ bāhūnāṁ yatra bāṇasya cakriṇā ||8||

śrī-maitreya uvāca—

kathaṁ yuddham abhūd brahmann uṣārthe hara-kṛṣṇayoḥ |
kathaṁ kṣayaṁ ca bāṇasya bāhūnāṁ kṛtavān hariḥ ||9||
etat sarvaṁ mahā-bhāga vaktum arhasi no’khilam |
mahat kautūhalaṁ jātaṁ śrotum etāṁ kathāṁ śubhām ||10||

parāśara uvāca—
uṣā bāṇa-sutā viprāḥ pārvatīṁ śambhunā saha |
krīḍantīm upalakṣyoccaiḥ spṛhāṁ cakre tadā svayam ||11||
tataḥ sakala-cittajñā gaurī tām āha bhāminīm |

alam ity anutāpena bhartrā tvam api raṁsyase ||12||

ity uktā sā tadā cakre kadeti matim ātmanaḥ |
ko vā bhartā mamety enāṁ punar apy āha pārvatī ||13||

pārvaty uvāca—
vaiśākhe śukla-dvādaśyāṁ svapne yo’bhibhavaṁ tava |
kariṣyati sa te bhartā rāja-putri bhaviṣyati ||14||

parāśara uvāca—
tasyāṁ tithāv uṣā svapne yathā devyā udīritaḥ |
tathaivābhibhavaṁ cakre rāgaṁ cakre ca tatra sā ||15||
tataḥ prabuddhā puruṣam apaśyantī tam utsukā |
kva gato’sīti nirlajjā dvijāś coktavatī sakhīm ||16||
bāṇasya mantrī kumbhāṇḍaś citralekhā tu tat-sutā |
tasyāḥ sakhy abhavat sā ca prāha ko’yaṁ tvayocyate ||17||
yadā lajjākulā nāsya kathayāmāsa sā sakhī |
tadā viśvāsam ānīya sarvam evānvavedayat ||18||
viditāyāṁ tu tām āha punar ūṣā yathoditam |
devyā tathaiva tat-prāptau yo’bhyupāyaḥ kuruṣva tam ||19||

citralekhovāca—

durvijñeyam idaṁ vaktu`m prāptuṁ vāpi na śakyate |

tathāpi kiñcit kartavyam upakāraṁ priye tava ||20||

saptāṣṭa-dina-paryantaṁ tāvat-kālaḥ pratīkṣyatām |

ity uktvābhyantaraṁ gatvā upāyaṁ tam athākaroti ||21||

parāśara uvāca—
tataḥ paṭe surān daityān gandharvāṁś ca pradhānataḥ |
manuṣyāṁś cābhilikhyāsau citralekhāpy adarśayat ||22||
apāsya sā tu gandharvāṁs tathoraga-surāsurān |
manuṣyeṣu dadau dṛṣṭiṁ teṣv apy andhaka-vṛṣṇiṣu ||23||
kṛṣṇa-rāmau vilokyāsīt subhrūr lajjāyatekṣaṇā |
pradyumna-darśane vrīḍāḥ dṛṣṭiṁ ninye tato dvijāḥ ||24||
dṛṣṭa-mātre tataḥ kānte pradyumna-tanaye dvija |

dṛṣṭvātyartha-vilāsinyā lajjā kvāpi nirākṛtā ||25||
so’yaṁ so’yaṁ itīty ukte tayā sā yoga-gāminī |

citralekhābravīd enām uṣāṁ bāṇa-sutāṁ tadā ||26||

citralekhovāca—

ayaṁ kṛṣṇasya pautras te bhartā devyā prasāditaḥ |

aniruddha iti khyātaḥ prakhyātaḥ priya-darśanaḥ ||27||

prāpnoṣi yadi bhartāram imaṁ prāptaṁ tvayākhilam |

duṣpraveśā purī pūrvaṁ dvārakā kṛṣṇa-pālitā ||28||

tathāpi yatnād bhartāram ānayiṣyāmi te sakhi |

rahasyam etad vaktavyaṁ na kasyacid api tvayā ||29||

acirād āgamiṣyāmi sahasva virahaṁ mama |

yayau dvāravatīm ūṣāṁ samāśvāsya tataḥ sakhī ||30||

iti śrī-viṣṇu-purāṇe pañcame’ṁśe

dvātriṁśo’dhyāyaḥ

||32||

 --o)0(o--

(33)

### trayastriṁśo’dhyāyaḥ

## śrī-kṛṣṇa-bāṇa-yuddhaḥ

parāśara uvāca—
bāṇo’pi praṇipatyāgre tataś cāha trilocanam |
deva bāhu-sahasreṇa nirviṇṇo’haṁ vināhavam ||1||
kaccin mamaiṣāṁ bāhūnāṁ sāphalya-karaṇo raṇaḥ |
bhaviṣyati vinā yuddhaṁ bhārāya mama kiṁ bhujaiḥ ||2||

śaṅkara uvāca—
mayūra-dhvaja-bhaṅgas te yadā bāṇa bhaviṣyati |
piśitāśi-janānandaṁ prāpsyasi tvaṁ tadā raṇam ||3||

parāśara uvāca—
tataḥ praṇamya muditaḥ śambhum abhyāgato gṛhāt |
bhagnaṁ dhvajam athālokya hṛṣṭo harṣaṁ paraṁ yayau ||4||
etasminn eva kāle tu yoga-vidyā-balena tam |
aniruddham athāninye citralekhā varā sakhī ||5||
kanyāntaḥpura-madhye taṁ ramamāṇaṁ sahoṣayā |
vijñāya rakṣiṇo gatvā śaśaṁsur daitya-bhūpateḥ ||6||
vyādiṣṭaṁ kiṅkarāṇāṁ tu sainyaṁ tena mahātmanā |
jaghāna parighaṁ lauham ādāya para-vīrahā ||7||
hateṣu teṣu bāṇo’pi ratha-sthas tad-vadhodyataḥ |
yudhyamāno yathā-śakti yadā vīreṇa nirjitaḥ ||8||
māyayā yuyudhe tena sa tadā mantra-coditaḥ |
tataś ca pannagāstreṇa babandha yadu-nandanam ||9||
dvāravatyāṁ kva yāto’sāv aniruddheti jalpatām |
yadūnām ācacakṣe taṁ baddhaṁ bāṇena nāradaḥ ||10||
taṁ śoṇita-pure śrutvā nītaṁ vidyā-vidagdhayā |
yoṣitā pratyayaṁ jagmur yādavā nāmarair iti ||11||
tato garuḍam āruhya smṛta-mātrāgataṁ hariḥ |
bala-pradyumna-sahito bāṇasya prayayau puram ||12||
purī-praveśe pramathair yuddham āsīn mahā-balaiḥ |
yayau bāṇa-purābhyāśaṁ nītvā tān saṅkṣayaṁ hariḥ ||13||
tatas tripādas triśirā jvaro māheśvaro mahān |
bāṇa-rakṣārtham atyarthaṁ yuyudhe śārṅgadhanvanā ||14||
tad-bhasma-sparśa-sambhūtaḥ tāpaṁ kṛṣṇāṅga-saṅgamāt |
avāpa baladevo’pi samaṁ saṁmīlitekṣaṇaḥ ||15||
tataḥ saṁyudhyamānas tu saha devena śārṅgiṇā |
vaiṣṇavena jvareṇāśu kṛṣṇa-dehān nirākṛtaḥ ||16||
nārāyaṇa-bhujāghātaḥ paripīḍana-vihvalam |
taṁ vīkṣya kṣamyatām asyety āha devaḥ pitāmahaḥ ||17||
tataś ca kṣāntam eveti procya taṁ vaiṣṇavaṁ jvaram |
ātmany eva layaṁ ninye bhagavān madhusūdanaḥ ||18||
mama tvayā samaṁ yuddhaṁ ye smariṣyanti mānavāḥ |
vijvarās te bhaviṣyantīty uktvā cainaṁ yayau hariḥ ||19||
tato’gnīn bhagavān pañca jitvā nītvā kṣayaṁ tathā |
dānavānāṁ balaṁ viṣṇuś cūrṇayāmāsa līlayā ||20||
tataḥ samasta-sainyena daiteyānāṁ baleḥ sutaḥ |
yuyudhe śaṅkaraś caiva kārttikeyaś ca śauriṇā ||21||
hari-śaṅkarayor yuddham atīvāsīt sudāruṇam |
cukṣubhuḥ sakalā lokāḥ śastrāstrāṁśu-pratāpitāḥ[[53]](#footnote-54) ||22||
pralayo’yam aśeṣasya jagato nūnam āgataḥ |
menire tridaśā yatra vartamāne mahāhave ||23||
jṛmbhaṇāstreṇa govindo jṛmbhayāmāsa śaṅkaram |
tataḥ praṇeśur daiteyāḥ pramathāś ca samantataḥ ||24||
jṛmbhābhibhūtaś ca haro rathopastham upāviśat |
na śaśāka tadā yoddhuṁ kṛṣṇenākliṣṭa-karmaṇā ||25||
garuḍa-kṣata-bāhuś ca pradyumnāstreṇa pīḍitaḥ |
kṛṣṇa-huṅkāra-nirdhūtaḥ śaktiś cāpayayau guhaḥ ||26||
jṛmbhite śaṅkare naṣṭe daitya-sainye guhe jite |
nīte pramatha-sainye ca saṅkṣayaṁ śārṅgadhanvanā ||27||
nandīśa-saṅgṛhītāśvam adhirūḍho mahā-ratham |
bāṇas tatrāyayau yoddhuṁ kṛṣṇa-kārṣṇi-balaiḥ saha ||28||
balabhadro mahā-vīryo bāṇa-sainyam anekadhā |
vivyādha bāṇaiḥ pradyumno dharmataś ca palāyata[[54]](#footnote-55) ||29||
ākṛṣya lāṅgalāgreṇa muṣalenāśu tāḍitam[[55]](#footnote-56) |
balaṁ balena dadṛśe bāṇo bāṇaiś ca cakriṇā ||30||
tataḥ kṛṣṇasya bāṇena yuddham āsīt samāsataḥ |
parasparaṁ tu sandīptān kāya-trāṇa-vibhedinaḥ ||31||
kṛṣṇaś ciccheda bāṇāṁs tān bāṇena prahitāñ śaraiḥ |
bibheda keśavaṁ bāṇo bāṇaṁ vivyādha cakra-dhṛk ||32||
mumucāte tathāstrāṇi bāṇa-kṛṣṇau jigīṣayā |
paraspara-kṣati-parau parighāṁś ca tato dvijāḥ ||33||
chidyamāneṣv aśeṣeṣu śastreṣv astre ca sīdati |
prācuryeṇa harir bāṇaṁ hantuṁ cakre tato manaḥ ||34||
tato’rka-śata-sambhūtaḥ tejasā sadṛśa-dyuti |
jagrāha daitya-cakrārir hariś cakraṁ sudarśanam ||35||
muñcato bāṇa-nāśāya tac cakraṁ madhuvidviṣaḥ |
nagnā daiteya-vidyābhūt koṭarī purato hareḥ ||36||
tām agrato harir dṛṣṭvā mīlitākṣaḥ sudarśanam |
mumoca bāṇam uddiśya chettuṁ bāhu-vanaṁ ripoḥ ||37||
krameṇāsya tu bāhūnāṁ bāṇasyācyuta-coditam |
chedaṁ cakre’surasyāśu śastrāstra-kṣepaṇād drutam ||38||
chinne bāhu-vane tat tu kara-sthaṁ madhusūdanaḥ |
mumukṣur bāṇa-nāśāya vijñātas tripura-dviṣā ||39||
samutpetyāha[[56]](#footnote-57) govindaṁ sāma-pūrvam umāpatiḥ |
vilokya bāṇaṁ dor-daṇḍaḥ cchedāsṛk-srāva-varṣiṇam ||40||

rudra uvāca—
kṛṣṇa kṛṣṇa jagannātha jāne tvāṁ puruṣottamam |
pareśaṁ paramātmānam anādi-nidhanaṁ param ||41||
deva-tiryaṅ-manuṣyeṣu śarīra-grahaṇātmikā |
līleyaṁ tava ceṣṭā hi daityānāṁ vadha-lakṣaṇā ||42||
tat prasīdābhayaṁ dattaṁ bāṇasyāsya mayā prabho |
tat tvayā nānṛtaṁ kāryaṁ yan mayā vyāhṛtaṁ vacaḥ ||43||
asmat-saṁśraya-vṛddho’yaṁ nāparādhas tavāvyaya |
mayā datta-varo daityas tatas tvāṁ kṣamayāmy aham ||44||

parāśara uvāca—
ity uktaḥ prāha govindaḥ śūlapāṇim umāpatim |
prasanna-vadano bhūtvā gatāmarṣo’suraṁ prati ||45||

śrī-bhagavān uvāca—
yuṣmad-datta-varo bāṇo jīvatād eṣa śaṅkara |
tvad-vākya-gauravād etan mayā cakraṁ nivartitam ||46||
tvayā yad abhayaṁ dattaṁ tad dattam abhayaṁ mayā |
matto’vibhinnam ātmānaṁ draṣṭum arhasi śaṅkara ||47||
yo’haṁ sa tvaṁ jagac cedaṁ sad evāsura-mānuṣam |

matto nānyad aśeṣaṁ yat tattvaṁ jñātum ihārhasi ||48||
avidyā-mohitātmānaḥ puruṣā bhinna-darśinaḥ |[[57]](#footnote-58)

vadanti bhedaṁ paśyanti cāvayor antaraṁ hara ||49||

prasanno’haṁ gamiṣyāmi tvaṁ gaccha vṛṣabhadhvaja ||50||[[58]](#footnote-59)

parāśara uvāca—
ity uktvā prayayau kṛṣṇaḥ prādyumnir yatra tiṣṭhati |
tad-bandha-phaṇino neśur garuḍānila-śoṣitāḥ ||51||
tato’niruddham āropya sapatnīkaṁ garutmati |
ājagmur dvārakāṁ rāmaḥ kārṣṇi-dāmodarāḥ purīm ||52||

putra-pautraiḥ parivṛtas tatra reme janārdanaḥ |

devībhiḥ satataṁ vipra bhū-bhāra-taraṇecchayā ||53||[[59]](#footnote-60)

iti śrī-viṣṇu-purāṇe pañcame’ṁśe

trayastriṁśo’dhyāyaḥ

||33||

 --o)0(o--

(34)

### catustriṁśo’dhyāyaḥ

## pauṇḍṛaka-vadhaḥ kāśī-dahanaṁ ca

śrī-maitreya uvāca—
cakre karma mahac chaurir bibhrad yo mānuṣīṁ tanum |
jigāya śakraṁ śarvaṁ ca sarva-devāṁś ca līlayā ||1||
yac cānyad akarot karma divya-ceṣṭā-vighāta-kṛt |
kathyatāṁ tan muni-śreṣṭha paraṁ kautūhalaṁ hi naḥ ||2||

parāśara uvāca—
gadato mama viprarṣe śrūyatām idam ādarāt |
narāvatāre kṛṣṇena dagdhā vārāṇasī yathā ||3||
pauṇḍrako vāsudevaś ca vāsudevo’bhavad bhuvi |
avatīrṇas tvam ity ukto janair ajñāna-mohitaiḥ ||4||
sa mene vāsudevo’ham avatīrṇo mahī-tale |
naṣṭa-smṛtis tataḥ sarvaṁ viṣṇu-cihnam acīkarat ||5||
dūtaṁ ca preṣayāmāsa sa kṛṣṇāya sumahātmane |
tyaktvā cakrādikaṁ cihnaṁ madīyaṁ nāma mātmanaḥ ||6||
vāsudevātmakaṁ mūḍha muktvā sarvam aśeṣataḥ |

ātmano jīvitārthaṁ ca tathā me praṇatiṁ vraja ||7||
ity uktaḥ sa prahasyaiva dūtaṁ prāha janārdanaḥ |

nija-cihnam ahaṁ cakraṁ samutsrakṣye tvayīti vai ||8||
vācyaś ca pauṇḍrako gatvā tvayā dūta vaco mama |
jñātas tvad-vākya-sadbhāvo yat kāryaṁ tad vidhīyatām ||9||
gṛhīta-cihna evāham āgamiṣyāmi te puram |
utsrakṣyāmi ca te cakraṁ nija-cihnam asaṁśayam ||10||
ājñā-pūrvaṁ ca yad idam āgaccheti tvayoditam |
sampādayiṣye śvas tubhyaṁ tad apy eṣo’vilambitam ||11||
śaraṇaṁ te samabhyetya kartāsmi nṛpate tathā |
yathā tvatto bhayaṁ bhūyo naiva kiñcid bhaviṣyati ||12||

parāśara uvāca—
ity ukte’pagate dūte saṁsmṛtyābhyāgataṁ hariḥ |
garutmantaṁ samāruhya tvaritaṁ tat-puraṁ yayau ||13||
tasyāpi keśavodyogaṁ śrutvā kāśi-patis tadā |
sarva-sainy-aparīvāraḥ pārṣṇi-grāham upāyayau ||14||
tato balena mahatā kāśirāja-balena ca |
pauṇḍrako vāsudevo’sau keśavābhimukhaṁ yayau ||15||
taṁ dadarśa harir dūrād udārasyandane sthitam |
cakra-śaṅkha-gadā-pāṇiṁ pāṇinā vidhṛtāmbujam ||16||
srag-dharaṁ dhṛta-śārṅgaṁ ca suparṇa-racanā-dhvajam |
vakṣaḥ-sthala-kṛtaṁ cāsya śrīvatsaṁ dadṛśe hariḥ ||17||
kirīṭa-kuṇḍala-dharaṁ pīta-vāsaḥ-samanvitam |
dṛṣṭvā taṁ bhāva-gambhīraṁ jahāsa madhusūdanaḥ ||18||
yuyudhe ca balenāsya hasty-aśva-balinā dvijāḥ |
nistriṁśarṣṭi-gadā-śūlaḥ śakti-kārmuka-śālinā ||19||
kṣaṇena śārṅga-nirmuktaiḥ śarair agnividāraṇaiḥ |
gadā-cakrātipātaiś ca sūdayāmāsa tad-balam ||20||
kāśirāja-balaṁ caiva kṣayaṁ nītvā janārdanaḥ |
uvāca pauṇḍrakaṁ mūḍham ātma-cihnopalakṣaṇam ||21||

śrī-bhagavān uvāca—
pauṇḍrakoktaṁ tvayā yat tad dūta-vaktreṇa māṁ prati |
samutsṛjeti cihnāni tat te sampādayāmy aham ||22||
cakram etat samutsṛṣṭaṁ gadeyaṁ te visarjitā |
garutmān eṣa nirdiṣṭaḥ samārohatu te dhvajam ||23||
ity uccārya vimuktena cakreṇāsau vidāritaḥ |
pothito gadayā bhagno garutmāṁś ca garutmatā ||24||
tato hāhā-kṛte loke kāśīnām adhipas tadā |
yuyudhe vāsudevena mitrasyāpacitau sthitaḥ ||25||
tataḥ śārṅga-vinirmuktaiś chittvā tasya śaraiḥ śiraḥ |
kāśi-puryāṁ sa cikṣepa kurvaṁl lokasya vismayam ||26||
hatvā tu pauṇḍrakaṁ śauriḥ kāśirājaṁ ca sānugam |
reme dvāravatīṁ prāpto’maraḥ svarga-gato yathā ||27||
tac-chiraḥ patitaṁ tatra dṛṣṭvā kāśipateḥ pure |
janaḥ kim etad ity āha kenety atyanta-vismitaḥ ||28||
jñātvā taṁ vāsudevena hataṁ tasya sutas tataḥ |
purohitena sahitas toṣayāmāsa śaṅkaram ||29||
avimukte mahā-kṣetre toṣitas tena śaṅkaraḥ |
varaṁ vṛṇīṣveti tadā taṁ provāca nṛpātmajam ||30||
sa vavre bhagavan kṛtyā pitur hantur vadhāya me |
samuttiṣṭhatu kṛṣṇasya tvat-prasādān maheśvara ||31||

parāśara uvāca—
evaṁ bhaviṣyatīty ukte dakṣiṇāgner anantaram |
mahākṛtyā samuttasthau tasyaivāgni-niveśanāt ||32||
tato jvālā-karālāsyā jvalat-keśa-kalāpikā |
kṛṣṇa kṛṣṇeti kupitā kṛtvā dvāravatīṁ yayau ||33||
tām avekṣya janaḥ sarvo raudrāṁ vikṛta-locanām |
yayau śaraṇyaṁ jagatāṁ śaraṇaṁ madhusūdanam ||34||
kāśirāja-suteneyam ārādhya vṛṣabha-dhvajam |
utpāditā mahākṛtyā vadhāya tava cakriṇā ||35||
jahi kṛtyām imām ugrāṁ vahni-jvālā-jaṭākulām |

cakram utsṛṣṭam akṣeṣu krīḍāsaktena līlayā ||36||
tad agni-mālā-jaṭilaṁ jvālodgārātibhīṣaṇam |

kṛtyām anujagāmāśu viṣṇu-cakraṁ sudarśanam ||37||
tataḥ sā cakra-vidhvastā kṛtyā māheśvarī tadā |
jagāma veginī vegāt tad apy anujagāma tām ||38||
kṛtyā vārāṇasīm eva praviveśa tvarānvitā |
viṣṇu-cakra-pratihataḥ prabhāvā muni-sattama ||39||
tataḥ kāśi-balaṁ bhūri pramathānāṁ tathā balam |
samasta-śastrāstra-yutaṁ cakrasyābhimukhaṁ yayau ||40||
śastrāstra-mokṣa-bahulaṁ dagdhvā tad balam ojasā |
kṛtyāgarbhām[[60]](#footnote-61) aśeṣāṁ tāṁ purīṁ vārāṇasīṁ yayau ||41||
prabhūta-bhṛtya-paurāṁ tāṁ sāśva-mātaṅga-mānavām |
aśeṣa-durga-koṣṭhāṁ tāṁ durnirīkṣyāṁ surair api ||42||
jvālā-parivṛtāśeṣaḥ gṛha-prākāra-toraṇām |
dadāha tāṁ purīṁ cakraṁ sakalām eva satvaram ||43||
akṣīṇāmarṣam atyalpaḥ sādhya-sādhana-nispṛham[[61]](#footnote-62) |
tac cakraṁ prasphurad-dīpti viṣṇor abhyāyayau karam ||44||

iti śrī-viṣṇu-purāṇe pañcame’ṁśe catustriṁśo’dhyāyaḥ

||34||

 --o)0(o--

(35)

### atha pañcatriṁśo’dhyāyaḥ

## sāmba-vivāhaḥ

śrī-maitreya uvāca—

bhūya evāham icchāmi balabhadrasya dhīmataḥ |
śrotum parākramaṁ brahman tan mamākhyātum arhasi ||1||
yamunākarṣaṇādīni śrutāni bhagavan mayā |
tat kathyatāṁ mahā-bhāga yad anyat kṛtavān balaḥ ||2||

śrī-parāśara uvāca—
maitreya śrūyatāṁ karma yad rāmeṇābhavat kṛtam |
anantenāprameyena śeṣeṇa dharaṇī-bhṛtā ||3||
duryodhanasya tanayāṁ svayaṁvara-kṛtekṣaṇām |
balād ādattavān vīraḥ sāmbo jāmbavatī-sutaḥ ||4||
tataḥ kruddhā mahā-vīryāḥ karṇa-duryodhanādayaḥ |
bhīṣma-droṇādayaś caiva babandhur yudhi nirjitam ||5||
tac chrutvā yādavāḥ sarve krodhaṁ duryodhanādiṣu |
maitreya cakruḥ kṛṣṇaś ca tān nihantuṁ mahodyamam ||6||
tān nivārya balaḥ prāha mada-lolākulākṣaram |
mokṣyanti te mad-vacanād yāsyāmy eko hi kauravān ||7||

śrī-parāśara uvāca—

baladevas tato gatvā nagaraṁ nāga-sāhvayam |

bāhyopavana-madhye’bhūn na viveśa ca tat puram ||8||

balam āgatam ājñāya bhūpā duryodhanādayaḥ |

gām arghyam udakaṁ caiva rāmāya pratyavedayat ||9||
gṛhītvā vidhivat sarvaṁ tatas tān āha kauravān |

ājñāpayaty ugrasenaḥ sāmbam āśu vimuñcata ||10||

tatas tad-vacanaṁ śrutvā bhīṣma-droṇādayo nṛpāḥ |

karṇa-duryodhanādyāś ca cukṣubhur dvija-sattama ||11||

ūcuś ca kupitāḥ sarve bāhlikādyāś ca kauravāḥ |

arājyārhaṁ yador vaṁśam avekṣya musalāyudham ||12||

bho bho kim etad bhavatā balabhadreritaṁ vacaḥ |

ājñāṁ kuru-kulotthānāṁ yādavaḥ kaḥ pradāsyati ||13||

ugraseno’pi yady ājñāṁ kauravānāṁ pradāsyati |

tad alaṁ pāṇḍuraiś chatrair nṛpa-yogyair viḍambanaiḥ ||14||

tad gaccha bala mā vā tvaṁ sāmbam anyāya-ceṣṭitam |

vimokṣyāmo na bhavataś cograsenasya śāsanāt ||15||

praṇatir yā kṛtāsmākaṁ mānyānāṁ kukurāndhakaiḥ |

nanāma sā kṛtā keyam ājñā svāmini bhṛtyataḥ ||16||

garvam āropitā yūyaṁ sa-mānāsana-bhojanaiḥ |

ko doṣo bhavatāṁ nītir yat prītyā nāvalokitā ||17||

asmābhir argho bhavato yo’yaṁ bala niveditaḥ |

premṇaitan naitad asmākaṁ kulād yuṣmat-kulocitam ||18||

śrī-parāśara uvāca—

ity uktvā kuravaḥ sâmbaṁ muñcāmo na hareḥ sutam |

kṛtaika-niścayās tūrṇaṁ viviśur gaja-sāhvayam ||19||

mattaḥ kopena cāghūrṇas tato’dhikṣepa-janmanā |

utthāya pārṣṇyā vasudhāṁ jaghāna sa halāyudhaḥ ||20||

tato vidāritā pṛthvī pārṣṇi-ghātān mahātmanaḥ |

āsphoṭayāmāsa tadā diśaḥ śabdena pūrayan ||21||

uvāca cātitāmrākṣo bhru-kuṭī-kuṭilānanaḥ ||22||
aho mahāvalepo’yam asārāṇāṁ durātmanām |
kauravāṇām mahīpatvam asmākaṁ kila kālajam |
ugrasenasya ye nājñāṁ manyante’dyāpi laṅghanām ||23||

ugrasenaḥ samadhyāste sudharmāṁ na śacīpatiḥ |

dhiṅ manuṣya-śatocchiṣṭe tuṣṭir eṣāṁ nṛpāsane ||24||
pārijāta-taroḥ puṣpa-mañjarīr vanitā-janaḥ |
bibharti yasya bhṛtyānāṁ so’py eṣāṁ na mahīpatiḥ ||25||
samasta-bhūbhṛtāṁ nātha ugrasenaḥ sa tiṣṭhatu |
adya niṣkauravām urvīṁ kṛtvā yāsyāmi tat-purīm ||26||
karṇaṁ duryodhanaṁ droṇam adya bhīṣmaṁ sa-bāhlikam |
duḥśāsanādīn bhūriṁ ca bhūriśravasam eva ca ||27||
somadattaṁ śalaṁ bhīmam arjunaṁ sa-yudhiṣṭhiram |
yamau ca kauravāṁś cānyān hatvā sāśvaratha-dvipān ||28||
vīram ādāya taṁ sāmbaṁ sapatnīkaṁ tataḥ purīm |
dvārakām ugrasenādīn gatvā drakṣyāmi bāndhavān ||29||
athavā kauravādīnāṁ samastaiḥ kurubhiḥ saha |
bhāgīrathyāṁ kṣipāmy āśu nagaraṁ nāga-sāhvayam ||30||

parāśara uvāca—
ity uktvā krodha-raktākṣas karṣaṇādhomukhaṁ halam |
prākāra-vapre vinyasya cakarṣa muśalāyudhaḥ ||31||
āghūrṇitaṁ tat sahasā tato vai hastināpuram |
dṛṣṭvā saṅkṣubdha-hṛdayāś cukruśuḥ sarva-kauravāḥ ||32||
rāma rāma mahā-bāho kṣamyatāṁ kṣamyatāṁ tvayā |
upasaṁhriyatāṁ kopaḥ prasīda muśalāyudha ||33||
eṣa sāmbaḥ sapatnīkas tava niryātito bala |
avijñāta-prabhāvāṇāṁ kṣamyatām aparādhinām ||34||

parāśara uvāca—
tato niryātayām āsuḥ sāmbaṁ patnyā samanvitam |
niṣkramya sva-purīṁ tūrṇaṁ kauravā muni-puṅgava ||35||
bhīṣma-droṇa-kṛpādīnāṁ praṇamya vadatāṁ priyam |
kṣāntam eva mayety āha balo balavatāṁ varaḥ ||36||
adyāpy āghūrṇitākāraṁ lakṣyate tat puraṁ dvijāḥ |
eṣa prabhāvo rāmasya bala-śauryopalakṣaṇaḥ ||37||
tatas tu kauravāḥ sāmbaṁ sampūjya halinā saha |
preṣayām āsur udvāhaḥ dhana-bhāryā-samanvitam ||38||

iti śrī-viṣṇu-purāṇe pañcame’ṁśe

pañcatriṁśo’dhyāyaḥ

||35||

 --o)0(o--

(36)

### atha ṣaṭ-triṁśo’dhyāyaḥ

## dvividha-vadhaḥ

parāśara uvāca—
maitreyaitad balaṁ tasya balasya bala-śālinaḥ |
kṛtaṁ yad anyat tenābhūt tad api śrūyatāṁ tvayā ||1||
narakasyāsurendrasya deva-pakṣa-virodhinaḥ |
sakhābhavan mahā-vīryo dvivido nāma vānaraḥ ||2||
vairānubandhaṁ balavān sa cakāra surān prati |
narakaṁ hatavān kṛṣṇo devarājena coditaḥ[[62]](#footnote-63) ||3||
kariṣye sarva-devānāṁ tasmād eṣa pratikriyām |
yajña-vidhvaṁsanaṁ kurvan martya-loka-kṣayaṁ tathā ||4||
tato vidhvaṁsayāmāsa yajñān ajñāna-mohitaḥ |

bibheda sādhu-maryādāṁ kṣayaṁ cakre ca dehinām ||5||
dadāha capalo deśaṁ pura-grāmāntarāṇi ca |
kvacic ca parvata-kṣepād grāmādīn samacūrṇayat ||6||
śailān utpāṭya toyeṣu mumocāmbu-nidhau tathā |
punaś cārṇava-madhya-sthaḥ kṣobhayāmāsa sāgaram ||7||
tenātikṣobhitaś cābdhir udvelo jāyate dvijāḥ |
plāvayaṁs tīrajān grāmān purādīn ativegavān ||8|||
kāma-rūpaṁ mahā-rūpaṁ kṛtvā sasyāny anekaśaḥ |
luṭhan bhramaṇa-saṁmardaiḥ sañcūrṇayati vānaraḥ ||9||
tena viprakṛtaṁ sarvaṁ jagad etad durātmanā |
niḥsvādhyāya-vaṣaṭ-kāraṁ dvijāś cāsīt suduḥkhitam ||10||
kadācid raivatodyāne papau pānaṁ halāyudhaḥ |
revatī ca mahā-bhāgā tathaivānyā vara-striyaḥ ||11||
udgīyamāno vilasal-lalanā-mauli-madhyagaḥ |
reme yadu-vara-śreṣṭhaḥ kubera iva mandare ||12||

tataḥ sa vānaro’bhyetya gṛhītvā sīriṇo halam |
muśalaṁ ca cakārāsya saṁmukhaḥ sa viḍambanām ||13||
tathaiva yoṣitāṁ tāsāṁ jahāsābhimukhaṁ kapiḥ |
pāna-pūrṇāṁś ca karakāṁś cikṣepāhatya vai tadā ||14||
tataḥ kopa-parītātmā bhartsayāmāsa taṁ balam |
tathāpi tam avajñāya cakre kilakilā-dhvanim ||15||
tataḥ samutthāya balo jagṛhe muśalaṁ ruṣā |
so’pi śaila-śilāṁ bhīmāṁ jagrāha plavagottamaḥ ||16||
cikṣepa ca sa tāṁ kṣiptāṁ muśalena sahasradhā |
bibheda yādava-śreṣṭhaḥ sā papāta mahī-tale ||17||
atha tan[[63]](#footnote-64)-muśalaṁ cāsau samullaṅghya plavaṅgamaḥ |
vegenāyamya roṣeṇa balenorasy atāḍayat ||18||
tato balena kopena muṣṭinā mūrdhni tāḍitaḥ |
papāta rudhirodgārī dvividaḥ kṣīṇa-jīvitaḥ ||19||
patatā tac-charīreṇa gireḥ śṛṅgam aśīryata |
maitreya śatadhā vajriḥ vajreṇeva hi tāḍitam ||20||
puṣpa-vṛṣṭiṁ tato devā rāmasyopari cikṣipuḥ |
praśaśaṁsus tadābhyetya sādhv etat te mahat kṛtam ||21||
anena duṣṭa-kapinā daitya-pakṣopakāriṇā |
jagan nirākṛtaṁ vīra diṣṭyā sa kṣayam āgataḥ ||22||

ity uktvā divam ājagmur devā hṛṣṭāḥ sa-guhyakāḥ ||23||[[64]](#footnote-65)

parāśara uvāca—
evaṁ-vidhāny anekāni baladevasya dhīmataḥ |
karmāṇy aparimeyāni śeṣasya dharaṇī-bhṛtaḥ ||24||

iti śrī-viṣṇu-purāṇe pañcame’ṁśe

ṣaṭtriṁśo’dhyāyaḥ

||36||

 --o)0(o--

(37)

### atha saptatriṁśo’dhyāyaḥ

## ṛṣi-śāpo yadu-vaṁśa-vināśaḥ

## bhagavataḥ sva-dhāma-pratyāvartanaṁ ca

parāśara uvāca—
evaṁ daitya-vadhaṁ kṛṣṇo baladeva-sahāyavān |
cakre duṣṭa-kṣitīśānāṁ tathaiva jagataḥ kṛte ||1||
kṣiteś ca bhāraṁ bhagavān phālgunena samaṁ vibhuḥ |
avatārayāmāsa hariḥ samastākṣauhiṇī-vadhāt ||2||
kṛtvā bhārāvataraṇaṁ bhuvo hatvākhilān nṛpān |
śāpa-vyājena viprāṇām upasaṁhṛtavān kulam ||3||
utsṛjya dvārakāṁ kṛṣṇas tyaktvā mānuṣyam ātma-bhūḥ |
svāṁśo viṣṇu-mayaṁ sthānaṁ praviveśa punar nijam ||4||

śrī-maitreya uvāca—

sa vipra-śāpa-vyājena saṁjahre sva-kulaṁ katham |
kathaṁ ca mānuṣaṁ deham utsasarja janārdanaḥ ||5||

parāśara uvāca—
viśvāmitras tathā kaṇvo nāradaś ca mahā-muniḥ |
piṇḍārake mahā-tīrthe dṛṣṭā yadu-kumārakaiḥ ||6||
tatas te yauvanonmattā bhāvi-kārya-pracoditāḥ |
sāmbaṁ jāmbavatī-putraṁ bhūṣayitvā striyaṁ yathā ||7||
praśritās tān munīn ūcuḥ praṇipāta-puraḥsaram |
iyaṁ strī putra-kāmā vai prabho kiṁ janayiṣyati ||8||

parāśara uvāca—
divya-jñānopapannās te vipra-labdhāḥ kumārakaiḥ |[[65]](#footnote-66)
munayaḥ kupitāḥ procur muśalaṁ janayiṣyati ||9||

sarva-yādava-saṁhāra-kāraṇaṁ bhuvanottaram |[[66]](#footnote-67)
yenākhila-kulotsādo yādavānāṁ bhaviṣyati ||10||
ity uktās taiḥ kumārās ta ācacakṣur yathā-tatham |
ugrasenāya musalaṁ jajñe sāmbasya codarāt ||11||
tad ugraseno muśalam ayaś-cūrṇam akārayat |
jajñe tac cairakā cūrṇaṁ prakṣiptaṁ vai mahodadhau ||12||
musalasyātha lauhasya cūrṇitasyāndhakair dvijāḥ |
khaṇḍaṁ cūrṇayituṁ śekur naiva te tomarākṛti ||13||
tad apy ambu-nidhau kṣiptaṁ matsyo jagrāha jālibhiḥ |
ghātitasyodarāt tasya lubdho jagrāha taj jarā ||14||
vijñāta-paramārtho’pi bhagavān madhusūdanaḥ |
naicchat tad anyathā kartuṁ vidhinā yat samīhitam ||15||
devaiś ca prahito dūtaḥ praṇipatyāha keśavam |
rahasy evam ahaṁ dūtaḥ prahito bhagavan suraiḥ ||16||
vasv-aśvi-marud-ādityaḥ rudra-sādhyādibhiḥ saha |
vijñāpayati vaḥ śakras tad idaṁ śrūyatāṁ vibho ||17||
bhārāvataraṇārthāya varṣāṇām adhikaṁ śatam |
bhagavān avatīrṇo’tra tridaśaiḥ samprasāditaḥ ||18||
durvṛttā nihatā daityā bhuvo bhāro’vatāritaḥ |
tvayā sanāthās tridaśā vrajantu tridiveśatām ||19||
tad atītaṁ jagannātha varṣāṇām adhikaṁ śatam |
idānīṁ gamyatāṁ svargo bhavatā yadi rocate ||20||
devair vijñāpito devo’py athātraiva ratis tava |
tat sthīyatāṁ yathākālam ākhyeyam anujīvibhiḥ ||21||

śrī-bhagavān uvāca—
yat tvam ātthākhilaṁ dūta vedmi caitad ahaṁ punaḥ |
prārabdha eva hi mayā yādavānām api kṣayaḥ ||22||
bhuvo nāmātibhāro’yaṁ yādavair anibarhitaiḥ |
avatāraṁ karomy asya saptarātreṇa satvaraḥ ||23||
yathā-gṛhītaṁ cāmbhodhau hṛtvāhaṁ dvārakāṁ punaḥ |
yādavān upasaṁhṛtya yāsyāmi tridaśālayam ||24||
manuṣya-deham utsṛjya saṅkarṣaṇa-sahāyavān |
prāpta evāsmi mantavyo devendreṇa tathā suraiḥ ||25||
jarāsandhādayo ye’nye nihatā bhāra-hetavaḥ |
kṣites tebhyaḥ sa bhāro hi yadūnāṁ samadhīyata ||26||
tad etat sumahā-bhāram avatārya kṣiter aham |
yāsyāmy amara-lokasya pālanāya bravīhi tān ||27||

parāśara uvāca—
ity ukto vāsudevena devadūtaḥ praṇamya tam |
dvijāḥ sa divyayā gatyā deva-rājāntikaṁ yayau ||28||
bhagavān apy athotpātān divyān bhaumāntarikṣagān |
dadarśa dvārakā-puryāṁ vināśāya divāniśam ||29||
tān dṛṣṭvā yādavān āha paśyadhvam atidāruṇān |
mahotpātāñ śamāyaiṣāṁ prabhāsaṁ yāma mā ciram ||30||

parāśara uvāca—
evam ukte tu kṛṣṇena yādava-pravaras tataḥ |[[67]](#footnote-68)

mahā-bhāgavataḥ prāha praṇipatyoddhavo harim ||31||
bhagavan yan mayā kāryaṁ tad ājñāpaya sāmpratam |
manye kulam idaṁ sarvaṁ bhagavān saṁhariṣyati ||32||
nāśāyāsya nimittāni kulasyācyuta lakṣaye ||33||

śrī-bhagavān uvāca—
gaccha tvaṁ divyayā gatyā mat-prasāda-samutthayā |
badarīm āśramaṁ puṇyaṁ gandhamādana-parvate |
nara-nārāyaṇa-sthāne pavitrita-mahī-tale ||34||
man-manā mat-prasādena tatra siddhim avāpsyasi |
ahaṁ svargaṁ gamiṣyāmi upasaṁhṛtya vai kulam ||35||
dvārakāṁ ca mayā tyaktāṁ samudraḥ plāvayiṣyati |

mad-veśma caikaṁ muktvā tu bhayān matto jalāśaye |

tatra sannihitaś cāhaṁ bhaktānāṁ hita-kāmyayā ||36||[[68]](#footnote-69)

parāśara uvāca—
ity uktaḥ praṇipatyainaṁ jagāma sa tadoddhavaḥ |
nara-nārāyaṇa-sthānaṁ keśavenānumoditaḥ ||37||
tatas te yādavāḥ sarve rathān āruhya śīghragān |
prabhāsaṁ prayayuḥ sārdhaṁ kṛṣṇa-rāmādibhir dvija ||38||
prāpya prabhāsaṁ prayatā prītās te kukkurāndhakāḥ |
cakrus tatra mahā-pānaṁ vāsudevena coditāḥ[[69]](#footnote-70) ||39||
pibatāṁ tatra caiteṣāṁ saṅgharṣeṇa parasparam |
ativādendhano jajñe[[70]](#footnote-71) kalahāgniḥ kṣayāvahaḥ ||40||

śrī-maitreya uvāca—

svaṁ svaṁ vai bhuñjatāṁ teṣāṁ kalahaḥ kiṁ-nimittakaḥ |

saṅgharṣo vā dvija-śreṣṭha tan mamākhyātum arhasi ||41||

śrī-parāśara uvāca—

mṛṣṭaṁ madīyam annaṁ te na mṛṣṭam iti jalpatām |

mṛṣṭāmṛṣṭa-kathā jajñe saṅgharṣa-kalahau tataḥ ||42||

tataś cānyonyam abhyetya krodha-saṁrakta-locanāḥ |

jaghnuḥ parasparaṁ te tu śastrair daivabalāt kṛtāḥ ||43||[[71]](#footnote-72)
kṣīṇa-śastrās tu jagṛhuḥ pratyāsannām athairakām ||44||
erakā tu gṛhītā tair vajrabhūteva lakṣyate |
tayā parasparaṁ jaghnuḥ samprahāraiḥ sudāruṇaiḥ ||45||
pradyumna-sāmba-pramukhāḥ kṛtavarmātha sātyakiḥ |
aniruddhādayaś cānye pṛthur vipṛthur eva ca ||46||
cāruvarmā sucāruś ca tathākrūrādayo dvijāḥ |
erakā-rūpibhir vajrais te nijaghnuḥ parasparam ||47||
nivārayāmāsa harir yādavās te ca keśavam |
sahāyaṁ menire prāptaṁ te nijaghnuḥ parasparam ||48||
kṛṣṇo’pi kupitas teṣām erakā-muṣṭim ādade |
vadhāya teṣāṁ muśalaṁ muṣṭi-loham abhūt tadā ||49||
jaghāna tena niḥśeṣān ātatāyī sa yādavān |
jaghnuś ca sahasābhyetya tathānye’pi parasparam ||50||
tataś cārṇava-madhyena jaitro’sau cakriṇo rathaḥ |
paśyato dārukasyāśu prāyād aśvair dhṛto dvija[[72]](#footnote-73) ||51||
cakraṁ gadā tathā śārṅgaṁ tūṇau śaṅkho’sir eva ca |
pradakṣiṇaṁ tataḥ kṛtvā jagmur āditya-vartmanā ||52||
kṣaṇena nābhavat kaścit[[73]](#footnote-74) yādavānām abhūt kṣayaḥ[[74]](#footnote-75) |
ṛte kṛṣṇaṁ mahātmānaṁ dārukaṁ ca mahā-mune ||53||
caṅkramyamāṇau tau rāmaṁ vṛkṣa-mūla-kṛtāsanam |
dadṛśāte mukhāc cāsya niṣkrāmantaṁ mahoragam ||54||
niṣkramya sa mukhāt tasya mahā-bhogo bhujaṅgamaḥ |
prayayāv arṇavaṁ siddhaiḥ pūjyamānas tathoragaiḥ ||55||
tam arghyam ādāya tadā jaladhiḥ saṁmukhaṁ yayau |
praviveśa ca tat-toyaṁ pūjitaḥ pannagottamaiḥ ||56||
dṛṣṭvā balasya niryāṇaṁ dārukaṁ prāha keśavaḥ |
idaṁ sarvaṁ samācakṣva vasudevograsenayoḥ ||57||
niryāṇaṁ baladevasya yādavānāṁ tathā kṣayam |
yoge sthitvāham apy etat parityajya kalevaram ||58||
vācyaś ca dvārakā-vāsī janaḥ sarvas tathāhukaḥ |
yathemāṁ nagarīṁ sarvāṁ samudraḥ plāvayiṣyati ||59||
tasmād bhavadbhiḥ sarvais tu[[75]](#footnote-76) pratīkṣyo hy arjunāgamaḥ |
na stheyaṁ dvārakā-madhye niṣkrānte tatra pāṇḍave ||60||
tenaiva saha gantavyaṁ yatra yāti sa kauravaḥ ||61||
gatvā ca brūhi kaunteyam arjunaṁ vacanaṁ mama |
pālanīyas tvayā śaktyā jano’yaṁ mat-parigrahaḥ ||62||
tvam[[76]](#footnote-77) arjunena sahito dvāravatyāṁ tathā[[77]](#footnote-78) janam |
gṛhītvā yātu vajraś ca yadu-rājo bhaviṣyati ||63||

parāśara uvāca—
ity ukto dārukaḥ kṛṣṇaṁ praṇipatya punaḥ punaḥ |
pradakṣiṇaṁ ca bahuśaḥ kṛtvā prāyād yathoditam ||64||
sa ca gatvā tathā cakre dvārakāyāṁ tathārjunam |
ānināya mahā-buddhiṁ vajraṁ cakre tathā nṛpam ||65||
bhagavān api govindo vāsudevātmakaṁ param |
brahmātmani samāropya sarva-bhūteṣv adhārayat ||66||
sa mānayan dvija-vaco durvāsā yad uvāca ha |
yoga-yukto’bhavat pādaṁ kṛtvā jānuni sattamāḥ ||67||
samprāpto vai jarā nāma tadā tatra sa lubdhakaḥ |
muśala-śeṣa-lohasya sāyakaṁ dhārayan param ||68||
sa tat-pādaṁ mṛgākāraṁ samavekṣya vyavasthitaḥ |
tato vivyādha tenaiva tomareṇa dvijottamāḥ ||69||
tataś ca dadṛśe tatra catur-bāhu-dharaṁ naram |
praṇipatyāha caivainaṁ prasīdeti punaḥ punaḥ ||70||
ajānatā kṛtam idaṁ mayā hariṇa-śaṅkayā |
kṣamyatām ātma-pāpena dagdhaṁ māṁ trātum[[78]](#footnote-79) arhasi ||71||

parāśara uvāca—
tatas taṁ bhagavān āha nāsti te bhayam aṇv api |
gaccha tvaṁ mat-prasādena lubdha svargaṁ surāspadam ||72||
vimānam āgataṁ sadyas tad-vākya-samanantaram |
āruhya prayayau svargaṁ lubdhakas tat-prasādataḥ ||73||
gate tasmin sa bhagavān saṁyojyātmānam ātmani |
brahma-bhūte’vyaye’cintye vāsudeva-maye’male ||74||
ajanmany ajare’nāśiny aprameye’khilātmani |
tyaktvā sa mānuṣaṁ deham avāpa trividhāṁ gatim ||75||

iti śrī-viṣṇu-purāṇe pañcame’ṁśe

saptatriṁśo’dhyāyaḥ

||37||

 --o)0(o--

(38)

### atha aṣṭatriṁśo’dhyāyaḥ

## yādavāntyeṣṭi-saṁskāraḥ parīkṣito rājyābhiṣekaḥ

## pāṇḍavānāṁ svargārohaś ca

parāśara uvāca—
arjuno’pi tadānviṣya kṛṣṇa-rāma-kalevare |
saṁskāraṁ lambhayāmāsa tathānyeṣām anukramāt ||1||
aṣṭau mahiṣyaḥ kathitā rukmiṇī-pramukhās tu yāḥ |
upagṛhya harer dehaṁ viviśus tā hutāśanam ||2||
revatī caiva rāmasya deham āśliṣya sattamāḥ |
viveśa jvalitaṁ vahniṁ tat-saṅgāhlāda-śītalam ||3||
ugrasenas tu tac chrutvā tathaivānakadundubhiḥ |
devakī rohiṇī caiva viviśur jāta-vedasam ||4||
tato’rjunaḥ preta-kāryaṁ kṛtvā teṣāṁ yathā-vidhi |
niścakrāma janaṁ sarvaṁ gṛhītvā vajram eva ca ||5||
dvāravatyā viniṣkrāntāḥ kṛṣṇa-patnyaḥ sahasraśaḥ |
vajraṁ janaṁ ca kaunteyaḥ pālayañ śanakair yayau ||6||
sabhā sudharmā kṛṣṇena martya-loke samāhṛtā |
svargaṁ jagāma bho viprāḥ pārijātaś ca pādapaḥ ||7||
yasmin dine harir yāto divaṁ santyajya medinīm |
tasmin dine’vatīrṇo’yaṁ kālakāyaḥ kaliḥ kila ||8||
plāvayāmāsa tāṁ śūnyāṁ dvārakāṁ ca mahodadhiḥ |
yadu-śreṣṭha-gṛhaṁ tv ekaṁ nāplāvayata sāgaraḥ ||9||
nātikrāmati bho viprās tad adyāpi mahodadhiḥ |
nityaṁ saṁnihitas tatra bhagavān keśavo yataḥ ||10||
tad atīva mahā-puṇyaṁ sarva-pātaka-nāśanam |
viṣṇu-krīḍānvitaṁ sthānaṁ dṛṣṭvā pāpāt pramucyate ||11||
pārthaḥ pañca-nade deśe bahudhānya-dhanānvite |
cakāra vāsaṁ sarvasya janasya muni-sattama ||12||
tato lobhaḥ samabhavat pārthenaikena dhanvinā |
dṛṣṭvā striyo nīyamānā dasyūnāṁ nihateśvarāḥ ||13||
tatas te pāpa-karmāṇo lobhopahata-cetasaḥ |
ābhīrā mantrayām āsuḥ sametyātyanta-durmadāḥ ||14||
ayam eko’rjuno dhanvī strī-janaṁ nihateśvaram |
nayaty asmān atikramya dhig etat kriyatāṁ balam ||15||
hatvā garva-samārūḍho bhīṣma-droṇa-jayadrathān |
karṇādīṁś ca na jānāti balaṁ grāma-nivāsinām ||16||
bala-jyeṣṭhān narān anyān grāmyāṁś caiva viśeṣataḥ |
sarvān evāvajānāti kiṁ vo bahubhir uttaraiḥ ||17||
tato yaṣṭi-praharaṇā dasyavo loṣṭa-hāriṇaḥ |
sahasraśo’bhyadhāvanta taṁ janaṁ nihateśvaram |
tato nivṛttaḥ kaunteyaḥ prāhābhīrān hasann iva ||18||
nivartadhvam adharmajñā yadīto na mumūrṣavaḥ ||19||
avajñāya vacas tasya jagṛhus te tadā dhanam |
strī-janaṁ cāpi kaunteyād viṣvaksena-parigraham ||20||

tato’rjuno dhanur divyaṁ gāṇḍīvam ajaraṁ yudhi |
āropayitum ārebhe na śaśāka sa vīryavān ||21||
cakāra sajjaṁ kṛcchrāt tu tad abhūc chithilaṁ punaḥ |
na sasmāra tathāstrāṇi cintayann api pāṇḍavaḥ ||22||
śarān mumoca caiteṣu pārthaḥ śeṣān sa harṣitaḥ |
na bhedaṁ te paraṁ cakrur astā gāṇḍīva-dhanvanā ||23||
vahninā ye’kṣayā dattāḥ śarās te’pi kṣayaṁ yayuḥ |
yudhyataḥ saha gopālair arjunasya bhava-kṣaye ||24||
acintayat tu kaunteyaḥ kṛṣṇasyaiva hi tad balam |
yan mayā śara-saṅghātaiḥ sa-balā bhūbhṛto hatāḥ ||25||
miṣataḥ pāṇḍu-putrasya tatas tāḥ pramadottamāḥ |
ābhīrair apakṛṣyanta kāmaṁ cānyāḥ pradudruvuḥ ||26||
tataḥ śareṣu kṣīṇeṣu dhanuṣkoṭyā dhanañjayaḥ |
jaghāna dasyūṁs te cāsya prahārāñ jahasur dvijāḥ ||27||
paśyatas tv eva pārthasya vṛṣṇy-andhaka-vara-striyaḥ |
jagmur ādāya te mlecchāḥ samantān muni-sattama ||28||
tataḥ sa duḥkhito jiṣṇuḥ kaṣṭaṁ kaṣṭam iti bruvan |
aho bhagavatā tena mukto’smīti ruroda vai ||29||
tad dhanus tāni cāstrāṇi sa rathas te ca vājinaḥ |
sarvam ekapade naṣṭaṁ dānam aśrotriye yathā ||30||
aho cāti balaṁ daivaṁ vinā tena mahātmanā |
yad asāmarthya-yukto’haṁ nīcair nītaḥ parābhavam ||31||
tau bāhū sa ca me muṣṭiḥ sthānaṁ tat so’smi cārjunaḥ |
puṇyeneva vinā tena gataṁ sarvam asāratām ||32||
mamārjunatvaṁ bhīmasya bhīmatvaṁ tat-kṛtaṁ dhruvam |
vinā tena yad ābhīrair jito’haṁ rathināṁ varaḥ[[79]](#footnote-80) ||33||

parāśara uvāca—
itthaṁ vadan yayau jiṣṇur indraprasthaṁ purottamam |
cakāra tatra rājānaṁ vajraṁ yādava-nandanam ||34||
sa dadarśa tato vyāsaṁ phālgunaḥ kānanāśrayam |
tam upetya mahā-bhāgaṁ vinayenābhyavādayat ||35||
taṁ vandamānaṁ caraṇāv avalokya suniścitam |
uvāca pārthaṁ vicchāyaḥ katham atyantam īdṛśaḥ ||36||
ajārajonugamanaṁ brahma-hatyāthavā kṛtā |
jayāśā-bhaṅga-duḥkhī vā bhraṣṭa-cchāyo’si sāmpratam ||37||
sāntānikādayo vā te yācamānā nirākṛtāḥ |
agamya-strī-ratir vāpi tenāsi vigata-prabhaḥ ||38||
bhuṅkte pradāya viprebhyo miṣṭam ekam atho bhavān |
kiṁ vā kṛpaṇa-vittāni hṛtāni bhavatārjuna ||39||
kaccin na sūrya-vātasya gocaratvaṁ gato’rjuna |
duṣṭa-cakṣur hato vāpi niḥśrīkaḥ katham anyathā ||40||
spṛṣṭo nakhāmbhasā vāpi ghaṭāmbhaḥ-prokṣito’pi vā |
kena tvaṁ vāsi[[80]](#footnote-81) vicchāyo nyūnair vā yudhi nirjitaḥ ||41||

parāśara uvāca—
tataḥ pārtho viniḥśvasya śrūyatāṁ bhagavann iti |
prokto yathāvad ācaṣṭa vyāsāyātma-parābhavam ||42||

arjuna uvāca—
yad balaṁ yac ca mat-tejo yad vīryaṁ yaḥ parākramaḥ |
yā śrīś chāyā ca naḥ so’smān parityajya harir gataḥ ||43||
itareṇeva mahatā smita-pūrvābhibhāṣiṇā |
hīnā vayaṁ mune tena jātās tṛṇa-mayā iva ||44||
astrāṇāṁ sāyakānāṁ ca gāṇḍīvasya tathā mama |
sāratā yābhavan mūrtā sa gataḥ puruṣottamaḥ ||45||
yasyāvalokanād asmāñ śrīr jayaḥ sampad unnatiḥ |
na tatyāja sa govindas tyaktvāsmān bhagavān gataḥ ||46||
bhīṣma-droṇāṅgarājādyās tathā duryodhanādayaḥ |
yat-prabhāvena nirdagdhāḥ sa kṛṣṇas tyaktavān bhuvam ||47||
niryauvanā hata-śrīkā bhraṣṭa-cchāyeva me mahī |
vibhāti tāta naiko’haṁ virahe tasya cakriṇaḥ ||48||
yasyānubhāvād bhīṣmādyair mayy agnau śalabhāyitam |
vinā tenādya kṛṣṇena gopālair asmi nirjitaḥ ||49||
gāṇḍīvaṁ triṣu lokeṣu khyātaṁ yad anubhāvataḥ |
mama tena vinābhīrair laguḍais tu tiraskṛtam ||50||
strī-sahasrāṇy anekāni hy anāthāni mahā-mune |
yatato mama nītāni dasyubhir laguḍāyudhaiḥ ||51||
ānīyamānam ābhīraiḥ sarvaṁ kṛṣṇāvarodhanam |
hṛtaṁ yaṣṭi-praharaṇaiḥ paribhūya balaṁ mama ||52||
niḥśrīkatā na me citraṁ yaj jīvāmi tad adbhutam |
nīcāvamāna-paṅkāṅkī nirlajjo’smi pitāmaha ||53||

śrī-vyāsa uvāca—
[[81]](#footnote-82)alaṁ te vrīḍayā pārtha na tvaṁ śocitum arhasi |
avehi sarva-bhūteṣu kālasya gatir īdṛśī ||54||
kālo bhavāya bhūtānām abhavāya ca pāṇḍava |
kāla-mūlam idaṁ jñātvā kuru sthairyam ato’rjuna ||55||
nadyaḥ samudrā girayaḥ sakalā ca vasundharā |
devā manuṣyāḥ paśavas taravaś ca sarīsṛpāḥ ||56||
sṛṣṭāḥ kālena kālena punar yāsyanti saṅkṣayam |
kālātmakam idaṁ sarvaṁ jñātvā śamam avāpnuhi ||57||

kāla-svarūpī bhagavān kṛṣṇaḥ kamala-locanaḥ |[[82]](#footnote-83)
yac cāttha kṛṣṇa-māhātmyaṁ tat tathaiva dhanañjaya ||58||
bhārāvatāra-kāryārtham avatīrṇaḥ sa medinīm |
bhārākrāntā dharā yātā devānāṁ saṁnidhau purā ||59||
tad-artham avatīrṇo’sau kāla[[83]](#footnote-84)-rūpī janārdanaḥ |
tac ca niṣpāditaṁ kāryam aśeṣā bhūbhujo[[84]](#footnote-85) hatāḥ ||60||
vṛṣṇy-andhaka-kulaṁ sarvaṁ tathā pārthopasaṁhṛtam |
na kiṁcid anyat kartavyam asya bhūmi-tale’rjuna ||61||
ato gataḥ sa bhagavān kṛta-kṛtyo yathecchayā |
sṛṣṭiṁ sarge karoty eṣa deva-devaḥ sthitau sthitim |
ante’ntāya samartho’yaṁ sāmprataṁ vai yathā gataḥ ||62||
tasmāt pārtha na santāpas tvayā kāryaḥ parābhave |

bhavanti bhavāḥ kāleṣu puruṣāṇāṁ yataḥ stutiḥ[[85]](#footnote-86) ||63||
yatas tvayaikena hatā bhīṣma-droṇādayo raṇe |
teṣām arjuna kālotthaḥ kiṁ nyūnābhibhavo na saḥ ||64||
viṣṇos tasyānubhāvena yathā teṣāṁ parābhavaḥ |
kṛtas[[86]](#footnote-87) tathaiva bhavato dasyubhyaḥ sa parābhavaḥ[[87]](#footnote-88) ||65||
sa deveśaḥ śarīrāṇi samāviśya jagat-sthitim |
karoti sarva-bhūtānāṁ nāśam ante jagat-patiḥ ||66||
bhavodbhave ca kaunteya sahāyas te janārdanaḥ |
bhavānte tvad-vipakṣās te keśavenāvalokitāḥ ||67||
kaḥ śraddadhyāt sa-gāṅgeyān hanyās tvaṁ sarva-kauravān |
ābhīrebhyaś ca bhavataḥ kaḥ śraddadhyāt parābhavam ||68||
pārthaitat sarva-bhūteṣu harer līlāviceṣṭitam |
tvayā yat kauravā dhvastā yad ābhīrair bhavāñ jitaḥ ||69||
gṛhītā dasyubhir yac ca rakṣitā bhavatā striyaḥ |
tad apy ahaṁ yathā-vṛttaṁ kathayāmi tavārjuna ||70||
aṣṭāvakraḥ purā vipra udavāsa-rato’bhavat |
bahūn varṣa-gaṇān pārtha gṛṇan brahma sanātanam ||71||
jiteṣv asura-saṅgheṣu meru-pṛṣṭhe mahotsavaḥ |
babhūva tatra gacchantyo dadṛśus taṁ sura-striyaḥ ||72||
rambhā-tilottamādyāś ca śataśo’tha sahasraśaḥ |
tuṣṭuvus taṁ mahātmānaṁ praśaśaṁsuś ca pāṇḍava ||73||
ākaṇṭha-magnaṁ salile jaṭā-bhāra-dharaṁ munim |
vinayāvanatāś caiva praṇemuḥ stotra-tat-parāḥ ||74||
yathā yathā prasanno’bhūt tuṣṭuvus taṁ tathā tathā |
sarvās tāḥ kaurava-śreṣṭha variṣṭhaṁ taṁ dvijanmanām ||75||

aṣṭāvakra uvāca—
prasanno’haṁ mahā-bhāgā bhavatīnāṁ yad iṣyate |
mattas tad vriyatāṁ sarvaṁ pradāsyāmy api durlabham ||76||
rambhā-tilottamādyāś ca divyāś cāpsaraso’bruvan |
prasanne tvayy asamprāptaṁ kim asmākam iti dvijāḥ ||77||
itarās tv abruvan vipra prasanno bhagavan yadi |
tad icchāmaḥ patiṁ prāptuṁ viprendra puruṣottamam ||78||

śrī-vyāsa uvāca—
evaṁ bhaviṣyatīty uktvā uttatāra jalān muniḥ |
tam uttīrṇaṁ ca dadṛśur virūpaṁ vakram aṣṭadhā ||79||
taṁ dṛṣṭvā gūha-mānānāṁ yāsāṁ hāsaḥ sphuṭo’bhavat |
tāḥ śaśāpa muniḥ kopam avāpya kuru-nandana ||80||
yasmād virūpa-rūpaṁ māṁ matvā hāsāvamānanā |
bhavatībhiḥ kṛtā tasmād eṣa śāpaṁ dadāmi vaḥ ||81||
mat-prasādena bhartāraṁ labdhvā tu puruṣottamam |
mac-chāpopahatāḥ sarvā dasyu-hastaṁ gamiṣyatha ||82||

śrī-vyāsa uvāca—
ity udīritam ākarṇya munis tābhiḥ prasāditaḥ |
punaḥ surendra-lokaṁ vai prāha bhūyo gamiṣyatha ||83||
evaṁ tasya muneḥ śāpād aṣṭāvakrasya keśavam |
bhartāraṁ prāpya tāḥ prāptā dasyu-hastaṁ surāṅganāḥ ||84||
tat tvayā nātra kartavyaḥ śoko’lpo’pi hi pāṇḍava |
tenaivākhila-nāthena sarvaṁ tad-upasaṁhṛtam ||85||
bhavatāṁ copasaṁhāram āsannas tena kurvatā |
balaṁ tejas tathā vīryaṁ māhātmyaṁ copasaṁhṛtam ||86||
jātasya niyato mṛtyuḥ patanaṁ ca tathonnateḥ |
viprayogāvasānaṁ tu saṁyogaḥ sañcayaḥ kṣayaḥ ||87||
vijñāya na budhāḥ śokaṁ na harṣam upayānti ye |
teṣām evetare ceṣṭāṁ śikṣantaḥ santi tādṛśāḥ ||88||
tasmāt tvayā nara-śreṣṭha jñātvaitad bhrātṛbhiḥ saha |
parityajyākhilaṁ rājyaṁ gantavyaṁ tapase vanam ||89||
tad gaccha dharma-rājāya nivedyaitad vaco mama |
paraśvo bhrātṛbhiḥ sārdhaṁ gatiṁ vīra yathā kuru ||90||

ity ukto’bhyetya pārthābhyāṁ yamābhyāṁ ca sahārjunaḥ |

dṛṣṭaṁ caivānubhūtaṁ ca sarvam ākhyātavāṁs tathā ||91||[[88]](#footnote-89)

vyāsa-vākyaṁ ca te sarve śrutvārjuna-mukheritam |
rājye parīkṣitaṁ kṛtvā yayuḥ pāṇḍu-sutā vanam ||92||
ity evaṁ vo muni-śreṣṭhā vistareṇa mayoditam |
jātasya ca yador vaṁśe vāsudevasya ceṣṭitam ||93||
yaś caitac caritaṁ tasya kṛṣṇasya śṛṇuyāt sadā |

sarva-pāpa-vinirmukto viṣṇu-lokaṁ sa gacchati ||94||

iti śrī-viṣṇu-purāṇe pañcame’ṁśe

aṣṭatriṁśo’dhyāyaḥ

||38||

 --o)0(o—

iti śrī-parāśara-muni-viracite śrī-viṣṇu-puratva-nirṇāyake

śrīmati-viṣṇu-mahā-purāṇe pañcamo’ṁśaḥ samāptaḥ

|| 5 ||

1. sarpa [↑](#footnote-ref-2)
2. idaṁ [↑](#footnote-ref-3)
3. asya [↑](#footnote-ref-4)
4. surāṇām eva cāśrayaḥ [↑](#footnote-ref-5)
5. Verses 2-15 not in BP. [↑](#footnote-ref-6)
6. mudānvitāḥ [↑](#footnote-ref-7)
7. mahe sureśam arghanti vayam anye ca dehinaḥ. [↑](#footnote-ref-8)
8. yo’nyasyāḥ [↑](#footnote-ref-9)
9. pūjyantāṁ [↑](#footnote-ref-10)
10. Verses 33-35 not in BP. [↑](#footnote-ref-11)
11. tam arcitaṁ kṛte [↑](#footnote-ref-12)
12. kāraṇa- [↑](#footnote-ref-13)
13. dāsyāmi vikṣatān [↑](#footnote-ref-14)
14. This verse not in BP. [↑](#footnote-ref-15)
15. anuyāte’samarthānyā [↑](#footnote-ref-16)
16. gocaraḥ [↑](#footnote-ref-17)
17. gopāntam āgamat [↑](#footnote-ref-18)
18. saṁsthitaḥ [↑](#footnote-ref-19)
19. āyayau tvarito vipro [↑](#footnote-ref-20)
20. Not in BP. [↑](#footnote-ref-21)
21. tan- [↑](#footnote-ref-22)
22. śabda- [↑](#footnote-ref-23)
23. Not in BP. [↑](#footnote-ref-24)
24. sarvārthās [↑](#footnote-ref-25)
25. ativikāra [↑](#footnote-ref-26)
26. śrutvā tam āha sā kṛṣṇaṁ [↑](#footnote-ref-27)
27. ullāpya [↑](#footnote-ref-28)
28. Not in BP. [↑](#footnote-ref-29)
29. Verses 31-41 not in BP. [↑](#footnote-ref-30)
30. Not in BP. [↑](#footnote-ref-31)
31. kriyate [↑](#footnote-ref-32)
32. yukta [↑](#footnote-ref-33)
33. prasīda deva-deveśa devānāṁ pravara prabho | [↑](#footnote-ref-34)
34. kṛtābhyuddhāra [↑](#footnote-ref-35)
35. vartate ca [↑](#footnote-ref-36)
36. This line not in BP. [↑](#footnote-ref-37)
37. astrārthaṁ jagmatur vīrau baladeva-janārdanau (brahma-pu.) [↑](#footnote-ref-38)
38. This line not in BP. [↑](#footnote-ref-39)
39. tac chrutvā [↑](#footnote-ref-40)
40. tathā hi sumahāmbhodaḥ dhvanidhīrataraṁ tataḥ | [↑](#footnote-ref-41)
41. tam iti hovāca [↑](#footnote-ref-42)
42. sulālitam [↑](#footnote-ref-43)
43. This line not in BP. [↑](#footnote-ref-44)
44. This line not in BP. [↑](#footnote-ref-45)
45. bhairavaiḥ pāśaiḥ para-sainya-nivāraṇe [↑](#footnote-ref-46)
46. cogrān [↑](#footnote-ref-47)
47. māyābhir etad vyāptaṁ te jagat sthāvara-jaṅgamam [↑](#footnote-ref-48)
48. sā te māyā janārdana [↑](#footnote-ref-49)
49. madhye [↑](#footnote-ref-50)
50. sarva-kāmā bhaviṣyasi [↑](#footnote-ref-51)
51. śaityāhlāda-karaṁ divyaṁ tāmra-pallava-śobhitam [↑](#footnote-ref-52)
52. rūpa-sama-prabham [↑](#footnote-ref-53)
53. śastrāstrair bahudhārditāḥ [↑](#footnote-ref-54)
54. cāpalāyataḥ [↑](#footnote-ref-55)
55. muṣalena ca pothitam [↑](#footnote-ref-56)
56. sa utpatyāha [↑](#footnote-ref-57)
57. This and the previous line not in BP. [↑](#footnote-ref-58)
58. This line not in BP. [↑](#footnote-ref-59)
59. Verse not in BP. [↑](#footnote-ref-60)
60. kṛtvākṣemām [↑](#footnote-ref-61)
61. saspṛham [↑](#footnote-ref-62)
62. bala-darpa-samanvitam [↑](#footnote-ref-63)
63. apatan [↑](#footnote-ref-64)
64. This line not in BP. [↑](#footnote-ref-65)
65. The following line follows in BP—śāpaṁ dadus tadā viprās teṣāṁ nāśāya suvratāḥ | [↑](#footnote-ref-66)
66. This line not in BP. [↑](#footnote-ref-67)
67. This line not in BP. [↑](#footnote-ref-68)
68. This and previous line not in BP. [↑](#footnote-ref-69)
69. vāsudevānumoditāḥ [↑](#footnote-ref-70)
70. yādavānāṁ tato jajñe [↑](#footnote-ref-71)
71. The five previous lines not in BP. [↑](#footnote-ref-72)
72. hṛto’śvair dvijasattamāḥ [↑](#footnote-ref-73)
73. kṣaṇa-mātreṇa vai tatra [↑](#footnote-ref-74)
74. aghātitaḥ [↑](#footnote-ref-75)
75. rathaiḥ susajjais tu [↑](#footnote-ref-76)
76. ity [↑](#footnote-ref-77)
77. bhavāñ [↑](#footnote-ref-78)
78. mā dagdhum [↑](#footnote-ref-79)
79. katham anyathā [↑](#footnote-ref-80)
80. tenātīvāsi [↑](#footnote-ref-81)
81. BP has here the following verse:

śrutvāhaṁ tasya tad vākyam abravaṁ dvija-sattamāḥ |
duḥkhitasya ca dīnasya pāṇḍavasya mahātmanaḥ || [↑](#footnote-ref-82)
82. Not in BP. [↑](#footnote-ref-83)
83. kāma- [↑](#footnote-ref-84)
84. bhūbhṛto [↑](#footnote-ref-85)
85. parākramāḥ [↑](#footnote-ref-86)
86. tvattas [↑](#footnote-ref-87)
87. dasyubhyo’nte tad-udbhavaḥ [↑](#footnote-ref-88)
88. In BP, this verse takes the following form :

ity ukto dharmarājaṁ tu samabhyetya tathoktavān |
dṛṣṭaṁ caivānubhūtaṁ vā kathitaṁ tad aśeṣataḥ ||91|| [↑](#footnote-ref-89)